Kuriah oih thanugai ticket gathumah lui gotheh, dhanduge jaagaves bodu vaane! - vNews.mv\nގަލޮޅު ރަސްމީ ފުޓުބޯޅަ ދަނޑު- ފޮޓޯ:- ސޯޝަލް މީޑިއާ\nދަނޑުގެ ޖާގަވެސް ބޮޑުކުރާނަން، ފަސޭހައިން ޓިކެޓުވެސް ލިބޭނެ: މަހްލޫފް\nއައްފާން މުހައްމަދު 04 January 2022, 15:55\nއިންޑިއާގެ ލޯނު އެހީގެ ދަށުން ރާއްޖޭގެ ފުޓުބޯޅައިގައި ބޭނުންކުރާ މައި ދަނޑު، ގަލޮޅު ރަސްމީ ފުޓުބޯޅަ ދަނޑުގެ މަސައްކަތް ނިމޭއިރު ބޮޑުތަނުން ޖާގަ އިތުރުވާނެކަމަށާއި އަދި އެއަށްފަހު ޓިކެޓު ގަތުމުގައި ލުއިފަސޭހަ އިންތިޒާމެއް ހަމަޖައްސަވައި ދެއްވާނެކަމަށް ރާއްޖޭގެ ކުޅިވަރާ ބެހޭ ވަޒީރު އަހްމަދު މަހްލޫފް ވިދާޅުވެއްޖެއެވެ.\n2021 ވަނަ އަހަރުގެ އޮކްޓޯބަރު މަހުގެ ތެރޭގައި ރާއްޖޭގައި ކުރިއަށްދިޔަ ސާފް ޗެމްޕިއަންޝިޕުގައި އެންމެ ބޮޑު މައްސަލައަކަށް ކުރިމަތިވީ ޓިކެޓު ނުލިބިގެން އާންމުން ކުރި ޝަކުވާތަކުގެ މައްސަލައެވެ. އެތައް ގަޑިއިރެއް ވަންދެން ކިއުގައި ޖެހިގެންވެސް ޓިކެޓު ނުލިބުމުގެ މާޔޫސްކަމާއެކު ގިނަ އަދަދެއްގެ ސަޕޯޓަރުން ވަނީ ނުރުހުން ފާޅުކޮށް އަޑުއުފުލާފައެވެ.\nކަންދިމާކުރިގޮތުން މި މައްސަލަ ކުރިމަތިވީ،4މަހެއްހާ ދުވަހު ސަސްޕެންޝަނުގައި ހުންނެވުމަށްފަހު މިނިސްޓަރ މަހްލޫފް އެނބުރި މަސައްކަތައް ނުކުންނެވި ދުވަސްވަރާއެވެ. އެހެންކަމުން މިނިސްޓަރ އެނބުރި ވަޒީފާއަށް ނުކުންނަވާ އެމައްސަލައަށް ވަގުތީ ހައްލެއް ހޯދައި ދެއްވުމަށް މަސައްކަތް ފެއްޓެވިއެވެ. އެގޮތުން ގަލޮޅު ދަނޑުގައި އޭރު ވިއްކަމުންދިޔަ ޓިކެޓުތައް ފަހުން މާފަންނުގައި ހުންނަ ސޯޝަލް ސެންޓަރުގައި ފަސޭހަ އިންތިޒާމެއްގެ ތެރެއިން ވިއްކާގޮތަށް ހަމަޖެއްސެވިއެވެ.\nއެދުވަހު ވީނިއުސް އާއި ވާހަކަދައްކަވަމުން މިނިސްޓަރ ވަނީ ޓިކެޓު ވިއްކުމުގެ ކަންކަން ޑިޖިޓަލްކޮށް ކުރިއަށް ގެންދިއުމަށް މަސައްކަތް ކުރާނެކަމަށް ވިދާޅުވެ ބޮޑު އުންމީދެއް ދެއްވާފައެވެ.\nމިކަމާ ގުޅޭގޮތުން ވީޓީވީގެ "ވީސްޕޯޓްސް ޓޯކް" ޕްރޮގްރާމުގައި ވާހަކަދައްކަވަމުން މިނިސްޓަރ މަހްލޫފް ވިދާޅުވީ، ކައިރި މުސްތަގްބަލެއްގައި ބޮޑު މުބާރާތެއް ފެންނަން ނެތުމުން އަދި މިކަމުގެ އަމަލީ މަސައްކަތް ފެށިފައި ނުވާކަމަށެވެ. އެހެންނަމަވެސް ދެން އެންމެ އަވަހަށް އޮންނަ ބޮޑު މުބާރާތަކަށް ޓިކެޓު ވިއްކާނީ ޑިޖިޓަލްކޮށް ކަމުގެ ޔަގީންކަން މިނިސްޓަރ މަހްލޫފް ދެއްވިއެވެ.\nއެހެންނަމަވެސް މެޗުބަލަން ދަނޑަށް ވަންނަންޖެހެނީ ހަމައެކަނި ގައުމީ ޓީމު ކުޅޭ މެޗުތަކަށްތޯ ނުވަތަ ވަކި މެޗުތަކަކަށް އެކަނިތޯ މިނިސްޓަރ ވަނީ ސުވާލު އުފައްދަވާފައެވެ. އަދި ޓިކެޓު މައްސަލައިގައި ބައެއް ފަރާތްތަކުން ކުރަމުންދާ ޝަކުވާތަކުގައި "ބޭސިސް" އެއް ނެތްކަން މިނިސްޓަރ ގެ ވާހަކަފުޅުގައި ފާހަގަކުރެއްވިއެވެ. އަދި ވަކި ބަޔަކަށް ޓިކެޓު ދިނުމުގައި އިސްކަންދިން ކަމަށްބުނެ ބައެއް ފަރާތްތަކުން ދެއްކި ވާހަކައަށް މިނިސްޓަރ ވަނީ ރައްދުވެސް ދެއްވާފައެވެ.\n"ތެދަށް ބުނަންޏާ އަދި ޑިޖިޓަލް ކޮށް ޓިކެޓު ވިއްކުމަށް އަދި މަސައްކަތެއް ނުކުރެވޭ. މުބާރާތެއްވެސް އަދި ފެންނަން ނެތީމައާ އެކީ. އެކަމް ތިކަން ކުރަންޖެހޭ. ކޮށްފަ ބާއްވަންވެސް ޖެހޭކަމެއް ތީ. އެކަމް ބައްލަވާ. ސާފް ޗެމްޕިއަންޝިޕް ނިމުނީމަ ދަނޑު ހުސްކޮށް. ދަނޑަށް ވަދެތިބޭނީ ވަރަށް މަދުބައެއް. ދެންތިބެގެން ބައެއް ބޭފުޅުން ސޯޝަލް މީޑިއާގަ ޖޯކު މިޖަހަނީ ދަނޑު ހުސްކޮށް އޮތީމަ. ދެނަ މުބާރާތެއް އައިމަ، އަޅުގަނޑުމެން ފުރަތަމަ މި ބަލަނީ އެއްކަލަ އިރު ދަނޑަށް ވަދެތިބި މީހުންނަށް ފުރަތަމަ ޓިކެޓު ދެވޭތޯ. އެކަން ކަމަކު ނުދޭ. އަހަރުތެރޭގަ މުބާރާތްތައް ބާއްވާއިރު ދަނޑަށް ވަދެތިބޭ މަދު މީހުންނަަށް ޓިކެޓު ނުދީ ދެން ކޮން ބަޔަކަށްތޯ އަޅުގަނޑުމެން ޓިކެޓު ދޭންވީ. އަޅުގަނޑަށް އެހެންވީމަ އެއްބައި ބޭފުޅުންގެ ވާހަކަ ދިމައެއް ނުވޭ. ކޮންމެގޮތެއް ވިޔަސް ތިކަމަށްދެން އިރާދަކުރެއްވިއްޔާ އަޅުގަނޑުމެން ހައްލެއް ހޯދާ ދޭނަން. ދެން އަންނަ ބޮޑު މުބާރާތަކަށް އޮންލައިންކޮށް ތިކަން ކުރެވޭނެގޮތެއްވެސް އަޅުގަނޑުމެން ރާވާނަން".\n"ވީސްޕޯޓްސް ޓޯކް" ޕްރޮގްރާމުގައި ވާހަކަދައްކަވަމުން މިނިސްޓަރ މަހްލޫފް ވިދާޅުވީ، އިންޑިއާ އިން ދޭ އެލްއޯސީގެ މަސައްކަތުގެ ތެރެއިން ގަލޮޅު ދަނޑު މަރާމާތުކުރުމުގެ މަސައްކަތްވެސެް ކުރިއަށްދާ ކަމަށާއި، މި މަސައްކަތުގެ ތެރެއިން ގަލޮޅު ދަނޑުގެ ކެޕޭސިޓީ 15،000 އަށް އިތުރު ކުރާނެކަމަށެވެ. މިއީ ދަނޑަށް ވަންނަ ފަރާތްތަކުން ޖާގަައިގެ ދަތިކަމާހެދި ކުރަމުންދާ ޝަކުވާތަކަށް ހައްލެއް ލިބިގެންދާނެ ކަމެއްކަމަށް މިނިސްޓަރ ވިދާޅުވިއެވެ.\n"އެލްއޯސީގެ ތެރެއިން ގަލޮޅު ދަނޑުގެ މަސައްކަތް ހިމެނޭނެ. އަޅުގަނޑުމެން މަސައްކަތް ކުރަމުން މިދަނީ އެތަނުގެ ކެޕޭސިޓީ ގާތްގަނޑަކަށް 15،000 އަށް އިތުރުކުރަން. 15،000 އަށް އިތުރުކުރީމަ އަޅުގަނޑަށް ހީވަނީ ދެން އެއްކަލަ، އޮންލައިންކޮށް ނޫނަސް ފަސޭހަކަމާއެކު ޓިކެޓުގެ މައްސަލައަށްވެސް ހައްލެއް އަންނާނެކަމަށް. އެ ޕްރެޝަރ ކެނޑޭ ވަރަށް. ދަނޑަށް ނުވަދެވިގެން އަޅުގަނޑުމެންގެ އިސްތިއުފާއަށް ގޮވަން ނުޖެހި ދާނެވަރަށް ދާނެކަމަށް އަޅުގަނޑަށް ގަބޫލުކުރެވޭ ކެޕޭސިޓީ އެވަރަށް އިތުރުކުރީމަ".\nއަދި ދަނޑުގެ މަސައްކަތް ކުރަމުންދާއިރު، އެންމެ ބޮޑު ޗެލެންޖަކަށް ވާނީ ދެން މެޗުތައް ކުޅޭނެ ދަނޑެއްގެ މައްސަލަކަމަށެވެ. އަދި މިކަމަށް އޮތް ހައްލަކީ ދަނޑުގެ މަސައްކަތް ކުރަމުންދާ މުއްދަތުގައި ހުޅުމާލޭގެ ދުވާ ޓްރެކުގައި ގާއިމްކޮށްފައިވާ ދަނޑު ތަރައްގީކޮށް އެތަނުގައި މެޗުތައް ކުޅުންކަމަށް ކުޅިވަރާ ބެހޭ ވަޒީރު ވިދާޅުވިއެވެ. އަދި އެ ދަނޑުގައި މިވަގުތު ހުރީ ގާތްގަނޑަކަށް 3000 މީހުންގެ ޖާގަކަމަށްވެސް މިނިސްޓަރ ވިދާޅުވިއެވެ. އަދި އެއީ ކުރިމަތިވާނެ ބޮޑު ޕްރެޝަރަކަށް ވާނެކަމަށް ގަބޫލުކުރައްވާ ކަމަށްވެސް މިނިސްޓަރ ވިދާޅުވިއެވެ.\n"ގަލޮޅު ދަނޑުގެ މަސައްކަތް ކުރަމުންދާއިރު އަޅުގަނޑުމެންގެ ވިސްނުމަކީ ހުޅުމާލެ ދުވާ ޓްރެކް ތަރައްގީކޮށްގެން އެތަނުގަ އެކަން ކުރުން. މިވަގުތު އެތަނުގަ އަޅުގަނޑަށް އެނގިގެން ހުންނަނީ 3000 މީހުންގެ ޖާގަ. އެހެންވީމަ އަނެއްކާވެސް ޕްރެޝާއެއްގަ އުޅެން ޖެހޭޏެ. ހަމަ ގަލޮޅު ދަނޑު މަރާމާތެއް ނޫން. މުޅި ދަނޑު ތަޅާލާފަ އާތަނެއްގެ ވާހަކަ މިބުނީ. އަޅުގަނޑުމެން ހިސާބުޖަހައިގެން މިތިބީ ގާތްގަނޑަކަށް 25 މިލިއަން ޑޮލަރުގެ ސްޓޭޑިއަމް އެކޭ މިއީ".\nމިނިސްޓަރ އިތުރަށް ވިދާޅުވީ، ދަނޑުގެ މަރާމާތަށް ކަނޑައަޅާފައިވާ ބަޖެޓުގައި އެފެންނަ 55 މިލިއަން ރުފިޔާ އެއީ އަދި އެކަމުގެ ކުޑަކުޑަ މިންވަރެއް ކަމަށެވެ. މިހާރު ބެލިބެލުމުން ގަލޮޅު ދަނޑުގެ ތަރައްގީއަށް ގާތްގަނޑަކަށް 25 ނުވަތަ 26 މިލިއަން ޑޮލަރު ހޭދަވާނެ ކަމަށާއި އެކަމަށް ބޭނުންވާ ލާރިވެސް މިހާރު ހަމަޖެހިފައިވާކަން މިނިސްޓަރ ހާމަކުރެއްވިއެވެ.\nފުޓުބޯޅަ އާއި ގުޅުންހުރި މިފަދަ ހައްސާސް މައްސަލަތަކަށް ހައްލެއް ހޯއްދަަވައިދެއްވުމަށް ކުޅިވަރު ވަޒީރު ބޮޑެތި މަސައްކަތްތަކެއް ކުރައްވަމުން އަންނައިރު ޓިކެޓު ވިއްކުމަށް ގެންނަން ވިސްނަވާ މުހިންމު ބަދަލާއި ދަނޑުގެ ތަރައްގީއަށް ކުރާ މަސައްކަތަކީ މިކަމަށް ލިބިގެންދާނެ ބޮޑު ކުރިއެރުމަކަށް ވާނެއެވެ.\nމިއަހަރަށް ކަނޑައަޅާފައިވާ ބަޖެޓުގައި، އިންޑިއާގެ އެގްޒިމް ބޭންކުން ދޭ ލޯން އެހީގެ ތެރެއިން 2022 ވަނަ އަހަރު ގަލޮޅު ދަނޑުގެ ތަރައްގީކުރުމަށް ހިމަނާފައިވަނީ ސާޅިސް ފަސްމިލިއަން، ހަތަރުސަތޭކަ ނުވަދިހަ ހަތަރުހާސް ފައްސަތޭކަ ފަސް ރުފިޔާއެވެ. އަދި 2023 ވަނަ އަހަރުގެ ބަޖެޓުގައި 10 މިލިއަން ރުފިޔާ ވަނީ ރަސްމީ ފުޓްބޯޅަ ދަނޑު ތަރައްގީ ކުރުމަށް ހިމަނާފައެވެ. އެހެންކަމުން ރަސްމީ ފުޓްބޯޅަ ދަނޑު ތަރައްގީ ކުރުމަށް ޖުމްލަ 55 މިލިއަނަށްވުރެ ގިނަ ރުފިޔާ ޚަރަދު ކުރާނެއެވެ. ފާއިތުވެގެންދިޔަ ދެ އަހަރުވެސް ރާއްޖޭގެ ކުޅިވަރު ތަރައްގީ ކުރުމަށް އިންޑިޔާއިންވަނީ ބޮޑު ހޭދައެއް ކޮށްފައެވެ.\nރަސްމީ ފުޓްބޯޅަ ދަނޑު ތަރައްގީ ކުރަން ބަޖެޓުގައި ހިމަނާފައިވަނީ ދަނޑުގެ ދެކުނު ފަރާތް (ސަހާރާ ފަޅި) އަދި އިރުމަތީ ފަރާތުގެ (ބޮޑުގޭޓް ފަޅި) ބޭނުންކުރުން ރައްކާތެރި ނޫން ކަމަށް ޕްލޭނިން މިނިސްޓްރީން އަންގާފައިވަނިކޮށެވެ. ޕްލޭނިން މިނިސްޓްރީން މިކަން އަންގާފައިވަނީ މީގެ ދެ އަހަރު ކުރިންނެވެ. ނަމަވެސް އެންމެ ފަހުން މާލޭގައި ބޭއްވި އުރީދޫ ސާފް ޗެމްޕިއަންޝިޕް ފުޓްބޯޅަ މުބާރާތުގައި ވަނީ މި ދެ ސިޑިބަރި ބޭނުންކޮށްފައެވެ. ސިޑިބަރިތައް ބޭނުންކޮށްފައިވަނީ ކުދިކުދި މަރާމާތުތައް ކޮށްގެންނެވެ.\nއަހުމަދު މަހުލޫފް އެފްއޭއެމް ރާއްޖެ ކުޅިވަރު\nބޭކާރު ކަމެއް. ތިޔަ ގަލޮޅު ދަނޑު ވަނީ ޕާކިން އާ ޕާކް ހަދަން. ޙުޅުމާލޭގައި ފެންވަރު ރަގަޅު ދަނޑެހަދަން


Victory Kan bodu vane Captain Injury gai hurumun\nވިކްޓަރީގެ ފިކުރަކީ ކެޕްޓަން އިންޖަރީގައި ހުރުން\nދިވެހި ލީގުގައި ވިކްޓަރީ އާއި ޓީސީ ކުޅުނު މެޗުގައި ވިކްޓަރީގެ އައްމަޑޭ ވެއްޓިގެންފައި: މި ދެ ޓީމު މިއަދު ކުޅޭއިރު ކުރީގައި އޮތީ ވިކްޓަރީ.\nއުރީދޫ ދިވެހި ޕްރެމިއާ ލީގުގައި މިއަދު ހަވީރު މާޒިޔާއާ ދެކޮޅަށް ނުކުންނައިރު ވިކްޓަރީ އަށް އޮތް ހަމައެކަނި ފިކުރަނީ ކެޕްޓަން އިސްމާއީލް ޝަފީގު އިންޖަރީގައި ހުރުން ކަމަށް ކޯޗު އަހުމަދު ނާޝިދު ބުނެފި އެވެ.\n"އޭނާ ހުރީ އިންޖަރީގައި. ވަރަށް މުހިންމު މެޗެއް މިއީ. މިވަރުގެ މުހިންމު މެޗަކަށް ނުކުނައިރު ޑިފެންސް ލައިނުގެ އެންމެ މުހިންމު ކުޅުންތެރިޔާ އިންޖަރީގައި ހުރީމަ އެކަމާ ކިރިޔާ ވެސް ވިސްނަންޖެހޭ ކަމަކަށް މިއޮތީ. އެނޫނީ ވިކްޓަރީ ހަމަ ބަރާބަރު. މެޗުން މޮޅުވުމަކީ ނުވާވަރުގެ ކަމެއްނޫން،" ނާދު ބުންޏެވެ.\nމި މެޗަށް ނުކުންނައިރު ވިކްޓަރީ އޮތީ 13 ޕޮއިންޓާއެކު ތާވަލުގެ ހަތަރު ވަނާގަ އެވެ. މޮޅު ކުޅުންތެރިން ގިނަ ނަމަވެސް ޕްރެޒިޑެންޓްސް ކަޕުގެ ޗެމްޕިއަން މާޒިޔާ އޮތީ 12 ޕޮއިންޓާއެކު ފަސް ވަނާގަ އެވެ. މިހެންވެ މިއީ އެ ޓީމަށް ވެސް ނުހަނު މުހިންމު މެޗެކެވެ.\nލީގުގައި މިހާތަނަށް ކުޅުނު މެޗުތަކުން އެއްވަނާގައިވަނީ ޗެމްޕިއަން ނިއުރޭޑިއަންޓް ސްޕޯޓްސް ކުލަބެވެ. އެކުލަބަށް 23 ޕޮއިންޓް ލިބިފައިވާއިރު ދެ ވަނާގައިވަނީ 21 ޕޮއިންޓާއެކު ޓީސީ އެވެ.\nވެލެންސިއާއިން މާޒިޔާ އާ ފަރަގު ކުޑަކޮށްފި\nގުރާންޑޭ ބަލިކޮށް ޔޫވީ ފުރަތަމަ މޮޅު ހޯދައިފި\nފުޓްބޯޅަ ބަދަލު ކުރަން ރިސްކު ނަގަންޖެހޭ\nގުރާންޑޭއަށް ދެ ރަތްކާޑު، ގުރީންއަށް ދެލަނޑުގެ މޮޅެއް


Hamalaa Ge Thahgeeg Kuriahdhaa Goeh Balahattaa Mandhoob Eva Aai Bahdhalkohfi - Vaguthu\nހަމަލާގެ ތަހްގީގު ކުރިއަށްދާގޮތް ބަލަހައްޓާ މަންދޫބު އީވާ އާއި ބައްދަލުކޮށްފި\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ދިން ހަަމަލާގެ ތަހުގީގު ކުރިއަށްދާ ގޮތް ބެއްލެވުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ކަނޑައަޅުއްވާފައިވާ މަންދޫބު، އައްބާސް ފާއިޒް ރައްޔިތުންގެ މަޖިލީހުގެ ނައިބު ރައީސް އީވާ އަބްދުﷲ އާ ބައްދަލު ކުރައްވައިފި އެވެ.\nދެބޭފުޅުން ބައްދަލު ކުރެއްވީ ރައްޔިތުންގެ މަޖިލީހުގެ އިދާރާގައި މިއަދު އެވެ. އައްބާސް، އީވާ އާއި ބައްދަލު ކުރިކަމަށް ބުނުން ފިޔަވައި އިތުރު ތަފްސީލެއް މަޖިލީހުން ހާމައެއް ނުކުރެއެވެ.\nނަޝީދަށް ދިން ޓެރަރިސްޓް ހަމަލާގެ ތަހުގީގާއި އެންމެހާ ކޯޓު މަރުހަލާތައް ގާތުން ބެއްލެވުމަށްޓަކައި ރައީސް ސޯލިހު ހާއްސަ މަންދޫބެއް ކަނޑައެޅުއްވީ މިދިޔަ މޭ މަހުގެ 19 ވަނަ ދުވަހު އެވެ. އޭނާ ރާއްޖެ ވަޑައިގެންނެވީ ހުކުރު ދުވަހުއެވެ.\nއައްބާސް ފާއިޒަކީ ވަރަށް ގިނަ ދުވަސްތަކެއްވަންދެން އެމްނެސްޓީ އިންޓަރނޭޝަނަލްގެ ދެކުނު އޭޝިޔާ ބައްރުގެ އިޖްތިމާޢީ، ސަޤާފީ އަދި ސިޔާސީ މައްސަލަތައް ދިރާސާކުރެއްވި ކަމާ ގުޅޭ ޚާއްޞަ މާހިރެކެވެ. އޭނާ އަކީ އެމްޑީޕީގެ އިސްވެރިންނާއި ގާތް ގުޅުމެއް އޮންނަ ބޭފުޅެކެވެ.\nނަޝީދަށް ހަމަލާ ދިން މައްސަލާގައި މިހާތަނަށް އަށް މީހަކު ހައްޔަރުކޮށް އޭގެ ތެރެއިން ފަސް މީހެއްގެ ވަނަވަރު ފުލުހުން ވަނީ ހާމަކޮށްފައެވެ. ވަނަވަރު ހާމަކުރި މީހުނަކީ މުޖާޒް އަހުމަދު، ތަހުމީން އަހުމަދު، އަދުހަމް އަހުމަދު ރަޝީދު، އަހުމަދު ފާތިހު އަދި އަލީ ހައިޝަމެވެ.\nނަޝީދު މި ވަގުތު ހުންނެވީ އިނގިރޭސިވިލާތުގައެވެ. ހަފުތާއެއްހާ ދުވަހު އޭޑީކޭއިން ފަރުވާ ހޯއްދެއްވުމަށް ފަހު، ޖަރުމަނުގެ މިލިޓަރީ ހޮސްޕިޓަލަކުން ދޮޅު މަހެއްހާ ދުވަހު އެމަނިކުފާނު ފަރުވާ ހޯއްދެއްވިއެވެ. އާއިލާއިން ބުނާ ގޮތުން، އިނގިރޭސިވިލާތަށް ވަޑައިގަތީ ވެސް އިތުރު ފަރުވާއަށެވެ.\nހަމަލާ ދިނުމުން އިނާމެއްގެ ގޮތުގައި ފައިސާ ހުށަހެޅި ކަމުގެ ހެއްކެއް ނުފެނުނު\nޖުލައި 5, 2021 08:28\nކުޅޭ ކުޅިގަނޑެއް ލާދީނީ ބައިގަނޑު


ސަރުކާރުން ކޮމިޓީއަށް ޙާޒިރުނުވުން\n→ ފަހުމީ މައްސަލަ – ސުޕްރީމް ކޯޓުގެ ޙުކުމް – ޚުލާޞާ ދިރާސާ މަސްއޫލިއްޔަތު ކޮމިޓީން ކޯނީ ރިޕޯޓު ދިރާސާކުރުން ← ސަރުކާރުން ކޮމިޓީއަށް ޙާޒިރުނުވުން ތާރީޚް: 22 January 2013 ސަރުކާރުގެ މަސްއޫލިއްޔަތު އަދާކުރާ ކޮމިޓީން ކޯނީ ރިޕޯޓު ދިރާސާކުރަމުންދަނީ، އެ ކޮމިޓީއަށް ޙަވާލުކޮށްފައިވާ މަސްއޫލިއްޔަތުގެ ދާއިރާއިން ބޭރުންކަމުގައި އަޅުގަނޑު މިދަންނަވަނީ، އަޅުގަނޑާބެހޭ އެއްވެސް ވާހަކައެއް އެ ކޮމިޓީގައި ދައްކައިގެނެއް ނޫނެވެ.\nއަޅުގަނޑާ ބެހޭގޮތުން ދިޔާނާ ފުރަތަމަ ވާހަކަދެއްކެވީ، އޭނާ ޢާންމުކޮށް ޝާއިޢުކުރެއްވި ލިޔުމެއްގައެވެ. އެ ލިޔުމުގައި އަޅުގަނޑުގެ ނަން ނެތްކަން އެކަންޏެވެ. އޭނާ އަޅުގަނޑު ސިފަކޮށްދީފައިވާ ގޮތުން އެއީ އަޅުގަނޑުގެ ވާހަކަކަން ގިނަބަޔަކަށް އެނގުނެވެ. އަދި، ފަހުން އެ ވާހަކަ އެތައްބަޔަކު އެތައްގޮތަކަށް ދައްކަމުންވެސް ދިޔައެވެ. އަދި، އަޅުގަނޑުގެ ނަން ކޮމިޓީގައި ވިދާޅުވިއިރު އެއީ، އަލަށް އިވުނު ނަމަކަށްވެސް ނުވިއެވެ.\nދިޔާނާ ދައްކަވާފައިވާ ވާހަކައިގައި އަޅުގަނޑު ކުށެއް ކުރިކަމަކަށް ވިދާޅުވެފައެއް ނެތެވެ. ނުކުރަންޖެހޭ ކަމެއް ކުރިކަމަކަށްވެސް ވިދާޅުވެފައެއް ނެތެވެ. އަދި، ކުރަންޖެހޭ ކަމެއް ނުކުރާކަމަކަށްވެސް ވިދާޅުވެފައެއް ނުވެއެވެ. ހަމައެކަނި، ވިދާޅުވެފައިވަނީ، ވާހަކަތަކެއް އަޅުގަނޑާ ޙިއްސާކުރެއްވި ވާހަކައެވެ. އަދި، އަޅުގަނޑުވެސް އޭނާއާ ވާހަކަތަކެއް ޙިއްސާކުރިކަމަށެވެ. އަދި އެކަން ހިނގީ،7ފެބްރުއަރީ 2012 ގައި ވެރިކަން ބަދަލުވިތާ ގާތްގަނޑަކަށް6މަސްފަހުން، 2012 ގެ އޯގަސްޓުގެ ފަހުކޮޅު ކަމަށެވެ.\nއެހެންކަމުން، އޭނާ ދެއްކެވި ވާހަކައަކާ ގުޅިގެން އަޅުގަނޑު ކަންބޮޑުވާންޖެހޭ ކަމެއް ނެތެވެ.\nއެ ކޮމިޓީއަށް ޙާޒިރުކުރި އެހެން މީހެއްގެ ވާހަކައިގައިވެސް އަޅުގަނޑުގެ ވާހަކައެއް ނެތެވެ.\nއެހެންކަމުން އެ ކޮމިޓީން ކުރަމުންދާ މަސައްކަތަކާހެދި އަޅުގަނޑު އަމިއްލަ ހައިސިއްޔަތުން ކަންބޮޑުވާންޖެހޭ ކަމެއް ނެތެވެ.\nއަޅުގަނޑު މިނަގަނީ، އުސޫލީ މައްސަލައެކެވެ. ޤާނޫނީ މައްސަލައެކެވެ. ގަވާއިދުގެ މައްސަލައެކެވެ.\nފަހުމީ މައްސަލައިގައި ސުޕްރީމް ކޯޓުން ޢަމަލުކުރިގޮތުގެ ވާހަކަދެއްކި ގޮތަށެވެ. ސިއްރު ވޯޓު މައްސަލައިގައި ސުޕްރީމް ކޯޓުން ޢަމަލުކުރި ގޮތުގެ ވާހަކަދެއްކި ގޮތަށެވެ. ހުޅުމާލޭ ކޯޓު މައްސަލައިގައި ސުޕްރީމް ކޯޓުން ޢަމަލުކުރި ގޮތުގެ ވާހަކަދެއްކި ގޮތަށެވެ. ކޮމިޝަނަރ އޮފް ޕޮލިސްގެ މައްޗަށް ދަޢުވާކުރަން އިމްތިޔާޒު ކޮމިޓީން ކަނޑައެޅުމުން އެ ވާހަކަދެއްކި ގޮތަށެވެ. ޕީ.ޖީއާ ގުޅޭގޮތުން މާލިއްޔަތު ކޮމިޓީން ޢަމަލުކުރި ގޮތުގެ ވާހަކަދެއްކި ގޮތަށެވެ.\nސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީން ކޯނީ ރިޕޯޓުގެ މަސައްކަތް ފެށުމާއެކު އެ ވާހަކަ އަޅުގަނޑު ވާނީ، ސިޔާސީ ބައެއް ބޭފުޅުންނާ ދައްކާފައެވެ. އަދި، އެ ވާހަކަ ބައެއް ބޭފުޅުންނާ ތަކުރާރުކޮށްވެސް ވާނީ ދައްކާފައެވެ. އޭގެތެރޭގައި ސަރުކާރުގެ އިސްބޭފުޅުންނާއި މަޖިލީހުގެ އިސްބޭފުޅުން ހިމެނެއެވެ.\nއަދި، އެ ކޮމިޓީގެ މަސައްކަތް ހިނގިއިރު، ރަށުން ބޭރުގައި އުޅުމަށްފަހު މާލެ އައިއިރު އޮތީ، މިހާތަނަށް ކޮށްފައިހުރި ގިނަ ކަންތައް އެ ކޮމިޓީން ކޮށްފައިކަމުން، ދެންވެސް އެ ވާހަކަ ދިޔައީ ދައްކަމުންނެވެ.\nވާހަކަ ކުރިން ނުދެއްކި ސަބަބު\nމައްސަލައަކީ، މަޖިލީހުގެ ކޮމިޓީއަކާގުޅޭ މައްސަލައަކަށްވެފައި، އެ ކޮމިޓީގެ މުޤައްރިރަކަށް ހުންނެވި ބޭފުޅަކީ، އަޅުގަނޑު މުޤައްރިރުކަން ކުރާ މަޖިލީހުގެ ކޮމިޓީއެއްގައިވެސް މެންބަރުކަން ކުރައްވާ ބޭފުޅަކަށްވާތީ، ރަނގަޅު ގުޅުމެއް އޮތުމުގެ މަސްލަޙަތަށް ބަލައި، އަދި، އެބޭފުޅާ ކުރައްވާ ކަންކަމަށް ސީދާ ފާޑުކިޔުމަކީ، އެކުގައި މަސައްކަތްކުރަން އުދަނގޫވާނެ ކަމެއްކަމަށް ވިސްނައި، ޢާންމުކޮށް އެ ވާހަކަ ދައްކަން ފުރަތަމަ ބޭނުންނުވީއެވެ.\nއަދި، ޢާންމުންނަށް ނުފެންނަ ހިސާބުގައި އަދި އެބޭފުޅާ ނޫން އެހެން ބައެއް ބޭފުޅުންނާ ވާހަކަދައްކައި، އެކަން ހަމަމަގަށް އެޅުވޭތޯ، ރަނގަޅުކުރެވޭތޯ މަސައްކަތްކުރީއެވެ.\nއެހެންނަމަވެސް، ބަޔާންތައް ޢާންމުކުރި ހިސާބުން ދެން އެއްޗެއް ނުބުނެ ހުންނަން ބޭނުންނުވީއެވެ. އަދި، މަޖިލީހުގެ ރައީސް މިކަމުގައި ކުޅޭ ދައުރު އެނގުމުން އަމުދުން އެއްޗެއް ނުބުނެ ހުންނަން ބޭނުންނުވީއެވެ.\nއަދި، މިއަދުވެސް އަޅުގަނޑު ދެކޭގޮތުގައި މައްސަލައަކީ، އެ ކޮމިޓީގެ މުޤައްރިރެއް ނޫނެވެ. އެ ކޮމިޓީގައި ތިބި އެމް.ޑީ.ޕީ. މެންބަރުންނެއްވެސް ނޫނެވެ. އެމީހުންވެސް އެމީހުންނަށް ސިޔާސީގޮތުން މަންފާއެއް ލިބެންއޮތް ކަމެއްގައި ބާރަށް ހިފާނެކަން ޤަބޫލުކުރެވެއެވެ.\nމައްސަލައަކީ، މަޖިލީހުގެ ރައީސެވެ. އޭނާ ގަވާއިދު އޮޅާލައި، ނޭނގޭކަމަށް ހަދައިގެން ފަރުދާގެ ފުރަގަހުގައި ހުރެ، ހަމައެކަނި ސިޔާސީގޮތުން މުޅި މި ގޭމް ކުޅޭތީއެވެ. އެކަން ޤަބޫލުކުރަން އުދަނގޫވަނީއެވެ.\nއެ ކޮމިޓީން އެ މައުޟޫގައި ހިންގަމުންގެންދާ މަސައްކަތަކީ، މަޖިލީހުގެ ގަވާއިދާ ކަނޑައެޅިގެން ޚިލާފަށް ހިންގާ މަސައްކަތެއްކަން ފާޅުގައި އެނގޭކަމަށްޓަކައި، އަދި އެކަން ރަނގަޅުކުރުމަށް މަޖިލީހުގެ ރައީސް އެއްވެސް މަސައްކަތެއް ކޮށްފައިނުވާތީ، އަދި އެކަން ރަނގަޅުކޮށްދޭން އެޓަރނީ ޖެނެރަލް އެދިވަޑައިގަތުމުންވެސް، އެކަމާ އެއްވެސްވަރަކަށް މަޖިލިހުގެ ރައީސް އަޅާނުލައްވައި ކުރިއަށް ވަޑައިގެންފައިވާތީ، އެ މައުޟޫގައި މަޖިލިހުގެ ގަވާއިދުން ބޭރުން، އެ ކޮމިޓީން ކުރާ މަސައްކަތަށް އެއްބާރުލުން ނުދިނުމަކީ، ސަރުކާރަށް ކުރެވިދާނެ ކަމެކެވެ.\nއެއީ، މަޖިލީހުގެ ޙުރުމަތް ކެނޑުން ކަމަކަށް ނުވާނެއެވެ. މަޖިލީހުގެ އިމްތިޔާޒަށް އުނިކަންދިނުން ކަމުގައެއްވެސް ނުވާނެއެވެ. އަދި، އެއީ، ޤާނޫނުއަސާސީން ބޭރުވީކަމުގައެއްވެސް ނުވާނެއެވެ.\nމަޖިލީހުގެ ޙުރުމަތް ކެނޑުން ކަމުގައިވާނީ، މަޖިލީހުގެ އިމްތިޔާޒަށް އުނިކަން ގެނައުން ކަމުގައިވާނީ، ޤާނޫނުއަސާސީއާ ޚިލާފުވީ ކަމުގައިވާނީ، އެ ކޮމިޓީއާ ގަވާއިދުން ޙަވާލުވެގެންވާ މަސްއޫލިއްޔަތުގެ ދާއިރާގެ ތެރޭގައި އެ ކޮމިޓީގެ ގަވާއިދާއި މަޖިލީހުގެ ގަވާއިދާ އެއްގޮތްވާ ގޮތުގެމަތިން އެ ކޮމިޓީން ޞައްޙަގޮތުގައި ކުރާ ކަންކަމުގައި އެއްބާރުލުން ނުދިނުމުން، ނުވަތަ އެ ކޮމިޓީން ޞައްޙަގޮތުގައި ކުރާ އަމުރުތަކަށާއި އެ ކޮމިޓީން ޞައްޙަގޮތުގައި އަންގާ އެންގުންތަކަށް ތަބާނުވުމުންނެވެ.\nޤާނޫނުގެ ފުރޭމުން ބޭރުން ހިނގާ ކަމެއްގައި އެއްބާރުލުން ނުދީގެން ނުކުންނާނެ ޤާނޫނީ ނަތީޖާއެއް ނޯންނާނެއެވެ.


Neymar ge adhabu UEFA in luikohdheefi | Mihaaru\n19 ސެޕްޓެމްބަރ 2019 - 12:25\nމިދިޔަ ސީޒަނުގެ ޗެމްޕިއަންސް ލީގުގެ ދެ ވަނަ ބުރުން މެންޗެސްޓާ ޔުނައިޓެޑް އަތުން ޕީއެސްޖީ ބަލިވި މެޗުގެ ރެފްރީންނަށް ނޭމާ އޭނާގެ އިންސްޓަގްރާމްގައި ފާޑުކިޔުމުން އެ މައްސަލަ ބެލުމަށް ފަހު ޔުއެފާ އިން ނިންމީ ނޭމާ ތިން މެޗަށް ސަސްޕެންޑް ކުރުމަށެވެ. އެކަމަކު އެ މައްސަލަ ކޯޓް އޮފް އާބިޓްރޭޝަން ފޯ ސްޕޯޓްސް (ސީއޭއެސް) އިން ބެލުމަށް ފަހު ވަނީ ނޭމާގެ ސަސްޕެންޝަން ދެ މެޗަށް ބަދަލުކޮށްފަ އެވެ.\nޗެމްޕިއަންސް ލީގުގެ ދެ ވަނަ ބުރުގައި ޔުނައިޓެޑް ދަނޑުގައި 2-0 އިން ޕީއެސްޖީ އަތުން ބަލިވިއިރު، ޔުނައިޓެޑުން ކުއާޓާ ފައިނަލުގެ ޖާގަ ހޯދީ ޕީއެސްޖީ ދަނޑުގައި 3-1 އިން މޮޅުވެ، ރަށުންބޭރުގައި ޖެހި ގޯލުން ކުރި ހޯދައިގެންނެވެ. އެ މެޗުގައި ޔުނައިޓެޑުން ޖެހި ފަހު ގޯލަކީ އިތުރު ވަގުތުގައި ޕީއެސްޖީގެ ޕްރެސްނެލް ކިމްޕެމްބޭ އަތުގައި ބޯޅަ ޖެހުނު ކަމަށް ވީޑިއޯ އެސިސްޓަންޓް ރެފްރީ (ވީއޭއާރް)ގެ އެހީގައި ނިންމުމަށް ފަހު ދިން ޕެނަލްޓީ އަކުން ކާމިޔާބުކުރި ގޯލެކެވެ.\nއެ މެޗުގެ ރެފްރީ ސްލޮވީނިއާގެ ޑަމީރު ސްކޮމިނާ ވީއޭއާރްގެ އެހީގައި ނިންމި ނިންމުމަށް ގިނަ ބައެއްގެ ލޯ އަމާޒުވިއިރު، ޔުއެފާ އިން ވަނީ އެ ނިންމުން ރަނގަޅުކަމަށް ބުނެ ބަޔާނެއް ނެރެފަ އެވެ. އަނިޔާގެ ސަބަބުން އެ މެޗުގައި ނޭމާ އަށް ނުކުޅެވުނުއިރު، އޭނާ ވަނީ ރެފްރީ އަށް ވަރަށް ބޮޑަށް ފާޑުކިޔައިފަ އެވެ.\nމި ފަހަރުގެ ޓްރާންސްފާ މާކެޓްގައި ބާސެލޯނާ އަށް ބަދަލުވުމަށް ނޭމާ ކުރި ހުރިހާ މަސައްކަތެއް ކާމިޔާބުނުވިއިރު، އޭނާ ވަނީ އަލުން ޕީއެސްޖީ އަށް ކުޅެން ފަށައިފަ އެވެ. ޕީއެސްޖީގެ ސަޕޯޓަރުންގެ ނުރުހުން ވަރަށް ބޮޑަށް ނޭމާ އަށް އަމާޒުވެފައިވާއިރު، އޭނާ އެނބުރި އައި މެޗުން ސްޓްރަސްބޯގް އަތުން ޕީއެސްޖީ މޮޅުކޮށްދިން ލަނޑު ޖަހައިދިނެވެ.\nޗެމްޕިއަންސް ލީގުގައި ރޭ ޕީއެސްޖީން ވަނީ ނޭމާ ނުލައި 3-0 އިން މުބާރާތުގެ އެންމެ ކާމިޔާބު ޓީމު ކަމަށްވާ ރެއާލް މެޑްރިޑް ބަލިކޮށްފަ އެވެ. މުބާރާތުގައި ދެން ޕީއެސްޖީ ކުޅޭ މެޗުގައި ރަށުން ބޭރުގައި ގަލަސަތަރާއި މެޗު ވެސް ނޭމާ އަށް ގެއްލޭނެ އެވެ. ޗެމްޕިއަންސް ލީގުގައި ނޭމާ ކުޅޭ ފުރަތަމަ މެޗަށްވާނީ އަންނަ މަހު 22 ވަނަ ދުވަހު ކްލަބް ބްރޫޖާ ދެކޮޅަށް ކުޅޭ މެޗެވެ.\nޔުއެފާ ނޭމާ ޕީއެސްޖީ


Team un dhin varugadha massage, dheyn vee vaadhakurumuge furusathu\nޓީމުން ދިން ވަރުގަދަ މެސެޖު, ދޭންވީ ވާދަކުރުމުގެ ފުރުސަތު\nއިއްޔަ ލަންކާ ބަލި ކުރި މެޗަށް ފަހު ޓީމު ފޮޓޯއަކަށް ހުއްޓިލައިގެން --- ފޮޓޯ: ހުސައިން ވަހީދު | އެމްއޯސީ\nމިދިޔަ ހަތަރު ވަރަކަށް އަހަރު ދިޔައީ ރާއްޖޭގެ އަންހެން ބާސެކްޓްބޯޅައަށް މުބާރާތެއް ނެތި އެވެ. ދެހާސް ފަނަރަ ވަނަ އަހަރުގެ އިންޑިއަން އޯޝަން އައިލެންޑް ގޭމްސްއިން ރާއްޖޭގެ އަންހެން ޓީމަށް ފުރުސަތެއް ނުލިބުނެވެ. މިއަހަރު ބޭއްވި އިންޑިއަން އޯޝަން އައިލެންޑް ގޭމްސްއިންވެސް ފުރުސަތެއް ނުލިބުނެވެ.\nވާދަ ކުރާނެ މުބާރާތެއް ނެތުމުން އަންހެން ޓީމުން ތިބީ މާޔޫސްކަން މަތީގަ އެވެ. ބައެއް ކުޅުންތެރިން ޕާޓްޓައިމްކޮށް އެހެން ކަންކަމަށް ހުސްވެގެން ތިބީ އެވެ. ކުރިން ބާސްކެޓަށް ހުސްވެގެން ތިބި ކުޅުންތެރިންނަށް އެހެން އެސޯސިއޭޝަންތަކުން ލިބުނު ދައުވަތުތަކަށް ދީލާލާފައިވެސް އެބަހުއްޓެވެ. މީޑިއާ ވާހަކަ ދައްކަން ލިބޭ ފުރުސަތުތަކުގައި ކުޅުންތެރިންގެ އެ ޝަކުވާ މީޑިއާ ތިލަ ވެއެވެ.\n"ގައުމީ ޓީމު މުބާރާތަކަށް ދާން އޮތީމަ ކޮންމެ ފަހަރަކުވެސް ވަރަށް އުންމީދު ކޮށްގެން ހުންނަނީ ދެވޭނެކަމަށް، އެކަމަކު އެންމެ ފަހު ވަގުތު ގައުމީ އަންހެން ޓީމަކަށް ފުރުސަތެއް ނުލިބޭ،" އިއްޔެ ލަންކާ އާ ދެކޮޅަށް ކުޅުނު ރާއްޖޭގެ ޓީމުގައި މޮޅު ކުޅުމެއް ދެއްކި ފާތިމަތު ޝައިލާން އަފްޒަލްގެ މިދިޔަ އަހަރު އަވަސް އާ ވާހަކަ ދައްކަމުން ބުނެފައި ވެއެވެ. "(ބާސެކްޓް ދޫކޮށްލާފައި) އެހެން ކުޅިވަރުތަކަށް ފުރުސަތުވެސް ލިބޭ، އެހެންނަމަވެސް އަޅުގަނޑު ބާސްކެޓަކާ ދުރަކަށް ނުދާނަން،"\nޝައިލާން މުބާރާތުގެ ފުރަތަމަ މެޗުގައި --- ފޮޓޯ: އަބްދުﷲ އަބީދު | އެމްއޯސީ\nމިއީ ޝައިލާންގެ ވާހަކަ އެވެ. ލަންކާގެ ކުޅުންތެރިން ހުއްޓުވުމުގައި ޝައިލާން އެންމެ ފިޔަވަޅެއްވެސް ފަހަތައް ނުޖެހުނެވެ. އޭނާގެ ތަޖުރިބާ މަދުވިޔަސް ގައުމީ ޖޯޒީގައި އިއްޔެ އޭނާ ދެއްކި ކުޅުން އެންމެންނަށްމެ ފާހަގަވި އެވެ. އެއީ ޝައިލާންގެ ވާހަކަ އެވެ. އަންހެން ޓީމަށް ނުލިބި އޮތް އިންޓަނޭޝަނަލް އެކްސްޕޯޝާއާ މެދު ރާއްޖޭގެ ކުޅިވަރުގެ އިސް ފަރާތްތަކުން ވިސްނަން ޖެހެ އެވެ.\nއަންހެން ބާސްކެޓްބޯޅަ ޓީމު އަބަދު ބާކީ ވެފައި އޮންނަން ޖެހޭ ސަބަބެއް ނެތެވެ. އިއްޔެ ލަންކާ ބަލިކޮށް ސެމީފައިނަލުގެ ޖާގަ ކަށަވަރު ކުރި މެޗުގައި އެކަނިވެސް އަންހެން ޓީމުން އެ މެސެޖު ދީފި އެވެ. އަންހެން ޓީމު އެކުލަވާލަފައި ވަނީ ތަޖުރިބާކާރު ކުޅުންތެރިންނާއި ގިނަ ޒުވާން ކުޅުންތެރިންތަކެއް ހިމަނައިގެންނެވެ. މިދިޔަ ހަތަރު އަހަރުތެރޭ އަންހެން ޓީމަށް ގަވާއިދުން ފުރުސަތު ލިބެމުން ދިޔަ ނަމަ ޒުވާން ކުޅުންތެރިންވެސް ޑިވަލޮޕްވުމަށް އިތުރު ބާރަކަށް ވާނެ އެވެ.\nދެން އޮތް އަނެއް ކަމަކީ ލޯކަލް މުބާރާތްތައް ވާދަވެރިކޮށް ބޭއްވުމެވެ. ޓީމު ސްޕޯޓްތަކުގައި ގައުމީ ޓީމުގެ ޕާފޯމަންސް ރަނގަޅު ކުރަން އޮތް އެންމެ ބޮޑު އެޑްވާންޓޭޖަކީ ލޯކަލް މުބާރާތްތައް ގިނަ ދުވަސްތަކަކަށް ކުރިއަށް ގެންދެވޭނެ ހެން ވާދަވެރިކޮށް ގެންދިއުމެވެ. އެއީވެސް ގައުމީ ޓީމުގައި ކުޅުންތެރިންގެ ޕާފޯމަންސް ރަނގަޅު ކުރުމަށް އޮތް މުހިންމު ފުރުސަތެކެވެ.


ރާއްޖެއާއި އިންޑިއާގެ ޒަމާންވީ ގުޅުމަށް އިތުރު ބޮޅެއް | Jazeera\tރާއްޖެއާއި އިންޑިއާގެ ޒަމާންވީ ގުޅުމަށް އިތުރު ބޮޅެއް - Jazeera\nރާއްޖެއާއި އިންޑިއާގެ ޒަމާންވީ ގުޅުމަށް އިތުރު ބޮޅެއް\nއީމާ މުހައްމަދު ވަހީދު June 9, 2019 140 views0\nދިވެހިރާއްޖެއާއި އިންޑިއާގެ މެދުގައި ވަނީ އެތައް ޒަމާންތަކަކަށް ދިގުލައިގެން ގޮސްފައިވާ ވަރުގަދަ އަދި ގާތް އެކުވެރިކަމުގެ ގުޅުމެކެވެ. ދެބަސްވެވެން ނެތް ހަގީގަތަކީ އަޅުގަނޑުމެންގެ މި ދިވެހި ގައުމު ހާލުގައި ޖެހުނު ކޮންމެ ދަނޑިވަޅެއްގައި އެންމެ ފުރަތަމަ އެހީގެ އަތެއް ދިއްކޮށްލި ބަޔަކީ އިންޑިއާކަމެވެ. އެހެންކަމުން އިންޑިއާއާއި ރާއްޖެއާއި ދެމުގައި ވަނީ ކެނޑިގެންނުދާނެ ވަރުގަދަ ގުޅުމެކޭ ބުނުމަކީ މުޅިން ދޮގަކަށް ވާނެ ވާހަކައެއް ނޫނެވެ.\nރާއްޖޭގެ ވެރިކަމަށް އިސްވާ ކޮންމެ ވެރިއަކުވެސް އިންޑިއާއާއި އެކު އޮންނަ ގުޅުން ހީނަރުވިޔަނުދީ ރަނގަޅަށް ދެމެހެއްޓުމަށް ވަރަށް މަސައްކަތް ކުރެއެވެ. ނަމަވެސް ކުރީގެ ރައީސް ޔާމީންގެ ވެރިކަމުގައި އަޅުގަނޑުމެންނަށް ފެނިގެންދިޔައީ އިންޑިއާ އެއްފަރާތަކަށް ޖައްސާލުމަށްފަހު ޗައިނާ ކައިރި ކުރަން ފެށިތަނެވެ. އެކަމުގެ ސަބަބުން، ރައީސް ޔާމީންގެ ވެރިކަމުގައި ރާއްޖެއާއި އިންޑިއާގެ ޒަމާންވީ އެކުވެރިކަމުގައި ކޮންމެވެސް ވަރަކަށް ކުނޑިކޮޅުތައް ޖެހުނެވެ. ނަމަވެސް، އަދުގެ ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ވެރިކަމަށް އިސްވުމަށް ފަހު ފެނިގެންދިޔައީ، ޗައިނާ ދުުރުކޮށްލުމަށް ފަހު އަނެއްކާވެސް އިންޑިއާ ކައިރިކުރި މަންޒަރެވެ. މަޑުމަޑުން ދެ ގައުމުގެ މެދުގައި ހީނަރުވެފައިވާ އެކުވެރިކަން، ކުރިންހެން ގާތްކޮށް ވަރުގަދަ ކުރަން ފެށި މަންޒަރެވެ.\nއިންޑިއާގެ ބޮޑުވަޒީރު، ނަރެންދްރަ މޯދީ، ދެވަނަ ދައުރަކަށް އިންތިހާބުވެވަޑައިގެންނެވުމަށްފަހު، އެންމެ ފުރަތަމަ ގައުމުން ބޭރަށްކުރާ ދަތުރުގައި ދިވެހިރާއްޖެއަށް ޒިޔާރަތް ކުރުމަކީ މުޅި ދިވެހި ގައުމަށްވެސް ލިބިގެންދާ އުފަލެވެ. ވީރާނާވެފައިވާ އެކުވެރިކަން އަލުން ވަރުގަދަވި ކަމުގެ އަލިގަދަ ހެއްކެކެވެ. އިންޑިއާގެ ސަރުކާރުން ރާއްޖެއަށް ދެއްވާ އަހައްމިޔަތު ކަމުގެ ފަނޑުނުވާނެ މިސާލެކެވެ.\nއިންޑީއާގެ ބޮޑުވަޒީރު ނަރެންދްރަ މޯދީ އިއްޔެ ދިވެހިރާއްޖެއަށް ކުރެއްވި، ފުރަމާނަ ދަތުރުފުޅަށް މުޅި މާލެވެސް ތައްޔާރުކުރިއެވެ. މާލޭގެ ބައެއް ބޮޑު މަގުތައް ބަންދުކޮށް ސެކިއުރިޓީ ވަރުގަދަ ކުރިއެވެ. މޯދީ ރާއްޖެ އަންނާނެ ކަމަށް ބުނި ދުވަހުން ފެށިގެން އެތަކެއް ތައްޔާރީ ތަކެއް ވާން ފެށިއެވެ. ސަރުކާރުގެ ހުރިހާ އިދާރާތަކުން އެތަކެއް ތައްޔާރީތަކެއްވިއެވެ.\nމޯދީ އިއްޔެ ރާއްޖެއަށް ވަޑައިގެންނެވީ، އިއްޔެ ހަވީރު 15:00 ހާއިރެވެ. މޯދީއަށް ވެލާނާ އިންޓަނޭޝަނަލް އެއާޕޯޓުން މަރުހަބާ ކިޔުއްވީ ރާއްޖޭގެ ފޮރިން މިނިސްޓަރު އަދި އިންޑިއާއިން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރުގެ ދެކަނބަލުންނެވެ. މޯދީ މާލެ ވަޑައިގަތުމުން އެބޭފުޅާއަށް ޖުމްހުރީ މައިދާނުން މަރުހަބާ ކިޔުއްވީ ދިވެހިރާއްޖޭގެ އިއްޒަތްތެރި ރައީސުލްޖުމުހުރިއްޔާއާއި މިނިސްޓަރުންނާއި އަދި ދައުލަތުގެ ވުޒާރާތަކުގެ އިސްވެރިންނެވެ. ޖުމްހޫރީ މައިދާނުގައި މަރުހަބާ ކިޔުއްވުމުގެ ރަސްމިއްޔާތަށް ފަހު، ދެން ކުރިއަށް ދިޔައީ ރައީސް އޮފީހުގައި ދެ ގައުމުގެ ރައީސުން ނޫސްވެރިންނާއި ބައްދަލުކުރައްވައި، ދެ ފަރާތުގެ ދެމެދުގައި ވެވުނު ބައެއް އެއްްބަސްވުންތަކާއި ބެހޭ ގޮތުން މައުލޫމާތު ހިއްސާކުރުމެވެ. އޭގެ ކުރިން ވަނީ، ރައީސް އޮފީހުގައި ބޭއްވި ކުޑަކުޑަ ހާއްސަ ރަސްމިއްޔާތެއްގައި، އިންޑިއާގެ ބޮޑު ވަޒީރު ނަރެންދްރަ މޯދީއަށް ނިޝާން އިއްޒުއްދީން އިއްޒަތުގެ ވެރިޔާގެ ލަގަބް އަރުއްވާފައެވެ.\nރައީސް އޮފީހުގައި ހަވީރު ބޭއްވުނު، ހާއްސަ ނޫސްވެރިންގެ ބައްދަލުވުމުގައި، ރާއްޖޭގެ ރައީސުލްޖުމުހުރިއްޔާ އިބްރާހިމް މުހައްމަދު ޞާލިހް ދެއްކެވި ވާހަކަފުޅުގައި، ދިވެހި ސަރުކާރުގެ އަމާޒަކީ ރައްޔިތުންނަށް އިސްކަންދޭ ވެރިކަމެއް ހިންގުން ކަމަށާއި، އެކަމުގައި އިންޑިއާއިން ވެދޭ އެހީތެރިކަން ފާހަގަކުރާ ކަމަށެވެ. އަދި އިންޑިއާއިން ރާއްޖޭގެ ތަރައްގީއަށް ވަމުން އަންނަ އެހީތެރިކަން ފާހަގަކޮށް ރައީސް ވަނީ އިންޑިއާއަށް ޝުކުރު ދަންނަވާފައެވެ. މީގެއިތުރުންވެސް، އިންޑިއާ އާއި ދިވެހިރާއްޖޭގެ ގުޅުމަކީ އިންޑިއާ ކަނޑުގެ މަޝްރަހާ ގުޅިފައި އޮތް ގުޅުމެއް ކަމަށާއި، އަދި ދިވެހިރާއްޖެ އަބަދުވެސް އޮންނާނީ އިންޑާގެ "ތެދުވެރި" އެކުވެރިއެއްގެ ގޮތުގައި ކަމަށް އެމަނިކުފާނު ވިދާޅުވިއެވެ. އަދި އިންޑިއާ ސަރުކާރާ ދިވެހި ސަރުކާރާ ދެމެދު ސޮއިކޮށްފައިވާ އެއްބަސްވުންތަކުން ދިވެހިރާއްޖެ އަށް ވަރަށް ބޮޑެތި ފައިދާތަކެއް ވާނެކަމަށްވެސް ރައީސް ޞާލިހް ވަނީ ވިދާޅުވެފައެވެ.\nއިންޑިއާއާއި ރާއްޖެ ދެމެދު އިއްޔެ ސޮއި ކުރި އެއްބަސްވުންތަކަށް އަލިއަޅުވައިލައްވަމުން ރައީސް ޞާލިހު ވިދާޅުވީ، ދެ ގައުމުގެ ދެމެދުގައިވާ ދަތުރުފަތުރުކުރުމުގެ ނިޒާމު ވަރަގަދަ ކުރުމުން ދެ ގައުމަށް ގިނަގުނަ ފައިދާތަކެއް ކުރާނެ ކަމަށެވެ. އެގޮތުން ކޮޗިން އާއި ކުޅުދުއްފުށްޓާއި މާލެއާ ދެމެދު ފެރީގެ ހިދުމަތް ގާއިމުކުރުމާ ގުޅޭގޮތުން ސޮއި ކުރުމުން ވިޔަފާރިއާއި، ފަތުރުވެރިކަމާއި، އަދި މުދަލާއި މީހުން އެކުލެވޭ މުއާމަލާތްތަކުގައި، ދެ ގައުމުގެ ދެމެދުގައި ގުޅުންތައް އިތުރަށް ވަރުގަދަވެގެންދާނެ ކަމަށެވެ. އަދި އެ މަޝްރޫއުގެ އަމަލީ މަސައްކަތް ވީހާވެސް އަވަހަށް ފެށި ހިދުމަތް ލިބެން ފެށޭނެ ކަމަށް އުންމީދު ކުރައްވާ ކަމަށް ރައީސް ވިދާޅުވިއެވެ.\nރައީސް ޞާލިހް އިތުރަށް ވިދާޅުވީ، އިންޑިއާގެ ބޮޑުވަޒީރު، ބޮޑުވަޒީރުކަމުގެ މަޤާމާ ޙަވާލުވެވަޑައިގަތުމަށް ފަހު، ޤައުމުން ބޭރަށް ކުރައްވާ ފުރަތަމަ ދަތުރުފުޅުގެ ފުރަތަމަ މަންޒިލެއްގެ ގޮތުގައި ދިވެހިރާއްޖެ އިޚްތިޔާރުކުރެއްވިކަމީ، ދިވެހިންނަށް ލިބުނު ވަރަށް ބޮޑު ފަޚުރަކާއި ޝަރަފެއް ކަމަށާއި، އަދި މި ދަތުރުފުޅަކީ ރާއްޖެއާއި އިންޑިއާއާއި ދެމެދުގައިވާ ރަޙުމަތްތެރިކަމުގެ ގުޅުން، އިތުރަށް އާލާވެ ބަދަހިވެފައިވާކަމުގެ އަލިގަދަ ހެއްކެއް ކަމަށެވެ.\nއިއްޔެ ބޭއްވުނު ނޫސްވެރިންގެ ބައްދަލުވުމުގައި، ވާހަކަފުޅު ދައްކަވުން، އިންޑިއާގެ ބޮޑު ވަޒީރު ނަރެންދްރަ މޯދީ ވިދާޅުވީ، ރާއްޖެ އަކީ އިންޑިއާ އަށް މުހިއްމު ގައުމެއް ކަމަށެވެ. އިންޑިއާ އަބަދުވެސް އޮންނާނީ ރާއްޖެއާ އެންމެ ގާތުގައި ކަމަށާއި ޒަމާންވީ އެ ގުޅުން ދެމިއޮންނާނީ ބަދަހިކަންމަތީގައި ކަމަށެވެ. ރައީސް އިބްރާހިމް މުހައްމަދު ޞާލިހް މަގާމާއި ހަވާލުވެވަޑައިގަތުމާއިއެކު ރާއްޖެ އާއި އިންޑިއާގެ ގުޅުމަށް އިތުރު ދިރުމަކާއި ކުރިއެރުންތައް ލިބިފައިވާ ކަން ފާހަގަކުރައްވައި، ނިޝާން އިއްޒުއްދީން އިއްޒަތުގެ ވެރިޔާކަމުގެ ޝަރަފް، އެމަނިކުފާނަށް އެރުވިކަމަށްޓައި ޝުކުރު އަދާކުރެއްވިއެވެ. އެއީ މުޅި އިންޑިއާއަށް ލިބުނު ޝަރަފެއް ކަމަށް މޯދީ ވިދާޅުވިއެވެ.\nއިންޑިއާގެ ބޮޑު ވަޒީރު މޯދީ އިތުރަށް ވިދާޅުވީ، މިހާތަނަށް ވެސް ރާއްޖެ އަށް ކުރިމަތިވި ކޮންމެ ހާދިސާއެއްގައި އެހީތެރިކަން ފޯރުކޮށްދިނުމުގައި އެންމެ ކުރީ ސަފުގައި އޮތީ އިންޑިއާ އެވެ. މިސާލެއްގެ ގޮތުން ދެއްކެވީ 1988 ގައި ރާއްޖެ އަށް ކުރިމަތިވި އުދުވާނީ ހަމަލަ އާއި 2004 ގައި ރާއްޖެ އަށް ކުރިމަތިވި ސުނާމީ ކާރިސާގެ އިތުރުން ރާއްޖެ ފެނަށް ޖެހިގެން އިންޑިއާ އިން އެހީތެރިވެދިން ގޮތެވެ.\nއިންޑިއާގެ ބޮޑު ވަޒީރު ނަރެންދްރަ މޯދީ ރާއްޖެއަށް އިއްޔެ ކުރެއްވި ފުރަމާނަ ދަތުރުފުޅުގައި ވަނީ، އިންޑިއާއިން ރާއްޖޭގައި ގާއިމުކުރާ ރާޑަރު ސިސްޓަމުތައް އިފްތިތާހުކޮށްފައެވެ. އަދި މީގެ އިތުރުންވެސް، އިންޑިއާއާއި ރާއްޖެއާއި މެދުވަނީ6އެއްބަސްވުމެއްގައި ސޮއި ކޮށްފައެވެ.\nއިންޑިއާއި ރާއްޖެއާއި މެދު އިއްޔެ ސޮއި ކުރެވުނު އެއްބަސްވުންތައް:\nސިއްހީ ދާއިރާ އިން ގުޅިގެން މަސައްކަތް ކުރުމުގެ އެއްބަސްވުން\nދިވެހި ސިވިލް ސާވަންޓުން ތަމްރީނުކޮށް ސިވިލްސާވަންޓުންގެ ފަންނީ ގާބިލްކަން އިތުރު ކުރުމުގެ އެއްބަސްވުން\nހައިޑްރޯގްރަފީ އަދި އޯޝަން އިކޮނޮމީ އާއި ގުޅޭ އެއްބަސްވުން\nއެމްއޯޔޫ އޮން ޝެއަރިން ވައިޓް ޝިޕިން އިންފޮމޭޝަން ބިޓްވީން އެމްއެންޑީއެފް އެންޑް އިންޑިއަން ނޭވީ\nކޯޕަރޭޝަން އޮން ކަސްޓަމްސް ކެޕޭސިޓީ ބިލްޑިން\nއިންޑިއާގެ ކޮޗިން އިން ރާއްޖެއަށް ޕެސެންޖަރ އަދި ކާގޯ ފެރީގެ ހިދުމަތް ފެށުން\nއިންޑިއާގެ ބޮޑު ވަޒީރު ނަރެންދްރަ މޯދީ ވަނީ ރޭ ރައްޔިތުންގެ މަޖިލީހުގެ ޖަލްސާގައި ތަގްރީރުވެސް ކުރައްވާފައެވެ. އެބޭފުޅާ މަޖިލީހުގައި ތަގްރީރު ކުރެއްވީ ހިންދީ ބަހުންނެވެ. ރައްޔިތުންގެ މަޖިލީހުގެ ރައީސް، މުހައްމަދު ނަޝީދު ރޭ ވަނީ އިންޑިއާގެ ބޮޑު ވަޒީރު ނަރެންދްރަ މޯދީއަށް ރާއްޖޭގެ އެންމެ ފުރަތަމަ ގާނޫނު އަސާސީގެ ކޮޕީއެއް ހަދިޔާ ކުރައްވާފައެވެ.\nއިންޑިއާގެ ބޮޑު ވަޒީރު ނަރެންދްރަ މޯދީ، ރައްޔިތުންގެ މަޖިލީހުގައި ތަގްރީރު ކުރައްވަމުން ވިދާޅުވީ، ރަނގަޅު ޓެރަރިސްޓުންނާ ނުބައި ޓެރަރިސްޓުން ނުތިބޭނެކަމަށެވެ. އޭގެ ބަދަލުގައި ޓެރަރިޒަމާ ދެކޮޅަށް މަސައްކަތް ކުރަންޖެހޭނީ ހުރިހާ ގައުމެއް ގުޅިގެންކަމަށެވެ. އަދި ދުނިޔޭގެ ބޮޑެތި ބާރުތައް އިސްނަގައިގެން ޓެރަރިޒަމާ ދެކޮޅަށް ބައިނަލްއަގުވާމީ ކޮންފަރެންސް އެއް ބޭވުމަށް ގޮވާލެއްވިއެވެ. އިންޑިއާއިން ގެންގުޅޭ "ވަސުދައިވް ކުތުމްބަކަމް" ގެ ސިޔާސަތުގެ ދަށުން މުޅި ދުނިޔެއާއިމެދު ދެކެނީ އެއް އާއިލާއެއްގެ ގޮތުގައި ކަމަށެވެ. އިންޑިއާއިން އެންމެ އިސްކަމެއްދެނީ، ރައްޔިތުންނާ ގާތުން ހިންގާ އިޖުތިމާއީ އަދި އިގުތިސޯދީ މަޝްރޫއުތަކަށް އެހީ ފޯރުކޮށްދިނުން ކަމުގައި، އިއްޔެ ނިޝާން އިއްޒުއްދީނުގެ އިއްޒަތުގެ ވެރިކަމުގެ ލަގަބު އެރުވި މޯދީ ފާހަގަކުރެއްވިއެވެ.\nމޯދީގެ ތަގުރީރުގައި ދެކުނު އޭޝިއާގެ އިތުރުން އިންޑޯ-ޕެސިފިކް ސަރަހައްދުގެ މުހިންމު ކަމުގެ މައްޗަށް ވެސް އަލިއަޅުއްވާލެއްވި އެވެ. އަދި މި ސަރަހައްދުގެ ހުރިހާ ގައުމެއްގެ މުސްތަގުބަލު ގުޅިފައިވަނީ އެންމެން ގުޅިގެން މަސައްކަތް ކުރެވޭނެ ގޮތެއް ހޯދިގެން ކަމަށް މޯދީ ވިދާޅުވި އެވެ. އެގޮތުން، މި ސަރަހައްދުގެ ހުރިހާ ގައުމުތަކަށް ބޭނުންވާ ކޮންމެ އެހީތެރިކަމެއް ފޯރުކޮށްދިނުމުގައި އިންޑިއާ ފަސްނުޖެހޭނެ ކަމަށްވެސް މޯދީ ތަކުރާރުކުރެއްވިއެވެ.\nމޯދީ އިތުރަށް ވިދާޅުވި، ތަރައްގީގެ ގުޅުމުގެ ބޭނުމަކީ ރާއްޖެ ބާރުވެރިކުރުވުން ކަމަށެވެ. އަދި ރާއްޖެ އާއި އިންޑިއާއާ ދެމެދު އޮތް ގުޅުމުގެ ބޭނުމަކީ ރާއްޖެއިން އެ ގައުމަށް ބަރޯސާކުރާ މިންވަރު އިތުރުކުރުން ނޫން ކަމަށް ވެސް ވިދާޅުވިއެވެ.\nރައްޔިތުންގެ މަޖިލީހުގައި ތަގްރީރު ކުރެއްވުމަށްފަހު މޯދީ ވަނީ 19 ވަނަ ރައްޔިތުންގެ މަޖިލީހުގެ މެމްބަރުންނާއި ސަލާންކުރައްވާފައެވެ.\nޝައްކެއްނެތް ގޮތުގައި، މޯދީ ރާއްޖެއަށް މިކުރެއްވި، ތާރީޚީ ދަތުރުފުޅު ވެގެންދާނީ ރާއްޖެ އަދި އިންޑިއާގެ މެދުގައި އޮތް ޒަމާންވީ ގާތް އެކުވެރިކަމުގެ ގުޅުމަށް އިތުރުކުރެވުނު ބޮޅަކަށެވެ.


މެންބަރުންގެ ޚިޔާލު: ތިންބާރު އެއްދަޢުލަތެއް – Maldivian Democratic Party\nމެންބަރުންގެ ޚިޔާލު: ތިންބާރު އެއްދަޢުލަތެއް\nލިޔުނީ: މުޙައްމަދު މުއާޒް (މޯލާ)\nދިވެހި ދަޢުލަތަކީ ދިވެހިރާއްޖޭގެ އެންމެންގެ ދަޢުލަތެވެ. ދިވެހި ދިދަ މިނިވަންކަމާއި އެކު ވިހުރޭ ހިނދެއްގައި ދިވެހިރާއްޖެ އޮންނާނީ މިނިވަންދަޢުލަތެއްގެ ގޮތުގައެވެ. ދިވެހިދަޢުލަތުގެ އެންމެހާ ބާރެއްވެސް ފެށިގެން އަންނަނީ ރައްޔިތުންގެ ކިބައިންނެވެ. ރަސްކަމުން ޖުމްހޫރިއްޔަތަކަށް ބަދަލުވެ ދުވަސްތަކެއްފަހަނައަޅާގޮސް، 18 އޯގަސްޓް 2007 ވީ ހޮނހިރުދުވަހު ދިވެހި ދަޢުލަތް ހިންގަންވާނީ ތިންބާރު އެކުލެވޭ ފުރިހަމަ ރިޔާސީ ނިޒާމަކުން ކަމަށް ދިވެހިން ނިންމިއެވެ. ރިޔާސީނިޒާމެއްގައި ހިމެނެނީ ވެރިކަން ހިންގުމުގެ ބާރާއި، އަދުލު އިންސާފް ގާއިމްކުރުމުގެބާރު އަދި ޤާނޫނު ހެދުމުގެ ބާރެވެ.\nދިވެހިރާއްޖޭގެ ވެރިކަން ފެށިގެން އަންނަނީ ރައްޔިތުން ކިބައިން ކަމަށް ވީހިނދުތިންބާރު ވަކިވެފައިވާ ފުރިހަމަ ރިޔާސީ ނިޒާމެއްގައި ވަކިވެފައިވާ އެންމެބޮޑުއެއްބާރަކީ އަދުލުއިންސާފް ޤާއިމްކުރުމުގެ ބާރެވެ. ހަގީގަތަށް ބުނާނަމަ ފުރިހަމަޑިމޮކުރޮސީއެއް މެކުހަށްޖަހައި ހިނގައިގަނެވޭނީ އަދުލު އިންސާފް އެތަނެއްގައި ވަރަށްރަގަޅަށް ޤާއިމްކުރެވިގެންނެވެ. ޑިމޮކުރެސީއެއް އެތަނެއްގައި ތަންފީޒުކުރާނީ މިބާރުންނެވެ. ސަބަބަކީ މިބާރަކީ ދަޢުލަތް ހިންގުމުގެބާރާއިޤާނޫނު ހަދާ ބާރަށް ފާރަވެރިވެ މަގުފަހިކޮށްދޭ ބާރުކަމަށް ވާތީއެވެ.\nޤާނޫނުއަސާސީ ބުނާގޮތުން ދިވެހިރާއްޖޭގެ އަދުލުއިންސާފް ޤާއިމްކުރުމުގެ ބާރު ލިބިފައިވަނީ ދިވެހިރާއްޖޭގެ ކޯޓުތަކަށެވެ. އެހެންކަމަށްވުމާއިއެކު މިބާރުގެ ތެރެއަށް އެއްވެސް ފަރާތަކަށް އަތެއް ނުބެނޭނޭއެވެ. މިހާރު ހިނގަމުންމިދާ ޝަރުއީނިޒާމުގެ އިންތިގާލީ މަރުހަލާގައި ، ޝަރުޢީކަންތައްތައް ދަނީ އެންމެފުރިހަމަގޮތަށް ބާވައޭ މިއީ ސުވާލިއުފެދިފައިވާ ކަމެކެވެ. ފެންނަމުންދާ ބައެއް މަންޒަރުތަކީ އެއްބަޔަކު ހަނުތިބޭއިރު، އަނެއްބަޔަކު ކަނޑިގެންގުޅެ، މާރާމާރީހިންގަމުންދާއިރު ކަނޑިޔާއި ހަތިޔާރު ގެންގުޅޭމީހުންނަށް ހުކުމްނުކުރެވި، މަސްތުވާތަކެތީގެ ވިޔަފަރިކުރާ ފަރާތްތައް ސާބިތުހެކިނެތްކަމަށްބުނެ ދޫކޮށްލާ މަންޒަރުތަކެވެ.\n07 އޯގަސްޓް 2008 ވީ ބުރާސްފަތި ދުވަހު ދިވެހިރާއްޖޭގެ ވެރިކަން ހިންގުމުގެ ނިޒާމްމުޅިން އެހެންގޮތަކަށް ބަދަލުވެގެން ދިޔުމާއެކު ތިންބާރު ވަކިވެފައިވާ ރިޔާސީނިޒާމެއް ދިވެހިރާއްޖޭގައި ޤާޢިމްވިއެވެ. އެދުވަހުން ފެށިގެން މިތަކަށްދިވެހިރާއްޖޭގެ އަދުލުއިންސާފް ގާއިމްކުރުމުގެ ބާރު ހަރުދަނާވެފައިވާ މިންވަރާ މެދުނަޒަރުހިންގާލުމަކީ ކޮންމެހެންމެ ބޭނުންތެރިކަމެކެވެ. ޖިނާއީ އިޖުރާއަތުގެގަވާއިދުގެ އަށްވަނަ މާއްދާގެ (ހ) ބަޔާންކޮށްފައިވާގޮތުން ތިމާއަކީ ކާކުކަންއަންގައިދިނުން ފިޔަވައި އިތުރުއެއްވެސް މައުލޫމާތެއްނުދީ ހަނުހުރުމުގެ ޙައްގުކޮންމެމީހަކަށް ލިބިގެންވެއެވެ. ހަނުހުރުމުގެ ތެރޭގައި ޝަރީއަތުގެ މަރުހަލާގައި ކުރާ ސުވާލުތަކަށް ޖަވާބު ނުދިނުން ހިމެނެއެވެ.ކަންމިހެން އޮތުމުން ފުލުހުން ކުރާ ތަހުގީގުތަކަށް ހުރަސްއެޅި ޝަރީއަތް ހިންގުމަށްވެސް ހުރަސް އެޅިގެންދެއެވެ. އެހެންކަމަށްވުމާއިއެކު މިމާއްދާ މިގޮތަށް އޮތްހިދަކު ކުށްކުރާމީހުންނަށް ކުރިއަށް ދިއުމަށް ކޮށާލެވޭ މަގަކަށް ވެގެންދާނެއެވެ.\nދަޢުލަތުގެ އަނެއްބާރަކީ މިފަދަ ޤާނޫނުތައް އިސްލާހުކޮށް ޤައުމުގެވެރިކަންހިންގުމުގެ އެންމެހާ ކަންކަން ޒިންމާދާރުކުރުވާ ބާރެވެ.އާދެ ޤާނޫނުހަދާފަރާތް ރައްޔިތުންގެ މަޖިލީސްއެވެ. ރައްޔިތުންގެ މަޖިލީހަކީ ރައްޔިތުންހޮވާމަންދޫބުންތަކެއް ތަމްސީލްކުރާ މަޖިލީހެވެ. ދިވެހިރާއްޖޭގެ ތާރީޚުގައިއެންމެފުރަތަމަ އިންތިޚާބުކުރެވިފައިވާ މަޖިލީހެއް އުފެދުނީ 17 އެޕްރިލް 1952 ވަނައަހަރުގައެވެ. އެމަޖިލިސް ހިމެނެނީ ދެބަޔެއްގެ މަށްޗަށެވެ. އެއީ ސެނެޓާއިރައްޔިތުންގެގެ މިދެބައިގެ މަށްޗަށެވެ. މި މަޖިލިސް އުފެދި ދިވެހިރާއްޖޭގެ ފުރަތަމަޖުމްހޫރިއްޔަތެއް ފާސްކުރެވުނެވެ. އެހެންނަމަވެސް ޖުމްހޫރީވެރިކަމަކީ އޭރުރައްޔިތުން މާބަލައިގަތްކަމަކަށް ނުވިއެވެ. އެޖުމްހޫރިއްޔާއަށް ލިބުނީފިނިތަރުހީބެކެވެ. އޭގެ ނަތިޖާއެއްގެ ގޮތުން 21 އޯގަސްޓް 1953 ގައި ޤާނޫނު އަސާސީ އުވާލައި އޭރުއޮތް ޖުމްހޫރިއްޔަތު ވިރާސީރަސްކަމަކަށް ބަދަލުކުރެވުނެވެ.\nމިއަދު ދިވެހިރާއްޖެއަށް ޑިމޮކުރެސީއެއްގެނައިކަމަށް ތިންމަނޭމެންނޭބުނާ ބުނުމަކީ ރާއްޖޭގެ ބައެއް ސިޔާސީބޭފުޅުން ކުރާދަޢުވައެކެވެ. ދިވެހިރާއްޖެއަށް ޑިމޮކުރަސީ ގެނައީވަކިމީހެކޭ ވަކިޕާޓީއެކޭ ބުނެ އޭގެކުރެޑިޓް ނުނެގޭނެއެވެ.ރާއްޖެއަށްޑިމޮކުރެސީގެނައީ ދިވެހިރައްޔިތުން ބޭނުންވެގެން ދިވެހިރައްޔިތުންނެވެ. މިކަމުގެހެއްކަކީ 1953 ގައި ޖުމްހޫރިއްޔަތެއް ދިވެހިން ބަލައިނުގަތުމެވެ. އިއްޔެއާޖެހެންދެން ރާއްޖޭގައި އޮތީ ރަސްކަމުގެ ސަގާފަތެކެވެ. އެހެންކަމަށް ވުމުންޑިމޮކުރަސީ ހަޖަމްކުރަން ދަތިވީއެވެ.\nދިވެހިރާއްޖޭގެ ވެރިކަން ނަމުން ޖުމްހޫރިވެ ކަމުންވިރާސީ ސިފަޖެހިފައިވަނިކޮންވެރިކަމުގެނިޒާމް ބަދަލުކުރަންވެއްޖެކަމަށް ރާއްޖޭގެ ގިނަބަޔަކު ދެކުނުހިނދު،ވާދަވެރި ސިޔާސީ ނިޒާމަކުން މެނުވީ ހެޔޮވެރިކަމެއް ނުކުރެވޭނެކަމަށްބުނެމޯލްޑިވިއަން ޑިމޮކުރެޓިކްފާޓީނަމުގައި 2005 ވަނަ އަހަރު ޖޫންމަހުގައިއެންމެފުރަތަމަ ސިޔާސީޕާޓީއުފެދުނެވެ.މިއަދު އަޅުގަނޑުމެން ދެކެމުންމިދާ ޑިމޮކްރޮޓިކް ވެއްޓަކީ ކޮންބަޔެއް ގާއިމްކުރިވެއްޓެއް ހެއްޔެވެ. މިސަގާފަތް ހަލާކު ކޮށްލުމަށް މަސައްކަތްކުރާ މީހުން ދިވެހިން ވަރަށް ރަނގަޅަށް ދަނެއެވެ. ކޮންމެއަކަސް ރާއްޖޭގެ ވެރިކަމުގެ ނިޒާމް ބަދަލުކުރަންވެއްޖެކަމަށްފުރަތަމަ އަޑުއުފުލިބަޔަކީ، އެމް.ޑީޕީ. އެވެ. އަދި ޑިމޮކުރަސީގެނައުމުގެ ހުންގާނުގައި ތިބިބަޔަކީވެސް އެއީއެވެ.\nދިވެހިރާއްޖެގެ ޖުމްހޫރިޔާގެ ޤާނޫނު އަސާސީ6ވަނަ މާއްދާގައި ބުނަނީ، މިޤާނޫނު އަސާސީން ބަޔާންވެފައިވާގޮތުގެ މަތީން ވެރިކަން ހިންގުމުގެ ބާރު ލިބިގެންވަނީ ރައީސުލް ޖުމްހޫރިއްޔާއަށެވެ. މިހެންނެވެ. ދައުލަތްހިންގުމުގެ ބާރަކީ ރިޔާސީ ނިޒާމެއްގެ އެންމެވަރުގަދަ އެއްބާރެވެ.ރައްޔިޔުންނަށް ކޮށްދޭނެކަންތައް ތައް ހިމެނޭ ސިޔާސަތުތައް އެކުލަވައިމެނިފެސްޓޯއެއްގެ ސިފާގައި ވިއްކައިގެން މެނުވީ ޑިމޮކުރެސީއެއްގައި ވެރިކަންހިންގުމުގެ ބާރުނުލިބޭނެއެވެ.1887 ވަނަ އަހަރު އޭރުއޮތް ކުޑަބަންޑާރައިގެ ވެރިކަންއަތިރީގޭ އިބްރާހީމްދީދީ އިސްވެހުންނަވައި އިދިކޮޅު މީހުން ގުޅަކުޅޭ ފަސްގަނޑަށްއެއްކުރައްވައި ވެރިކަން ވައްޓާލި ފަދައިން މިހާރުވެރިކަން ބަދަލެއް ނުކުރެވޭނެއެވެ. އަދި ރައީސް އޮފީހުގެ ދޮރާއްޓަށް އެރިކަމުގައިވިޔަސް ވެރިކަން ބަދަލެއްނުކުރެވޭނެއެވެ.\nއެހެންނަނަމަވެސް ހިތާމައަކީ ވެރިކަން ވައްޓާލުމުގެ ހުވަފެނެއްގައި ތިބެގެން އެއްބާރުން ތިންބާރު ހިންގަން މަސައްކަތްކުރާކަމެވެ. ފުރިހަމަ ރިޔާސީ ނިޒާމެއްގެ ރޫހުގެއްލޭގޮތަށެވެ.ދަޢުލަތުގެ ތިންބާރު އެކުނުވެ ކޮންމެބާރެއްވެސް އޭގެ އެންމެ މިނިވަންކަމާއި އެކު ފިޔަޖަހަން ފެށީމާ އޭގެ އެންމެ ފޮނިމީރު ރަހަ ދެކޭނީ ދިވެހި ދަޢުލަތުގެ މިނިވަން ދިދައިގެ ދަށުގައިތިބި ރައްޔިތުންކަން ހަމަކަށަވަރެވެ. އަޅުގަނޑުމެންނަކީއެއް ދަޢުލަތެއްގެ ދަށުގައިތިބި އެއްބަހަކުން ވާހަކަދައްކާ ބަޔަކަށް ވީހިނދު ކޮންމެ ބާރަކުންވެސް މަސަކަތްކުރަން ޖެހޭނީ ރައްޔިތުންނަށް ޓަކައެވެ. އެބަޔަކަށް ލިބިފައިވާބާރެއް ފިތުނައިގެ ދަލުގައި ޖެހި އަމިއްލަ އެދުމުން އެއްކިބާވެތިބެއެވެ. މީހެއްގެނުވަތަ ބަޔެއްގެ ބާރު ކަޑުވައިލިއަސް ދިވެހި ދައުލަތުގެ ބާރާއި ގަދަރާއި އިއްޒަތްއެކަކަށްވެސް ކަޑުވާނުލެވޭނެއެވެ.


vnews -5rufiyaage aa nootu aanmukoh beynun kuran fashaifi\nފަސް ރުފިޔާގެ އާ ނޫޓް އާންމުކޮށް ބޭނުންކުރަން ފަށައިިފި\nޕޮލިމާ ކަރުދާހުގައި ހަދާފައިވާ ފަސް ރުފިޔާގެ އާ ނޫޓް މިއަދުން ފެށިގެން ވިޔަފާރީގެ މުއާމަލާތްތަކުގައި ބޭނުންކުރަން ފަށައިފި އެވެ.\nފަސް ރުފިޔާގެ އާ ނޫޓް މިއަދުން ފެށިގެން ވިޔަފާރީގެ މުއާމަލާތްތަކުގައި ބޭނުންކުރަން ފެށި ނަމަވެސް މަރުކަޒީ ބޭންކް، އެމްއެމްއޭ އިން ވަނީ މިދިޔަ މެއި މަހުގެ 10 ވަނަ ދުވަހު ފަސް ރުފިޔާގެ އާ ނޫޓް ތައާރަފުކޮށްފަ އެވެ.\nފަސް ރުފިޔާގެ އާ ނޫޓް ވިޔަފާރީގެ މުއާމަލާތްތަކުގައި ބޭނުންކުރަން ފެށުމުގެ ގޮތުން އެމްއެމްއޭގައި މިއަދު ހެނދުނު ބޭއްވި ރަސްމިއްޔާތު އިފްތިތާހުކޮށްދެއްވީ ގަވަރުނަރު ޑރ. އަޒީމާ އާދަމް އެވެ.\nފަސް ރުފިޔާގެ އާ ނޫޓް ވެސް ޑިޒައިން ކޮށްފައިވަނީ ރަންދިހަ ފަހެއްގެ ނޫޓް ސީރީޒްގައި ހިމެނޭ ނޫޓްތައް ޑިޒައިން ކޮށްފައިވާ އަބްދުﷲ ނަޝާތު އެވެ. ރަންދިހަ ފަހެއްގެ ނޫޓް ސީރީޒްގައި ކުރިން ހިމަނާފައިވަނީ ފަސް ރުފިޔާގެ ނޫޓުގެ ބަދަލުގައި ފަސް ރުފިޔާ ވަކި ލާރި ފޮއްޗެއްގެ ގޮތުގައި ނެރުމަށެވެ.\nފަސް ރުފިޔާގެ އާ ނޫޓް ޑިޒައިން ކޮށްފައިވަނީ ރަންދިހަ ފަހެއްގެ ނޫޓް ސީރީޒްގައި ހިމެނޭ ނޫޓްތަކުގެ ސައިޒަށް އެ ކޮންސެޕްޓްގަ އެވެ. މިނޫޓްގައި ރާއްޖޭގެ މަޝްހޫރު ފުޓްބޯޅަ ކުޅުންތެރިޔާ އަލީ އަޝްފާގުގެ މޫނު ނުފެންނަ ގޮތަށް އޭނާގެ ކުރެހުމެއް ވަނީ ޖަހާފަ އެވެ. ފަސް ރުފިޔާގެ ނޫޓް ޑިޒައިން ކޮށްފައިވަނީ މުއާސަލާތުކުރުމާއި އިޖުތިމާއީ ގުޅުން ދައްކުވައިދޭ ގޮތަށެވެ.\nފަސް ރުފިޔާގެ އާ ނޫޓް ވިޔަފާރީގެ މުއާމަލާތްތަކުގައި ބޭނުންކުރަން ފަށާފައިވާތީ ފަސް ރުފިޔާގެ ކުރީގެ ނޫޓު ބޭނުން ކުރުން ހުއްޓާލަން ނިންމާފައިވަނީ މި އަހަރު ޑިސެމްބަރު މަހުގެ ނިޔަލަށް ކަމަށްވެސް އެމްއެމްއޭ އިން ވަނީ ބުނެފަ އެވެ.\n2015 ވަނަ އަހަރުގެ ނޮވެމްބަރު މަހުގެ އެއްވަނަ ދުވަހު ތައާރަފްކުރެވުނު ރަންދިހަ ފަހެއްގެ ނޫޓު ސީރީޒްގައި މިހާރު ހިމެނެނީ 5، 10، 20، 50، 100، 500 އަދި 1،000 ރުފިޔާގެ ނޫޓެވެ.\nރަންދިހަ ފަހެއްގެ ނޫޓް ސީރީޒްގައި ހިމެނޭ ނޫޓްތައް ރަސްމީކޮށް ވިޔަފާރީގައި ބޭނުންކުރަން ފެށީ މިދިޔަ އަހަރުގެ ޖެނުއަރީ މަހުގެ 26 ވަނަ ދުވަހު އެވެ.\nެއެމްއެމްއޭ އިން ވަނީ ކުރިން ބޭނުންކުރަމުން ދިޔަ ދެ ރުފިޔާގެ ފައިސާ ފޮތީގެ ބަދަލުގައި އާ ފައިސާ ފޮއްޗެއް ވެސް މިއަހަރުގެ ތެރޭގައި ވިޔަފާރީގެ މުއާމަލާތްތަކުގައި ބޭނުންކުރަން ފަށާފަ އެވެ.\nރައީސް ޔާމީން އުތުރުގެ އަތޮޅުތަކަށް ކުރައްވާ ދަތުރުފުޅެއްގައި ހދ. އަތޮޅަށް ވަޑައިގެންފި\nރަށްވެހިފައިވާ ރަށް ނޫން އެހެން ރަށެއްގައި ވޯޓްލާ މީހުން ރަޖިސްޓްރީވުމަށް ހުޅުވާލައިފި


Nasheed ah libunu zaham thakuge foto thah furathama faharah aanmukohfi\nރައީސް ނަޝީދަށް ދިން ހަމަލާއާއި ގުޅިގެން ބަނޑު ކަފާލައިގެން އޮޕަރޭޝަނެއް ކޮށްފައި\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާއާއި ގުޅިގެން އެމަނިކުފާނަށް ލިބިވަޑައިގެންފައިވާ ޒަހަމްތައް ފެންނަ ފޮޓޯތަކެއް ފުރަތަމަ ފަހަރަށް އާންމުކޮށްފި އެވެ.\nޓްވިޓާގައި މި ފޮޓޯތައް އާންމުކުރެއްވީ ރައީސް ނަޝީދުގެ އެއްބަނޑު އެއްބަފާ ބޭބެ ޑރ. އިބްރާހީމް ނާޝިދު އެވެ.\nޑރ. ނާޝިދު ވިދާޅުވީ ފޮޓޯތައް އާންމުކުރެއްވީ ރައީސް ނަޝީދު އެކަމަށް އެދިވަޑައިގަތުމުން ކަމަށެވެ. ރައީސް ނަޝީދަށް ލިބުނީ ސީރިއަސް ޒަހަމްތަކެއް ކަމަށްވެސް ވިދާޅުވެފައިވެ އެވެ.\nރައީސް ނަޝީދަށް ދިން ހަމަލާއާއި ގުޅިގެން ލިބިފައިވާ އަނިޔާތައް\nރައީސް ނަޝީދަށް އަމާޒުކޮށް ބޮމުގެ ހަމަލާއެއް ދިނީ މިމަހުގެ ހަވަނަ ދުވަހުގެ ރޭ އެމަނިކުފާނު ދިރިއުޅުއްވާ ގ. ކެނެރީގެ ހުންނަ ނީލޯފަރު ހިނގުމުން ހިންގަވާފައި ވަޑައިގެން މަޖިީދީ މަގުގައި އޮތް ކާރުކޮޅަށް އާރަވަޑައިގަންނަވަން އުޅުއްވަނިކޮށެވެ. އެމަނިކުފާނަށް އަމާޒުކޮށް ގޮއްވާލި އައިއީޑީ ހަރުކޮށްފައި އިނީ ނީލޯފަރު ހިނގުމާއި މަޖީދީ މަގު ގުޅޭ ހިސާބުގައި ޕާކް ކޮށްފައި ހުރި ސައިކަލެއްގަ އެވެ.\nހަމަލައާއި ގުޅިގެން ކުޑައިރުކޮޅެއްގެ ތެރޭގައި އެމަނިކުފާނު އޭޑީކޭ އަށް ގެންގޮސް ފަރުވާ ދޭން ފެށި އެވެ. އޭގެ ފަހުން އެއް ހަފްތާ ވަންދެން އޭޑީކޭގައި ރައީސް ނަޝީދަށް ފަރުވާ ދިނުމަށްފަހު މިދިޔަ ހުކުރު ދުވަހު އެމަނިކުފާނު ވަނީ އިތުރު ފަރުވާ އަށް ޖަރުމަނަށް ގެންގޮސްފަ އެވެ.\nއޭޑީކޭ އަށް ރައީސް ނަޝީދު ގެންދެވުނު ރޭ އޮޕަރޭޝަން ތިއޭޓަރުގައި 16 ގަޑިއިރު ވަންދެން އެމަނިކުފާނު ބާއްވައިގެން ތަފާތު އެކި ސާޖަރީތައް ހަދާފައިވެ އެވެ.\nމިއަދު އާންމުކުރި ފޮޓޯތަކުން ފެންނަ ގޮތުގައި ނަޝީދުގެ ބަނޑުގެ ބޮޑު ބައެއް ވަނީ މެޔާ ހަމައަށް ފަޅާލާފަ އެވެ. ފޮޓޯތަކުން ފެންނަ ގޮތުގައި ރައީސް ނަޝީދަށް ބޮޑަށް އަނިޔާވެފައިވަނީ އެމަނިކުފާނުގެ ކުރިމަތިން ވައަތު ފަޅި އަށެވެ.\nރައީސް ނަޝީދަށް ފަރުވާ ދެއްވި އޭޑީކޭގެ ޑޮކްޓަރުން މީގެ ކުރިން ވިދާޅުވެފައިވާ ގޮތުގައި އައިއީޑީގެ ބާރުގަދަ ކުރަން ބޭނުންކޮށްފައި ހުރި ބައެއް ރޭޒާ ފުއްތައް އެމަނިކުފާނުގެ ހަށިގަނޑުގެ އެތެރެއަށް ވަދެ ގޮހޮރަށް ގެއްލުންތަކެއް ލިބިފައިވެ އެވެ. އަދި އެތަނުން އެއް ރޭޒަ ފުށް ހިތާ ވަރަށް ގާތަށް ގޮސްފައި އިން ކަމަށާއި ހިތަށް ގެއްްލުންވި ނަމަ ފުރާނައަށް އަސަރުކުރާނެ ކަމުގައިވެސް ޑޮކްޓަރުން ވިދާޅުވެފައިވެ އެވެ.\nރައީސް ނަޝީދަށް އޭޑީކޭގެ ޑޮކްޓަރުން ދީފައިވާ ފަރުވާއާއި ބެހެއްޓެވި ގާތްކަމަށްޓަކައި އާއިލާ އިން ވަނީ އޭޑީކޭގެ މެނޭޖްމަންޓާއި ޑޮކްޓަރުންނަށް ޝުކުރު އަދާކޮށްފަ އެވެ.\nއޭޑިކޭ ހޮސްޕިޓަލް އެމްޑީޕީ ރައީސް މުހައްމަދު ނަޝީދު + ރައްޔިތުންގެ މަޖިލިސް ޕޮލިޓިކްސް ނަޝީދަށް އަމާޒު ކުރި ހަމަލަ


Covid-19Ge Alaamaaithah Fenumuge Kurin Bali Hurikan Dheneganeveyne Kit Eh Ufahdhaifi - Vaguthu\nކޮވިޑް-19ގެ އަލާމަތްތައް ފެނުމުގެ ކުރިން ބަލި ހުރިކަން ދެނެގަނެވޭނެ ކިޓެއް އުފައްދައިފި\nމުޅި ދުނިޔޭގައި ހަލުވި ކަމާއި އެކީ ފެތުރެމުން އަންނަ ކޮވިޑް-19ގެ އަލާމާތްތައް އިންސާނާގެ ހަށިގަނޑުން ފެންނަން ފެށުމުގެ ކުރިން ކުރިން، ބަލި ޖެހިފައިވާކަން ވަރަށް އަވަހަަށް ދެނެގަންނާނެ ކިޓެއް އިނގިރޭސިވިލާތުގެ ސައިންސްވެރިން އުފައްދައިފިއެވެ.\nއިނގިރޭސިވިލާތުގެ ނިއުކާސަލް ޔުނިވާސިޓީގެ ސައިންސްވެރިއެއް ކަމަށްވާ ކޮލިން ސެލްފް ތައްޔާރު ކޮށްފައިވާ މި ކިޓުން ކޮވިޑް-19 ޖެހިފައިވާ މީހަކާއި ކޮންޓެކްޓް ވެފައިވާ މީހެއްގެ ގައިން ބަލި ފެންނަން ފެށުމުގެ ކުރިން އަލާމާތްތައް ހުރިކަން ދެނެގަނެވޭނެއެވެ.\nމި ކިޓް އަށް ދީފައިވާ ނަމަކީ "ބެލްޓް އެންޑް ބްރޭސެސް" އެވެ.\nއެގައުމުގެ މީޑިއާތަކުން ބުނެފައިވަނީ ޕޯސްޓް މެދުވެރިކޮށް އެގައުމުގެ ގޭގެއަށް އެކިޓް ފޮނުވޭނެ ކަމަށެވެ. އެހެންކަމުން ބަލި ޖެހިފައިވާކަން މާ ކުރިން އެނގިގެން ދިއުމަކީ ރައްކާތެރިވުމަށް ފިޔަވަޅު އެޅިގެން ދާނެ ކަމަށް ސައިންސްވެރިން ވަނީ ބުނެފައެވެ. އަދި ކަރަންޓީން ވުމަށް ވެސް ފަސޭހަ ވެގެންދާނެ ކަމަށް އެބޭފުޅުން ގަބޫލު ކުރައްވައެވެ.\n"މި ކިޓް ބޭނުން ކޮށްގެން ބަލި ޖެހިފައިވާކަން އެނގުމުން ކުރިން މީހާގެ ގައިގައި އަލާމާތްތަކެއް ހުރެއްޖެނަމަ ވަގުތުން ދައްކާނެ. އެހެން ކަމުން ރައްކާތެރިވުމަށް ވަގުތު ތަކެއް ލިބޭނެ ކަމަށް ގަބޫލު ކުރެވޭ" ކޮލިން ބުނެފައިވެއެވެ.\nކޮލިން ބުނެފައިވަނީ މިއީ އަންހެނުން ބަނޑުބޮޑުތޯ ބަލަން ހަދާ ޓެސްޓް ގޮތަށް ހެދޭ ޓެސްޓެއް ކަމަށެވެ. އިންސާނާގެ "ކުޅު"، "ލޭ" އަދި ކުޑަކަމުދާ ތަކެތި ބޭނުން ކޮށްގެން ސިކުންތެއްގެ ތެރޭ ކޮވިޑް-19 ޖެހުމުގެ މާ ކުރިން އަލާމާތްތައް ފެނިގެން ދާނެ ކަމަށް ވަނީ ކޮލިން ބުނެފައެވެ.\nއިނގިރޭސިވިލާތުން ކޮވިޑް-19 ޖެހުނު މީހުންގެ އަދަދު މިހާރު ވަނީ 47،806 އަށް އަރާފައެވެ. މީގެ ތެރެއިން 5،903 މީހުންނަކީ ފާއިތުވި 24 ގަޑި އިރު ފައްސި(ޕޮޒިޓިވް) ވެފައިވާ މީހުންނެވެ. އެގައުމުން މި ބަލި ޖެހިގެން މިހާތަނަށް މަރުވެފައިވަނީ 4،934 މީހުންނެވެ.


ޤުރުއާނުގެ ބަގީޗާ: ފަތުޙު ސޫރަތް – Ilm\nޤުރުއާނުގެ ބަގީޗާ: ފަތުޙު ސޫރަތް\nމާތް ﷲ ރަސޫލާ ޞައްލަﷲ ޢަލައިހި ވަސައްލަމްއަށާއި އެކަލޭގެފާނުގެ އުއްމަތަށް ދެއްވާފައިވާ މަތިވެރި ފަތަޙަތަކާއި ކާމިޔާބީތައް\nމި ސޫރަތުގެ މުހިއްމު ނުކުތާތައް\nރަސޫލާ(ޞައްލަﷲ ޢަލައިހި ވަސައްލަމްގެ) ފާފަތައް ފުއްސަވައިދެއްވާފައިވާކަމާއި،\nމާތްﷲ ރަސޫލާ(ޞައްލަﷲ ޢަލައިހި ވަސައްލަމް)އަށް ނަޞްރުދެއްވާފައިވާކަން މި ސޫރަތުގައި އަންގަވާފައިވެއެވެ.\n•\tމުއުމިނުންނަށް ދެއްވާފައިވާ އުފާވެރިކަމުގެ ޚަބަރުތައް މިސާލަކަށް މައްކާ ފަތަޙަވާނެކަމުގެ އުފާވެރި ޚަބަރު މި ސޫރަތުގައި އަންގަވާފައިވެއެވެ.\n•\tގަސްދޮށުގައި ރަސޫލާ ޞައްލަﷲ ޢަލައިހި ވަސައްލަމްއަށް ބައިޢަތު ހިއްޕެވި ޞަޙާބީންނާމެދު މާތްﷲ ރުހިވޮޑިގެންފިކަން މި ސޫރަތުގައި އަންގަވާފައިވެއެވެ.\nلَقَدْ رَضِيَ اللَّهُ عَنِ الْمُؤْمِنِينَ إِذْ يُبَايِعُونَكَ تَحْتَ الشَّجَرَةِ فَعَلِمَ مَا فِي قُلُوبِهِمْ فَأَنزَلَ السَّكِينَةَ عَلَيْهِمْ وَأَثَابَهُمْ فَتْحًا قَرِيبًا سورة الفتح : 18\nމާނައީ: “ހަމަކަށަވަރުން، ގަސްދޮށުގައި އެއުރެން ކަލޭގެފާނަށް بَيْعَةُ ހިފާހިނދު، އެ مُؤْمِن ތަކުންނާމެދު الله ރުހިވޮޑިގެންފިއެވެ. ފަހެ، އެއުރެންގެ ހިތްތަކުގައިވާ ކަންތައް އެކަލާނގެ ދެނެވޮޑިގެންވެތެވެ. ފަހެ، އެކަލާނގެ އެއުރެންގެ މައްޗަށް ހިތްހަމަޖެހުން ބާވައިލައްވައި އަދި ޖަޒާއެއްގެ ގޮތުގައި ގާތްވެގެންވާ فَتَحْ އެއް އެއުރެންނަށް ދެއްވިއެވެ.”\nމުއުމިނުންނަށް ދުނިޔެމަތީގައި ދެއްވާނެ ނަޞްރާއި ކާމިޔާބީ މި ސޫރަތުގައި އަންގަވާފައިވެއެވެ.\n•\tއިސްލާމްދީން މަތިވެރިވެގެންދާނެކަމުގެ އުފާވެރި ޚަބަރާއި މައްކާ ފަތަޙަވާނޭކަމުގެ ޚަބަރު މިސޫރަތުގައި ދެވިފައިވެއެވެ. (27 ވަނަ އާޔަތް)\n“ހަމަކަށަވަރުން ﷲ އެކަލާނގެ ރަސޫލާއަށް ހުވަފެންފުޅު ސީދާކުރައްވާ، ޙައްޤުގޮތުގައި ތެދުކޮށްދެއްވިއެވެ. ހަމަކަށަވަރުން ﷲ އިރާދަކުރެއްވިނަމަ، ތިޔަބައިމީހުން އަމާންކަމާއެކު، ޙުރުމަތްތެރިވެގެންވާ މިސްކިތަށް ވަންނާނެކަން ކަށަވަރެވެ. ތިޔަބައިމީހުން ބޯތައް ބާލާ ޙާލުގައި އަދި ކުރުކޮށް ކޮށާ ޙާލުގައެވެ. ތިޔަބައިމީހުން ބިރުގަތުމަކާވެސް ނުލައެވެ.”\nهُوَ الَّذِي أَنزَلَ السَّكِينَةَ فِي قُلُوبِ الْمُؤْمِنِينَ لِيَزْدَادُوا إِيمَانًا مَّعَ إِيمَانِهِمْ وَلِلَّهِ جُنُودُ السَّمَاوَاتِ وَالأَرْضِ وَكَانَ اللَّهُ عَلِيمًا حَكِيمًا سورة الفتح : 4\nމާނައީ: “އެކަލާނގެއީ، مؤمن ންގެ ހިތްތަކަށް ހިތްހަމަޖެހުން ބާވައިލެއްވި ރަސްކަލާނގެއެވެ. އެއީ އެއުރެންގެ إيمان ކަމުގެ މައްޗަށް، އެއުރެންނަށް إيمان ކަން އިތުރުވުމަށްޓަކައެވެ. އުޑުތަކާއި، ބިމުގެ لشكر މިލްކުވެގެންވަނީ، الله އަށެވެ. މޮޅަށް ދެނެވޮޑިގެންވާ، حكيم ވަންތަ ކަލަކު ކަމުގައި الله ވޮޑިގެންވެއެވެ.”\nالسَّكِيْنَة ގެ މާނައަކީ ހިތްހަމަޖެހުމާއި މަޑުމައިތިރި ކަމެވެالسَّكِيْنَة އަކީ] އުނދަގުލާއި ދަތިކަން އަދި ބިރުވެރި ކަމުގެ ވަގުތުގައި الله ސުބުޙާނަހޫ ވަތަޢާލާ އެކަލާނގެ އަޅާގެ ހިތަށް ވައްދަވައިދެއްވާ ހިތްހަމަޖެހުމާއި މަޑުމައިތިރި ކަމެވެ. އިބުނުލްޤައްޔިމު – ރަޙިމަހު الله – ވިދާޅުވާ ގޮތުގައި، السَّكِيْنَة އަކީ الله ތަޢާލާގެ ޙަޟުރަތުން ދެއްވާ އެއްޗެކެވެ. އެއީ އަމިއްލަ މަސައްކަތުން ލިބިގަންނަ އެއްޗެއްނޫނެވެ.\nالله ސުބުޙާނަހޫ ވަތަޢާލާގެ ކަލާމްފުޅު [ކީރިތި ޤުރުއާން] ކިޔެވުމާއި އަޑުއެހުމާއި އޭގައިވާ އެއްޗަކާމެދު ވިސްނައި ތަދައްބުރު ކުރުމަކީ ހިތަށް ހަމަޖެހުން ގެނެސްދީ ހާސްކަމާއި ނުތަނަވަސްކަން ފިލުވައިލައިދޭ އަދި ބަލިތަކަށް ޝިފާ ލިއްބައިދޭ ކަމެއް ކަމާމެދަކު ދެބަސްވުމެއް ނެތެވެ. މިކަން ހިމެނެނީ ކީރިތި ޤުރުއާނުގެ މުޢުޖިޒާތްތަކުގެ ތެރެއިންނެވެ. އަދި މިކަމުގެ ޚަބަރު الله ތަޢާލާ ވަނީ އެ ކަލާނގެ ވަޙީ ބަސްފުޅުގައި އަންގަވައިދެއްވައި ފައެވެ.\n•\tތައުރާތާއި އިންޖީލުގައި ޞަޙާބީންގެ ޒިކުރު އައިސްފައިވާކަން މި ސޫރަތުން އެނގެއެވެ. މިކަމުންވެސް ޞަޙާބީންގެ މާތްކަން ހާމަވެގެންދެއެވެ.\nބައެއްފަހަރު ކާމިޔާބީ ލިބުން ލަސްވެދާނެއެވެ. މިގޮތަށް ކާމިޔާބީ ލިބުން ލަސްވެއްޖެނަމަ، އެ ލަސްވުމުގެ ފަހަތުގައި ހެވެއް ވާނެއެވެ. މިކަން މި ސޫރަތުގެ މި އާޔަތުން އެނގެއެވެ.\nهُمُ الَّذِينَ كَفَرُوا وَصَدُّوكُمْ عَنِ الْمَسْجِدِ الْحَرَامِ وَالْهَدْيَ مَعْكُوفًا أَن يَبْلُغَ مَحِلَّهُ ۚ وَلَوْلَا رِجَالٌ مُّؤْمِنُونَ وَنِسَاءٌ مُّؤْمِنَاتٌ لَّمْ تَعْلَمُوهُمْ أَن تَطَئُوهُمْ فَتُصِيبَكُم مِّنْهُم مَّعَرَّةٌ بِغَيْرِ عِلْمٍ ۖ لِّيُدْخِلَ اللَّـهُ فِي رَحْمَتِهِ مَن يَشَاءُ ۚ لَوْ تَزَيَّلُوا لَعَذَّبْنَا الَّذِينَ كَفَرُوا مِنْهُمْ عَذَابًا أَلِيمًا ﴿٢٥﴾\nއެއުރެންނީ، كافر ވެ، އަދި حرمة ތެރިވެގެންވާ މިސްކިތުން ތިޔަބައިމީހުން އެއްކިބާކުރި މީހުންނެވެ. އަދި ގެފުޅަށް ހަދިޔާކުރެވޭ ތަކެތި، އެތަކެތި ކަތިލަންވާ ހިސާބަށް ދިޔަނުދީ ހިފެހެއްޓި މީހުންނެވެ. އަދި ތިޔަބައިމީހުންނަށް ނޭނގި އެއުރެން قتل ކުރެވިދާފަދަ، (ގޮތެއްގައިތިބި) مؤمن ފިރިހެނުންނާއި، مؤمن އަންހެނުންތަކެއް ނެތްނަމަ (އެ ދަނޑިވަޅުގައި مكة فتح ކުރެއްވުމުގެ إذن ދެއްވީހެވެ.) ފަހެ، އެފަދަގޮތެއް މެދުވެރިވެއްޖެނަމަ، ތިޔަބައިމީހުންނަށް އެނގުމަކާނުލައި، އެއުރެންގެ ސަބަބުން، (އެބަހީ: قتل ކުރެވިދާފަދަ ގޮތެއްގައިތިބި مؤمن ންގެ ސަބަބުން) ތިޔަބައިމީހުންނަށް މަލާމާތް ލިބިދާނެތެވެ. އެއީ اللَّه އިރާދަކުރައްވާ މީހަކު އެކަލާނގެ رحمة ގެތެރެޔަށް ވެއްދެވުމަށްޓަކައެވެ. އެއުރެންނަށް ވަކިވެގެންވާނަމަ، ވޭންދެނިވި عذاب އަކުން އެއުރެންގެ ތެރެއިން كافر ވި މީހުންނަށް ތިމަންރަސްކަލާނގެ عذاب ދެއްވީމުހެވެ.


Raees Nasheed ah hamalaa dhin adhuham dhuvaa thakah ehbas vejje\nރައީސް ނަޝީދަށް ހަމަލާ ދިން އަދުހަމް ދައުވާތަކަށް ކޯޓުގައި އެއްބަސްވެއްޖެ\n21 ސެޕްޓެމްބަރ 2021 - 14:51:02\nނަޝީދަށް ހަމަލާ ދިން އަދުހަމް ދައުވާތަކަށް ކޯޓުގައި އެއްބަސްވެއްޖެ\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން އައިއީޑީ ގޮއްވާލި އަދުހަމް އަހްމަދަށް އެ މައްސަލާގައި ކުރާ ދައުވާތަކުގެ ޝަރީއަތް މިއަދު ފެށުމާ އެކު ދައުވާތަކަށް އަދުހަމް އިއުތިރާފް ވެއްޖެ އެވެ.\nރައީސް ނަޝީދަށް ހަމަލާ ދީފައިވަނީ މިމަހުގެ6ވަނަ ދުވަހުއެވެ.\nއަދުހަމް އެއްބަސް ވެފައި ވަނީ ދައުލަތާ އެކު އިއުތިރާފް އެއްބަސްވުމެއް ހަދައި އޭގައިވާ ގޮތަށެވެ. އަދުހަމް ކުށަށް އިއުތިރާފުވެ ތަހުގީގަށް އެއްބާރުލުން ދޭން ޝަރުތުކޮށް އޭނާގެ ކުށްތަކުގެ އަދަބަކަށް އެއްބަސްވެފައި ވަނީ 23 އަހަރަށް ޖަލަށް ލުމަށެވެ.\nއަދުހަމަށް ދައުލަތުން ކުރާ ދައުވާތަކަކީ ޓެރަރިޒަމްގެ އަމަލެއް ކުރުން، ޓެރަރިޒަމްގެ އަމަލެއް ކުރަން ރޭވުން، ތޫނު އެއްޗެއް ނުވަތަ ނުރައްކާތެރި ހަތިޔާރެއް ބޭނުންކޮށްގެން ގަސްތުގައި މީހަކު މަރާލަން އުޅުން އަދި ޓެރަރިސްޓް ޖަމާއަތަކަށް ތާއީދުކުރުމުގެ ދައުވާ އެވެ.\nކްރިމިނަލް ކޯޓުގައި އަދުހަމްގެ ޝަރީއަތް މިއަދު ވަކި ހިސާބަކަށް ކުރިއަށް ގެންދިއުމަށް ފަހު އަދުހަމާއި ދައުލަތުން ވެސް އެދިގެން ޝަރީއަތް ވަނީ ސިއްރުކޮށްފަ އެވެ. ގައުމީ ސަލާމަތަށް ނުރައްކާވާ ބައެއް މައުލޫމާތު ހާމަވާނެތީ ޝަރީއަތުގެ އެ ބައި ސިއްރުކުރިޔަސް އެ ވާހަަތައް ދައްކައި ނިމުމުން ނޫސްވެރިނަށް އެ ޝަރީއަތަށް ވަދެވޭނެ އެވެ.\nމި މައްސަލަ ބަލަނީ ތިން ފަނޑިޔާރުންގެ ބެންޗަކުންނެވެ. އެއީ ފަނޑިޔާރު އާދަމް މުހައްމަދު، ފަނޑިޔާރު މުހައްމަދު މިސްބާހް އަދި ފަނޑިޔާރު ސޮފްވަތު ހަބީބެވެ.\nނަޝީދު އަވަހާރަކޮށްލަން ސައިކަލެއްގައި އައިޑީއެއް ހަރުކޮށް، ރިމޯޓެއް ބޭނުންކޮށްގެން އެ އައިއީޑީ ގޮއްވާލީ އަދުހަމެވެ. އެކަމުގެ ސަބަބުން ނަޝީދަށް ބޮޑެތި ޒަހަމްތަކެއްވެ އެ ވަގުތު އެ ތަނުގައި ތިބި އެހެން ބައެއްގެ ފުރާނައަށް ވެސް ނުރައްކާވި އެވެ. ފުލުހުން ކުރިން ބުނެފައިވާ ގޮތުގައި އަދުހަމް ވަނީ ޓެރަރިސްޓް ޖަމާއަތެއް ކަމަށްވާ އައިސިސް އަށް ތާއީދުކުރާ ކަމަށް ތަހުގީގުގައި އެއްބަސްވެފަ އެވެ.


އެމް.އެން.ޔޫ.އެސް.ޔޫ ބަހުސް މުބާރާތް 2018 އިން އެފް.އޭ ކަޓައިފި – MNUSU\nއެމް.އެން.ޔޫ.އެސް.ޔޫ ބަހުސް މުބާރާތް 2018 އިން އެފް.އޭ ކަޓައިފި\nއެމް.އެން.ޔޫ.އެސް.ޔޫ އިން މިއަހަރު ބާއްވާ އިންޓަރ ފެކަލްޓީ ބަހުސް މުބާރާތް 2018 އިން އެފް.އޭ ގެ ޓީމު ކަޓައިފިއެވެ.\nމި ބަހުސް މުބާރާތުގައި އެފް.އޭ އަށް ނާކާމިޔާބާ ކުރިމަތި ލާން ޖެހުނީ ވާދަކުރި އެއްވެސް ބަހުސަކުން މޮޅު ނުވެއެވެ. 18 އޮކްޓޯބަރ ވީ ބުރާސްފަތި ދުވަހުގެ ރެއިން ފެށިގެން ކުރިއަށްދާ މި ބަހުސުގައި ޖުމުލަ4ފެކަލްޓީން ބައިވެރިވި ވެފައިވެއެވެ. އެއީ ފެކަލްޓީ އޮފް އާރޓްސް، ފެކަލްޓީ އޮފް އެޑިޔުކޭޝަން، ސްކޫލް އޮފް ނާރސިންގ އަދި އެމް.އެން.ޔޫ ބިޒްނަސް ސްކޫލެވެ.\nކޮންމެ ބަހުސެއް ނިމުމުން ފަނޑިޔާރުންގެ ފަރާތުން ބޭފުޅެއް އެބަހުސާ ބެހޭ ގޮތުން ވާހަކަ ދައްކައެވެ. އަދި ކުރެވުނު ބަހުސްތަކުގައި ހުރި ބައެއް މައްސަލަ ފާހަގަ ކުރައްވައެވެ. މި ގޮތުން ފަނޑިޔާރުން ފާހަގަ ކުރެއްވި އެއް ކަމަކީ އިދިިކޮޅު ޓީމުގެ ޕޮއިންޓު ތަކަށް ރައްދު ދިނުމުގައި ޚިޔާލީ ވާހަކަ ބޭނުން ކުރާ މައްސަލައެވެ. ހަމަ އެހެންމެ މައުޟޫ ރަނގަޅަށް މާނަކޮށް، މާނަކުރި މަޢުޟޫޢުއާ އެއްގޮތައް ވާހަކަ ގެންދިޔުމަށްވެސް އިރުޝާދު ދިނެވެ.\nކުރިއަށް މިދާ ފޯރިގަދަ ބަހުސް މުބާރާތުގެ ފައިނަލް މެޗުގައި މިރޭ ބައްދަލުކުރާނީ އެމް.އެން.ޔޫ ބިޒްނަސް ސްކޫލާއި، ފެކަލްޓީ އޮފް އެޑިޔުކޭޝަން ގެ ޓީމެވެ. ބަހުސް ކުރަން ހަމަޖެހިފައިވާ މަޢުޟޫޢު އަކީ ”ހިތަށް އެންމެ ބޮޑަށް އަސަރު ކުރަނީ ޢިޝްޤީ ލޯތްބެއް ބީވުމުންނެވެ.“ މި މަޢުޟޫޢު އާ އެއްކޮޅަށް އެފް.އީ ގެ ޓީމު ވާހަކަ ދައްކާއިރު ބީ.އެސް ގެ ޓީމު ވާހަކަ ދައްކާނީ މަޢުޟޫޢު އާ ދެކޮޅަށެވެ.\nފެކަލްޓީ އޮފް އެޑިޔުކޭޝަންގެ އޮޑިޓޯރިއަމްގައި ކުރިއަށްދާ، މި ބަހުސް މުބާރާތް ބައްލަވައި ލެއްވުމަށް އެމް.އެން.ޔޫ ގެ އިސްވެރިންނާއި ޑީނުން އަދި އެމް.އެން.ޔޫ ގެ އެތައް ދަރިވަރުންނަކާއި ލެކްޗަރަރ އިން ޙާޒިރުވެ ތިބޭކަން ފާހަގަ ކުރަމެވެ.\nލިޔުނީ: ނަޒީމް ނައުޝާދު، މީޑިއަރ ކޯޑިނޭޓަރ، ސިއާ


Digital communication 101 ge gold partner akah Ooredoo - vNews.mv\nޑިޖިޓަލް ކޮމިއުނިކޭޝަން 101 ގެ ގޯލްޑް ޕާޓްނަރަކަށް އޫރީދޫ\nހަދީޖާ އާނަސްތު 04 April 2021, 16:55\nވިމެން އިން ޓެކް މޯލްޑިވްސް އިން "މާރސްޓަރ ކްލާސް: ޑިޖިޓަލް ކޮމިއުނިކޭޝަން 101" ގެ ނަމުގައި ހިންގާ ޕްރޮގްރާމްގައި ގޯލްޑް ޕާރޓނަރެއްގެ ގޮތުގައި އޫރީދޫއިން ބައިވެރިވެއްޖެއެވެ.\nވިޔަފާރި ނުވަތަ ބްރޭންޑް ކުރިއަރުވަން ކޮންޓެންޓް ތައްޔާރުކޮށް ކަސްޓަމަރުންނާއި މުއާމަލާތުކުރާ ފަރާތްތަކަށް އަމާޒުކޮށްގެން ހިންގާ މިޕްރޮގްރާމަކީ މީސްމީޑިއާ ބޭނުންކޮށްގެން ކަސްޓަމަރުންނާއި ފުރިހަމަ ގޮތެއްގައި މުޢާމަލާތު ކުރާނެ ގޮތްތައް ދަސްކޮށްދޭނެ ޕްރޮގްރާމެކެވެ.\nއުރީދޫއިން ބުނީ މިޕްރޮގްރާމްގައި ޓުވިޓަރ، އިންސްޓަރގްރާމް ފަދަ ޕްލެޓްފޯމްތަކުގައި ބޭނުންކުރާނެ ކޮންޓެންޓް ތައްޔާރުކުރުމާއި ކޮންޓެންޓް ކަސްޓަމަރުންނަށް އެންމެ ފުރިހަމަޔަށް ފޯރުކޮށްދޭނެގޮތް ކިޔައިދެވޭނެ ކަމަށެވެ. އަދި އޫރީދޫގެ ޕާރޓްނަރޝިޕްގެ ދަށުން 12 ސްޓާރޓްއަޕް ނުވަތަ ކުދި އަދި މެދު ފަންތީގެ ވިޔަފާރިތަކަށް މި ޕްރޮގްރާމްގައި ހިލޭ ބައިވެރިވުމުގެ ފުރުސަތު ހުޅުވިގެންދާނެ ކަމަށެވެ.\nއޭޕްރިލް މަހުން ފެށިގެން ޖޫން މަހުގެ ނިޔަލަށް5ސެޝަނަކަށް ބަހާލައިގެން ހިންގުމަށް ހަމަޖެހިފައިވާ މި ޕްރޮގްރާމްގައި މެންޓަރިންގ ސަޕޯރޓުގެ ބައެއްވެސް ހިމެނޭނެއެވެ. ޕްރޮގްރާމް ކުރިއަށްދާއިރު ކޮންމެ މަޢުލޫއަކުން ކޮންޓެންޓް އުފެއްދުމުގެ ޕްރެކްޓިކަލް ހަރަކާތްތަކެއް ކުރިއަށް ގެންދެވޭނެއެވެ. ބައިވެރިން ތައްޔާރުކުރާ ކޮންޓެންޓް އިތުރަށް ފުރިހަމަ ކުރުމަށް ވަކިވަކިން ބައިވެރިންނަށް އިރުޝާދު ދެވޭނެއެވެ.\nމިޕްރޮގްރާމް ފެސިލިޓޭޓް ކޮށްދެއްވާނީ empoweringbrands.co ގެ ޑިރެކްޓަރު އަދި ފައުންޑަރ، ވިނީތީ ސިންގ އެވެ. އެމްޕަވަރިންގ ބްރޭންޑްސް އަކީ ކޮމިޔުނިކޭޝަން އަދި ސޯޝަލް މީޑިއާ ސްޓްރެޓެޖީ އުފެއްދުމުގެ އެކި ޓްރެއިނިންގ ޕްރޮގްރާމްތައް ދުނިޔޭގެ 30 އަށް ވުރެ ގިނަ ގައުމެއްގައި ކުރިން ހިންގާފައިވާ ބައެކެވެ.\nއެވްރެޖް ގޮތެއްގައި ކޮންމެ މީހަކު ދުވާލެއްގެ މައްޗަށް2ގަޑިއިރާއި 24 މިނިޓު އޮންލައިންކޮށް ހޭދަކުރެއެވެ. ގިނަ ކުންފުނިތަކުން މީސްމީޑިއާ މެދުވެރިކޮށް ތަކެއްޗާއި ޚިދުމަތް މާކެޓްކުރާއިރު، މިފަދަ ޕްރޮގްރާމަކުން އޮންލައިން ފަރާތްތަކަށް އިތުރު ފުރިހަމަކަމާއެކު މުއާމަލާތް ކުރާނެ ގޮތް ދަސްވެގެންދާނެއެވެ.


ޕީޕީއެމް ޖޫރިމަނާކޮށްފި | Sandhaanu\nއިދިކޮޅު މައި ޕާޓީ، ޕީޕީއެމް 50،000 ރުފިޔާ އިން ޖޫރިމަނާކޮށްފިއެވެ.\nޕީޕީއެމް ޖޫރިމަނާކޮށްފައި ވަނީ އެޕާޓީ އިން 2019 ވަނަ އަހަރުގެ އޮޑިޓް ރިޕޯޓުގައި ސިޔާސީ ޕާޓީގެ ގާނޫނާ އެއްގޮތަށް ފައިސާގެ ހިސާބުތައް ބަލަހައްޓާފައި ނުވާތީ އެވެ.\nސިޔާސީ ޕާޓީތަކުގެ ގާނޫނުގައި ބަޔާންކުރާގޮތުގައި ކޮންމެ މީލާދީ އަހަރެއް ނިމޭތާ ގިނަވެގެން 90 ދުވަހުގެ ތެރޭގައި، އަހަރީ ހިސާބުތައް އޮޑިޓާ ޖެނެރަލް ގަބޫލުކުރާ އޮޑިޓަރަކު މެދުވެރިކޮށް އޮޑިޓްކުރުމަށްފަހު، އިލެކްޝަންސް ކޮމިޝަނަށް އެރިޕޯޓު ހުށަހަޅަން ވާނެއެވެ. ސިޔާސީ ޕާޓީތަކުގެ މާލީ ކަންކަން ކުރިއަށް ގެންދަން ޖެހޭގޮތް މި ގާނޫނޫގައި ސާފުކޮށް ވަނީ ބަޔާންކޮށްފައެވެ.\nމައުލޫމާތު ލިބޭގޮތުގައި ޕީޕީއެމް އިން ހުށަހަޅާފައިވާ 2019 ވަނަ އަހަރުގެ އޮޑިޓް ރިޕޯޓުގައި ސިޔާސީ ޕާޓީގެ ގާނޫނާ އެއްގޮތަށް ފައިސާގެ ހިސާބުތައް ބަލަހައްޓާފައި ނުވާކަމަށް އޮޑިޓާ ވަނީ ބަޔާންކޮށްފައެވެ.\nޖޫރިމަނާ ކުރެވިފައިވާ ފައިސާ މިމަހުގެ 10 ވަނަ ދުވަހުން ފެށިގެން އެއް މަސް ދުވަހުގެ ތެރޭގައި ދެއްކުމަށް އެޕާޓީއަށް ވަނީ އަންގާފައެވެ.\n2013 އަދި 2018 ވަނަ އަހަރު ވެސް ޕީޕީއެމުން މާލީ ކަންކަމުގައި ސިޔާސީ ޕާޓީތަކުގެ ގާނޫނާއި ހިލާފުވެފައި ވާތީ އިލެކްޝަން ކޮމިޝަނުން ވަނީ އެޕާޓީއަށް ނަސޭހަތްތެރި ވެފައެވެ.


ދިވެހިރާއްޖެ ހިމޭން އަޅުވެތިކަމެއްގައި - DhiDaily\nދިވެހިރާއްޖެ ހިމޭން އަޅުވެތިކަމެއްގައި\n”އަޅުވެތިކަން“ ވަރަށް ވެސް ބޮޑު ލަފުޒެއް އެހެންނޫންތޯއެވެ! އަޅުވެތިކަމަކީ ކޮބައިތޯއެވެ! އަޅުވެތިކަން މާނަކުރާނީ ކިހިނެއްތޯއެވެ! އާދޭހެވެ. އަޅުވެތިކަމަކީ މިނިވަންކަން ލިބިގެންނުވުމެވެ. އަމިއްލަކަން ނުވަތަ އިސްތިޤުލާލު ނެތުމެވެ. ސިޔާދަތެއް ނެތުމެވެ.\nއަޅުވެތިކަމުގެ މާނައަކީ ވަރަށް ފުޅާ މާނައެކެވެ. ހަމައެހެންމެ މި ޒަމާނަށް އައިއިރު އިންސާނީ ޢަމަލުތަކުން އަޅުވެތިކަމުގެ މާނައަށް އެތައް މާނައެއް އިތުރުވެއްޖެއެވެ. އެހެން ޢިބާރާތަކުން ދަންނަވާނަމަ މި ޒަމާނަކީ އެތައް ގޮތަކަށް އަޅުވެތިކަމާއި ކުރިމަތިލާންޖެހިފައިވާ ޒަމާނެކެވެ. އަދި ކީއްތަ, އަޅުވެތިވުން މިއަދު މާނަކުރެވެނީ ހަމައެކަނި ކަނޑި ބަޑި ލޮންސި ހިފައިގެން ނުވަތަ ޒަމާނީ ހަތިޔާރުތަކެއް ހިފައިގެން އައިސް ބޮޑު ހަނގުރާމައެއްކޮށް ޤައުމެއް ނުވަތަ ބަޔަކު އަޅުވެތިކުރުމަކަށްނޫނެވެ.\nމިއަދަކީ ތަފާތު ދުވަހެކެވެ. ފިކުރީ އަޅުވެތިކަމެވެ. ޒަމާނީ އަޅުވެތިކަމެވެ. ނަފުސުގެ އަޅުވެތިކަމެވެ. ފައިސާގެ އަޅުވެތިކަމެވެ. ދީނީ އަޅުވެތިކަމެވެ. އިޤުތިޞާދީ އަޅުވެތިކަމެވެ. އިޖުތިމާޢީ އަޅުވެތިކަމެވެ. އަދި ކީއްތަ މިފަދަ ކިތަންމެ ކިތަންމެ ވައްތަރެއްގެ އަޅުވެތިކަމެކެވެ.\nދުނިޔޭގެ ގިނަ ބަޔަކު ޤަބޫލުކުރާގޮތުގައި ދުނިޔެއިން އަޅުވެތިކަން ނައްތައިލަން ޖެހެއެވެ. ހަމައެހެންމެ އަޅުވެތިވެއްޖެނަމަ އިންސާނީ ކަރާމާތާއި ޢިއްޒަތާއި ޤަދަރު މަސްހުނިގަނޑެއްހެން ވެއްޔާއި މޮޑެވިގެންދާނެކަމަށް ވެސް ޤަބޫލުކުރެއެވެ.\nނަމަވެސް އަޅުވެތިކަމޭ ބުނާއިރު، އެ އަޅުވެތިކަން އަންނަނީ ނުވަތަ އެ އަޅުވެތިކަމާއި ކުރިމަތިލާންޖެހެނީ ކިހިނެއްކަމެއް ނޭނގެއެވެ. އަޅުވެތިކަމަކީ މާދުރުން އަދި އެއަށްވުރެ ވެސް ދުރުން އައިސް އިންސާނާއަށް ކުއްލި ސިހުމެއްދީފާނެ އެއްޗެއް ކަމަކަށް ނުބަލައެވެ. މިނިވަންކަމުގައި ހިތުހުރި ގޮތަކަށް އުޅެތެވެ. ނަމަވެސް އާޚިރުގައި އޮންނަނީ ވާނެހައި އެއްޗެއް ވެފައެވެ.\nއަޅުވެތިކަމުގެ ވާހަކަ ދައްކާއިރު ރާއްޖެ ވަނީ އޭގެ ރަހަ ލިބިގެންފައެވެ. ބުނެ އުޅެއެވެ. ކޮންމެ އެއްޗެއްގެ ވެސް ރަހަ ލިބިގެން މެނުވީ އެއިން ކުރާ އަސަރެއް ނުވަތަ ރާހަތެއް ނޭނގޭނެއެވެ. ތެދެކެވެ. ރާއްޖެއަށް ވަނީ އަޅުވެތިކަމުގެ އަސަރުވަރަށް ރަނގަޅަށް ކޮށްފައެވެ. ބައެއް މީހުން ޤަބޫލުކުރާގޮތުގައި މިހާރު ވެސް އަޅުވެތިކަމުގެ ރަހަ ލިބިލިބި ހުރެއެވެ. ނުވަތަ އަޅުވެތިކަމަށް ބަޔަކު މަގުފަހިކުރުވައެވެ. އެހެންވެސް ވެދާނެ ތޯއްޗެކެވެ.\nނަމަވެސް އެކަމަށް ގޮތް ނިންމުމުގެ ކުރިން ފެންނަންހުރި ކަންކަމުގެ ވާހަކަދައްކައި އެ ކަންކަން ތަޙުޤީޤުކޮށް އޭގެ ނަތީޖާއަކީ ކޮބައިކަން ވިސްނައިލާން ޖެހެއެވެ. ފުރަތަމަ މާޒީން ޢިބްރަތް ލިބިގަނެގެންނެވެ. އެއަށްފަހު މިއަދެވެ. ދެން މުސްތަޤުބަލެވެ. އެހެންކަމުން އަޅުގަނޑުގެ ތަޙްލީލީ ދުރުމީ އަމާޒުކޮށްލާނީ ތަންކޮޅެއް ކުރިއަށެވެ.\nތާރީޚުގެ ޞަފުޙާތައް އުކަމުންދާއިރު އަޅުގަނޑުގެ ނަޒަރު ހުއްޓުނީ ދިވެހި ތާރީޚުގައި މަޝްހޫރު ދޮންބުޅާފާށަނާގެ ދައިތާފުޅު ބުރެކިރަނިންގެ ދުވަސްވަރާއި ހަމައަށެވެ.\nދޮންބުޅާފާށަނާގެ ހިތްޕުޅުގައި ރާއްޖޭގެ ތަޚުތަށް އޮތް ދަހިވެތިކަމުގެ ބޮޑުކަމުން، ޣައްދާރުވެރި ޚާދިމެއްލައްވާ، އޭނާގެ ކޮއްކޯފުޅު އައްސުލްޠާނު ޢަލީ(5 ވަނަ) އަވަހާރަކޮށްލެއްވިއެވެ. އެއަށްފަހު ޕޯޗުގީޒުންގެ މަދަދާއެކު ދިވެހި ރަސްކަން ހިއްޕަވައި އެ ކަމަނާގެ ލޯބިވެރިޔާ ކަޅު މުޙައްމަދު މަނިކަށް ރަސްކަން ހޯއްދަވައިދެއްވިއެވެ.\nކަޅު މުޙައްމަދު މަނިކަކީ، ދިވެހި ތާރީޚުގައި ތިންފަހަރު މަތިން ރަސްކަން ކުރެއްވި މަޝްހޫރު ކަޅު މުޙައްމަދު ރަސްގެފާނެވެ. އާދެ! މުސްލިމުލް ޢައްބާސުލް ހިލާލީގެ، ހިލާލީ ކަލޯއާއި، ގޯޅާވެހި ކަނބުލޮއަށް ލިބިވަޑައިގަތް، އައްސުލްޠާން ޙަސަނުލް ހިލާލީ ސިރީ ބަވަނަ މަހާރަދުންގެ، އައްސުލްޠާން ޔޫސުފު(ދެވަނަ) ސިރީ ލޯކަ އާނަންދަ މަހާރަދުންގެ، އައްސުލްޠާން ޢުމަރު (ދެވަނަ) ސިރީ ލޯކަ ސުންދުރަ މަހާރަދުންގެ، އައްސުލްޠާން މުޙައްމަދު ސިރީ ދަންމަރު ބަވަނަ މަހާރަދުންނެވެ.\nއެ ރަސްގެފާނަކީ އިންޑިއާގެ ބާރުގަދަ ރަސްރަސްކަލުންނާއި، ޕޯޗުގީޒުންނާއި، ކަންނަންނޫރާއި، މަލާބާރީން ރާއްޖޭގެ ދާޚީލީ ކަންތައްތަކުގެތެރެއަށް ވައްދަވައިގެން އެ މީހުން މެދުވެރިކޮށް ރާއްޖޭގެ އަމާންކަން ނަގައިލެއްވި ރަސްކަލެކެވެ.\nތާރީޚުގެ ޞަފުޙާތައް ފަހަތަށް ސޮއްސައިލާއިރު އަޅުގަނޑުގެ ނަަޒަރު ދެން ހުއްޓުނީ އިސްވެ މި ދެންނެވި ކަޅު މުޙައްމަދު ރަސްގެފާނާއި ކޮށަލިކިލެގެ ދި ޢާއިޝާރަނިކިލެގެއަށް ލިބިވަޑައިގަތް ޢުމަރު މާފަތްކިލެގެ ގެ ދަރިކަލުން އައްސުލްޠާން ޙަސަން ސިރީ ދިރިކުސަ ލޯކަ މަހާރަދުންނެވެ. ނުވަތަ މަޝްހޫރު 09 ވަނަ ޙަސަން ރަސްގެފާނެވެ.\nއެ ރަދުންނަކީ ދިވެހި ތަޚުތުގައި ރަސްކަން ކުރައްވާތާ ދެ އަހަރެއްހައި ދުވަސްވީތަނާ، ކޮއްޗޭ(ކޮޗިން) އަށް ވަޑައިގެން ނަޞާރާދީން އިޚުތިޔާރުކުރައްވައި އަމިއްލަފުޅަށް ނަންފުޅު ބަދަލުކުރައްވައި ”ޑޮން މެނުއަލް 1 ވަނަ“ ކަމުގައި ހަމަޖެއްސެވި ރަސްގެފާނެވެ.\nއެއަށްފަހު ޕޯޗުގީޒުންގެ މަދަދު ހޯއްދަވައިގެން ރާއްޖެއަށް ލަޝްކަރުތައް ފޮނުއްވެވިއެވެ. މި ގޮތުން އަނބުރާ ވެރިކަން ހޯއްދަވަން ކުރެއްވި މަސައްކަތްޕުޅުގެ ނަތީޖާއަކީ 15 އަހަރަށްވުރެ ދިގު މުއްދަތެއްގައި ޕޯޗުގީޒުން ރާއްޖޭގައި ވަކިހިއްޕާލުމެވެ.\nހަމައެއާއެކު ދެން ހަނދާނަށް އަންނަނީ އަލްގާޟީ ޙަސަން ތާޖުއްދީނުގެ ދެ ދަރިކަލުން އަލްޤާޟީ މުޙައްމަދު ސަމްޝުއްދީނާއި، އަލް ޚަޠީބު އަޙްމަދު މުޙްޔިއްދީނުގެ ހަރާންކޯރު ޢަމަލުފުޅުތަކެވެ. އެ ޢަމަލުފުޅުތަކަކީ ދިވެހިތާރީޚު އެ ޢަމަލުތަކުގެ މައްޗަށް ލަދުވެތިވާ ޢަމަލުފުޅުތަކެކެވެ.\nރާއްޖޭގެ ފަނޑިޔާރަކަށް ކުރިން ހުންނެވި އަލްޤާޟީ މުޙައްމަދު ސަމްޝުއްދީނާއި، އޭރު ހުންނެވި ރަދުންގެ ދަރިކަނބަލަކާއި ކައިވެނި ބައްލަވައިގެން ހުންނެވި އަލް ޚަޠީބު އަޙްމަދު މުޙްޔިއްދީނު ކަންނަންނޫރު ޢަލީ ރާޖާގެ އަރިހުން ދިވެހި ތަޚުތު ފޭރިގަތުމަށް އެދިވަޑައިގަތެވެ. އާދޭހެވެ. އަމިއްލައެދުންފުޅު ނޫން ދެން ކޮންއެއްޗެއްތޯއެވެ! ނަތީޖާ ވަރަށް ވެސް ހިއްޗެވެ. ޙަސަން ތާޖުއްދީނުގެ އެ ދެ ދަރިކަލުންގެ މަޤުޞަދުގެ ނަތީޖާއަކީ ކޮރު ބަންޑާރައިން ރަހީނުކޮށްގެން މި ރާއްޖޭގެ ފަސްގަނޑުން ގެންދިއުމެވެ.\nއިސްވެ ދިޔަ ހާދިސާއަށްފަހު އަޅުގަނޑުގެ ތަޙްލީލީ ދުރުމީ އަޅައިލާނީ 1900 އިގެ ފުރަތަމަކޮޅަށެވެ. އެ ގޮތުން ވެލާނާގޭ މުޙައްމަދު ދީދީ އިސްވެ ހުންނަވައިގެން މި ޤައުމާއި ތޮޅުމަށްޓަކައި 1909 ވަނަ އަހަރުގެ ޑިސެމްބަރުމަހުގެ 23 ވަނަ ދުވަހު ޕޯޗުގީޒުން ގެންނެވިކަން ވެސް މި ފުރުސަތުގައި ފާހަގަކޮށްލަން ޖެހެއެވެ.\nއަދި ހަމައެއާއެކު ހުވަދު އަތޮޅާއި ފުވަމުލަކާއި އައްޑޫއަކީ ވަކި ދަޢުލަތެއްގެ ގޮތުގައި ހަމަޖެއްސެވުމަށް މަސައްކަތްކުރެއްވި އައްޑު އަތޮޅު ހިތަދޫ ޢަބްދުﷲ ޢަފީފްގެ ނަން ފާހަގަކޮށްލަންޖެހެއެވެ. އެ ގޮތުން ”ޔުނައިޓެޑް ސްވާޑީވް އައިލަންޑްސް“ ގެ ނަމުގައި ވަކި ދަޢުލަތެއް އުފައްދަވަން މަސައްކަތްކުރެއްވިކަމީ ދިވެހި ތާރީޚު ލަދުވެތިކަމުގެ ސާލުލާނެ ކަންކަމެވެ.\nހަމަ މި ނޭވާގައި ފާހަގަކޮށްލަންޖެހޭ އަނެއްކަމަކީ 1980 އިގެ އަހަރުތަކުގެތެރޭގައި ކުލީ ސިފައިން މެދުވެރިކޮށް ކުރީގެ ރައީސުލްޖުމްހޫރިއްޔާ އަލްއުސްތާޛު މައުމޫނު ޢަބްދުލްޤައްޔޫމުގެ ވެރިކަން އެފުށްމިފުށަށް ޖައްސަވައިލުމަށް މަސައްކަތްކުރި ޣައްދާރުންގެ ވާހަކައެވެ. މި ގޮތުން ހ.ހިކިފިނިފެންމާގޭ އަޙްމަދު ނަސީމާއި، އޭނާގެ އަޢުވާނުންކަމަށްވާ ކުވާ މުޙައްމަދު ޔޫސުފާއި، މައިޒާން ޢަލިމަނިކުގެ ނަން ފާހަގަކޮށްލަންޖެހެއެވެ.\nމި ހިސާބަށް ދިޔައިރު އަޅުގަނޑުގެ ގަލަން މި ހިންގައިލަނީ ފުން ހިތާމަޔާއެކުގައެވެ. އާދެ! ދިވެހި ލޮބުވެތި ރައްޔިތުން ނިދީގައި ތިއްބައި ޤައުމު ސިއްސުވައިލި ނޮވެމްބަރު 03 ބަޣާވާތުގެ ވާހަކައަކީ އެކަމުގެ މައްޗަށް އަންނަން އޮތް ޖީލުތަކުގެ ދަރިން ހިތާމަކުރާނޭ ކަންކަމެވެ. މި ހާދިސާއަށް ބަލާއިރު ޤައުމަށް ޣައްދާރުވި ބޭފުޅުންގެތެރޭގައި ހ.ހާޖަރާގޭ ޢަބްދުﷲ ލުޠުފީއާއި، އައްޑުއަތޮޅު ހިތަދޫ ސަގަރު އަޙުމަދު ނާޞިރާއި، ހަމަ އެ ރަށު ޢަބްދުﷲ ޝާހިދާއި، ކަރޯ ޢައްބާސް އިބްރާހިމާއި، މ.ދުއްލިސާގޭ މުޙައްމަދު ނަޢީމު(ޕައިލޮޓް ނަޢީމް) އާއި ސިއްކަ އަޙްމަދު އިސްމާޢީލް މަނިކުގެ އިތުރުން، މއ.ތިނަދޫގޭ ޢުމަރު ޖަލާލް ހިމެނެއެވެ.\nއާދޭހެވެ. އިސްވެ މި ދެންނެވި ހުރިހައި ހާދިސާތަކަކީ އަޅުވެތިކަމަށް މަގުފަހިކުރުވި އަދި ކީއްތަ އަޅުވެތިކަމުގެ އިހުސާސްކުރަންޖެހުނު ހާދިސާތަކެވެ. މި ހާދިސާތަކަށް ނަޒަރު ހިންގައިލާއިރު ދެތިންކަމެއް ފާހަގަކޮށްލާނަމެވެ. ވެރިކަމުގެ ދަހިވެތިކަމެވެ. މުދަލުގެ ދަހިވެތިކަމެވެ. އަމިއްލަ އެދުމެވެ. މި ނަޒަރުން ވިސްނާއިރު މިއަދު މި ފެންނަނީ ވެސް އެފަދަ މަންޒަރުތަކެކޭ ނުދަންނަވާނީ ވަކި ކޮން ދިވެއްސެއްތޯއެވެ!\nމިހައި ހިސާބުން އަޅުގަނޑުގެ ނަޒަރު އިންޑިއާއަށް އަމާޒުކޮށްލިޔަ ދެއްވާށެވެ. މިއަދުގެ ހާލަތަށް ބަލާއިރު މި ސަރުކާރު މިވަނީ އިންޑިއާއަށް އަޅުވެތިވެފައެވެ. ނުވިތާކަށް ރިޒުޤު ދެއްވަނީ އެބައިމީހުންނޭ ޤަބޫލުކުރާ ދަރަޖައަށް ބައެއްމީހުންގެ ކަންކަން ހިނގައްޖެއެވެ.\nދަންނާށެވެ! އިންޑިއާގެ ރައްޔިތުންނަކީ އަބަދުވެސް މި ރާއްޖެއަށް ލޯއަޅައަޅައި ތިބޭ ބައެކެވެ. އެހެންކަމުން އެހީވެސް ލިބިދާނެއެވެ. ބައެއް ފަހަރު ފެންދީފައި ކަތިލާ ފަހަރުވެސް އާދޭ ދޮގެއްތޯއެވެ!\nއެ ގޮތުން ބަލާއިރު މި ފެންނަނީ ފެންދީފައި ކަތިލަން އުޅޭ މަންޒަރެވެ. ބިނާތައް ބިނާކޮށްފާނެއެވެ. އެއަރޕޯޓުތައް އަޅައިދީ ދަތުރުފަތުރުގެ ނިޒާމަކުން މުޅި ރާއްޖެ ގުޅުވައިލާވެސް ފާނެއެވެ. އަދި ކީއްތަ، ދެންހުރި އެހެން ކަންކަން ވެސް ކޮށްދީފާނެއެވެ. ނަމަވެސް އޭގެ އާޚިރު ނަތީޖާ ވަރަށް ވެސް ހިތިވާނެއެވެ.\nކޮންމެކަމެއް ވެސް ފަށާނީ ދުރުންނެވެ. އަމާޒަށް ވާސިލުވާން މަސައްކަތްކުރާނީ ފިސާރި ސިއްރުން އެހާމެ މަޑު ރާގެއްގައެވެ. އެ ގޮތުން ބަލާއިރު މިއަދު މި ފެންނަނީ އެ މަންޒަރެވެ. އަޅުގަނޑު އިސްވެ ދެންނެވި ހާދިސާތަކުގައި ބަޔާންވެގެންދިޔަ ޣައްދާރުވެރި މަކަރުވެރި ހީލަތްތެރި އަމިއްލައެދުމުންފޯވެ ”ބޭރުން ފެންނަ ތަކެއްޗަށް ރޭރުވެވަޑައިގެން“ ބޭފުޅުންފަދަ ހައެއްކަ ބޭފުޅުންނެވެ. ވިސްނާކަށް ނުވޭތޯއެވެ! މިއަދު ރާއްޖެ މިއޮތީ އިންޑިއާގެ ހިމޭން އަޅުވެތިކަމެއްގައެވެ.\nނިންމައިލަމުން އެއްޗެއް ފާހަގަކޮށްލިޔަ ދެއްވާށެވެ.\nޕްރޮފެސަރު ކެވިން ބޭލްސް ވިދާޅުވަނީ ކީކޭތޯއެވެ.\n”ދުނިޔޭގެ ހުރިހައި ކަންކޮޅުތަކެއްގައި އުޅޭ މީހުން ޤަބޫލުކުރާ އެއްކަމަކީ އަޅުވެތިކަން ނައްތައިލަން ޖެހޭކަމެވެ. އަދި އަޅުވެތިކަމަކީ އިންސާނީ ޝަރަފާއި ޤަދަރު ވެއްޔާއި މޮޑެވި ގެއްލޭކަމެއް ކަމަށް ވެސް އެންމެން އެއްބަސްވެއެވެ. ވީމާ ދުނިޔެއިން އަޅުވެތިކަން ނައްތައި ނުލެވިއްޖެނަމަ އަޅުގަނޑުމެންގެ ތަޢުލީމާއި ވިސްނުމާއި އިޤުތިޞާދީ ބާރުގެ ބޭނުމަކީ ކޮބައިތޯއެވެ؟ އަދި ދެވަނަ ސުވާލަކީ އަޅުގަނޑުމެނަށް މި ހުރިހާ ކަމެއް އެނގި އެކަން ނައްތައިލާނެ ގޮތްގޮތް ވެސް އެނގި ޢިލްމާއި ވިސްނުމާއި ޓެކްނޮލޮޖީގެ ބާރުވެރިކަން ލިބިފައިވާ ހިނދު މިފަދަ ބޮޑު ކަމެއްގައި އަޅައިނުލައި ތިބޭނަމަ އަޅުގަނޑުމެންނަކީ މިނިވަނުންބާއެވެ؟“\nޖެންޑާ ގެޕް އިންޑެކްސްގައި ރާއްޖެ 123ގައި، އަންހެނުންނަށް ހުރި ދަތިތަކަކީ ކޮބާ؟\nMi khabaru liyunu beyfulha yyarasoolukamah dhauvaa nukuriyya kithamme haaves rangalhu Gaibuga vaa kankange ithurun vaane goives bunedheefi Hithaamayakee nimidhiya5aharu ge alhuvethi kan neynguneema


BREAKING NEWS: Naaila Avahaaravee Covid Jehigen Kamah Kanda'alhaifi - Vaguthu\n3 ހަފްތާ ކުރިން ( އޭޕްރީލް 18, 2021 )\nތައުލީމީ ދާއިރާއަށް ގިނަ ޚިދުމަތްތަކެއް ކޮށްދެއްވި ނާއިލާ އިބްރާހިމްކަލޭފާނު އަވަހާރަވީ ކޮވިޑް-19 ޖެހިގެން ކަމަށް އެޗްޕީއޭ އިން ނިންމައިފިއެވެ.\nއެޗްޕީއޭ އިން ދެންމެ ވިދާޅުވީ އޭޑީކޭގެ އީއާރްއަށް އިއްޔެ ގެންދިޔަ 72 އަހަރުގެ އަންހެނަކު ނިޔާވެފައިވާ ކަމަށާއި އޭނާ ނިޔާވީ ކޮވިޑް-19 ޖެހިގެން ކަމަށް ނިންމާފައިވާ ކަމަށެވެ. އޭނާ އޭޑީކޭގެ އީއާރްއަށް ގެންދިޔައީ އިއްޔެ ކަމަށާއި އޭނާ ނިޔާވި ކަމަށް ނިންމާފައި ވަނީ އިއްޔެ 09:22 ގައި ކަމަށް އެޗްޕީއޭ އިން ވިދާޅުވެއެވެ.\n"ވަގުތު" އަށް ކަށަވަރު ވެފައިވާ ގޮތުގައި އެއީ ނާއިލާ ކަލޭފާނުއެވެ. ނާއިލާ އަވަހާރަވީ އާލާސްކަންފުޅާއި އުޅުއްވާތާ ވަރަށް ގިނަދުވަސްތަކެއްވީ ފަހުން ކަމަށް އޭނާގެ ގާތް ބޭފުޅުން މައުލޫމާތު ދެއްވާފައިވެއެވެ.\nނާއިލާ ކޮވިޑް-19 އަށް ފައްސިވި ނަމަވެސް އާއިލާގެ އެއްވެސް ބޭފުޅަކު ކޮވިޑަށް ފައްސިވިކަމެއް އަދި މިހާތަނަށް ކަށަވަރެއް ނުވެއެވެ. ނާއިލާ އަކީ މިހާރު އިސްލާމިކް ޔުނިވަސިޓީގެ ޗާންސެލަރ ޑރ.މުހައްމަދު ޒާހިރު ހުސައިންގެ އަނބިކަނބަލުންނެވެ.\nމިއީ ކޮވިޑް ޖެހިގެން ރާއްޖެ އިން ނިޔާވި 70 ވަނަ މީހާއެވެ. މިހަފްތާގައި ކޮވިޑް ޖެހިގެން ރާއްޖެ އިން ވަނީ ތިން މީހުން ނިޔާވެފައެވެ.\nއޭޕްރީލް 18, 2021 23:43\nކިހިނެއްބާ ކަށުކަމާކެމީގެ ކަންކަން ދިޔައީ. އެހެން މީހުން މަރުވެގެން އާއިލާ މީހުންނަށް ކައިރިވެސް ނުވެވޭ/ ކަށްވަޅަށް3މުށް ފަސްއަޅާލަންވެސް ނުލިބޭ. ކަށުނަމާދުވެސް ދަނީ ވަރަށް ނިކަމެތިކޮށް. އެހެން މީހުންނާ ތަފާތުވިނަމަ ތިއީ ޢަލީ ޙުސައިން އެ ބުނާ ބޭފުޅިޒަމްގެ ވައްތަރެއް.\nއޭޕްރީލް 19, 2021 07:05\nމި ކަމުގެ ޒިންމާ މި ސަރުކާރުން ނަގަން ޖެހޭ.. މި މީހުންގެ މޮޅެތި އުސޫލުތަކާހެދި ބަލިފެތުރުނީ


Sarukaarun Corruption aa dhekolhah kuraa massaikathuge rangalhu natheejaa fennan fashaifi - vNews.mv\n( މާލެ ، 25 މާޗު 2020 ) -- ވީފޮޓޯ : އަހުމަދު ޝުރާއު\nސަރުކާރުން ކޮރަޕްޝަނާ ދެކޮޅަށް ކުރާ މަސައްކަތުގެ ރަނގަޅު ނަތީޖާ ފެންނަން ފަށައިފި: ރައީސް\nމަރްޔަމް ލީން 28 January 2021, 14:43\nސަރުކާރުން ކޮރަޕްޝަނާ ދެކޮޅަށް ކުރާ މަސައްކަތުގެ ރަނގަޅު ނަތީޖާ ފެންނަން ފަށައިފިކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވެއްޖެއެވެ.\nރައީސް މިފަދައިން ވިދާޅުވެފައިމިވަނީ، ގައުމުތަކުގައި ކޮރަޕްޝަން އަށަގަނެފައިވާ މިންވަރު ދެނެގަތުމަށް ޓްރާންސްޕޭރެންސީ އިންޓަރނޭޝަނަލް އިން ހަދާ ދިރާސާއަށް ފަހު އާންމު ކުރި ތަފާސްހިސާބުތަކުން 2020 ވަނަ އަހަރުގެ ސީޕީއައިގައި ރާއްޖެ 14 ޕޮއިންޓު މައްޗަށް ޖެހިފައިވާތީއެވެ.\nރައީސް ވިދާޅުވީ ކޮރަޕްޝަންއާ ދެކޮޅަށް ރާއްޖޭން ކުރަމުންދާ މަސައްކަތްތައް އަދި ނުނިމޭކަމަށެވެ. އެެހެންނަމަވެސް އެމަސައްކަތްތަކުގެ ފޮނި ނަތީޖާ މިހާރު ފެންނަން ފަށައިފިކަމަށެވެ.\nކޮރަޕްޝަން ޕާސެޕްޝަން އިންޑެކްސްގައި ރާއްޖެއަށް 55 ދަރަޖައިގެ ކުރިއެރުމެއް ލިބިފައިވާއިރު މިއީ ކޮރަޕްޝަން ޕާސެޕްޝަން އިންޑެކްސްގައި މިހާތަނަށް ރާއްޖެއިން ހޯދި އެންމެ ބޮޑު ކާމިޔާބީއެވެ.\nދެހާސް ވިހި ވަނަ އަހަރުގެ ސީއައިޕީ މިއަދު ނެރުނުއިރު، އެ ރިޕޯޓުން ދައްކާ ގޮތުން 43 ޕޮއިންޓާއެކު ރާއްޖެ އޮތީ 180 ގައުމުގެ ތެރެއިން 75 ވަނައިގަ އެވެ. އެއީ މިދިޔަ އަހަރާ އަޅާބަލާއިރު 14 ޕޮއިންޓުގެ ކުރިއެރުމެކެވެ.\nސީޕީއައި ހެދުމުގައި ބަލަނީ 180 ގައުމާއި ދައުލަތްތައް ހިންގުމުގައި ކޮރަޕްޝަން އަށަގަނެފައިވާ ކަމަށް ގަބޫލުކުރެވޭ މިންވަރު ބެލުމަށް ކޮށްފައިވާ ސާވޭތަކާއި ފަންނީ މާހިރުންގެ ހޯދުންތަކުގެ އަލީގައި ޝާއިއުކުރާ ދިރާސާތަކަށެވެ.\nރާއްޖެ ސިޔާސީ ރައީސުލް ޖުމްހޫރިއްޔާ ޓްރާންސްޕޭރެންސީ މޯލްޑިވްސް\nދިވެހިރާއްޖޭގައި އެއްގޮތަކަށްވެސް ތިބުނާ ކޮރަޕްޝަން ނަން ކިޔަން ދަންނަ މީހަކުވެސް މިހާރު ނޫޅޭނެ. ހަމަ ތެދު ވާހަކަ ތިބުނަނީ\nނޭގުނޭ ތިޔަ ވިދާޅުވި ބަހުގެ މައުނައެއް!!!\nތި ވިދާޅުވެވުނީ ހަމަ ހެޔޮކޮށް ވިދާޅުވި ގޮތަށް ޒީރޯ ޓޮލެރެންސް މިދަނީ ފަތުއަޑު ކިޔާފަ ފެންނަމުން


ލޭގެ ޕްރެޝަރ ދައްކުރަން ބޭނުންތަ..؟ – Haftha\nTue, 27 October, 2020, 6:22 am\nލޭގެ ޕްރެޝަރ ދައްކުރަން ބޭނުންތަ..؟\nހަށިގަނޑަށް ބޭނުންވާ ވަރަށް ގިނަބާވަތްތަކެއް ހިމެނޭ ސައިމާ ނުވަތަ "ހައިބިސްކަސް" ސަޔަކީ ދުނިޔޭގެ ކަންކޮޅުތަކުގައި، ފިނިކޮށް އަދި ހޫނުކޮށްވެސް ބުއިމަށް ވަރަށް ގިނަބަޔަކު ބޭނުންކުރާ ވަރަށް މީރު އެއްޗެކެވެ. މިސައި ތައްޔާރު ކުރަނީ ސައިމަލުގެ ފިޔަތަށް ހިއްކައިގެން އާންމުކޮށް ސައި ތައްޔާރުކުރާ ގޮތަށެވެ. އަދި ސައި ތައްޔާރުކުރަނީ ގަދަ ރަތްކުލައިގެ ސައިމަލުގެފިޔައިންނެވެ.\nސޫދާން ގެއިތުރުން އިރާގު އަދި އީރާން، މިސްރު ފިލިޕިންސް، ޖެމެއިކާ ގެ އިތުރުން ލެޓިންއެމެރިކާގެ ފަދަ ގައުމުތަކުގައި ސައިމާ ސަޔަކީ ވަރަށް މަގުބޫލު ބުއިމެކެވެ. "ފްލޯރ ޑެ ޖެމެއިކާ" ގެ ނަމުން މިސައި މަޝްހޫރުވެފައިވާއިރު، މިސްރުގައި މިސައި ބުއިމަށް "ކަރްކަދީ" އޭވެސް ކިޔައެވެ. ހަމަ އެހެންމެ އިހުގެ ކައިވެނި ހަފްލާ ތަކުގައިވެސް މިސްރު އަދި ސޫދާނުގައި ސައިމާސައި ބޭނުންކޮއްފައިވެއެވެ.\nސައިމާ ސައިތައްޔާރު ކުރާއިރު، ފޮނިރަހަލެއްވުމަށްޓަކައި ހަކުރު ބޭނުންކުރެއެވެ. ބައެއްގައުމުތަކުގައި މިންޓް އަދި އިނގުރު އެއްކޮށްގެން ސައިތައްޔާރު ކުރެއެވެ. މިސްރުގައި މިބުއިން މަޝްހޫރުވެފައިވަނީ ލޭގެޕްރެޝަރ ދައްކޮއްދޭ ބުއިމެއްގެ ގޮތުގައެވެ.\nދިރާސާ އަކުން ދައްކާގޮތުގައި، ޓައިޕް ޓޫ ޑައިބެޓިކްސް ގެ ބަލިމީހުން ސައިމާސައި ބޯނަމަ ލޭގެޕްރެޝަރ ދައްކޮއްދެއެވެ. މިދިރާސާގެ ނަތީޖާ ދައްކާގޮތުގައި، ސައިމާސައި ބުއިމުގެސަބަބުން، އެއްމަސްދުވަސް ތެރޭގައި، އެވްރެޖް ކޮއްބަލާއިރު، 17.97 ކޭ.ޕީ.އޭ އިން 15.03 ކޭ.ޕީ.އޭ އަށް ލޭގެ ޕްރެޝަރ ދައްވެފައި ވެއެވެ.\n"ޖާނަލް" ފައިޓޯ މެޑިސިން އިން 2004ވަނައަހަރު ކުރެވުނު އެހެން ދިރާސާއަކުން ދައްކާގޮތުގައި ހައިޕަރ ޓެންޝަން ހުންނަމީހުންގެ ލޭގެޕްރެޝަރު،ކޮންމެދުވަހަކު ސައިމާސައި ބުއިމުގެސަބަބުން ފާހަގަކޮށްލެވޭވަރަކަށް ދައްކޮށްދޭކަމަށް ބުނެފައިވާއިރު މިދިރާސާގައި ބައިވެރިވި މީހުންގެތެރެއިން ދެބައިކުޅައެއްބައިމީހުންނަށް 16 އައުންސްގެ ސައިމާސައި މަސްދުވަސްވާންދެން ކޮންމެދުވަހަކު ހެނދުނު ސައިގެ ކުރިންދެވުނެވެ. އަދި އަނެއްބައި މީހުންނަށް، "އެންޓި ހައިޕަރޓެންސިވް" ބޭހެއްކަމަށްވާ "ކެޕްޓޯޕްރިލް"ގެ 25 މިލިގްރާމްގެ ބޭސްގުޅަ ދުވާލަކު ދެފަހަރު ދެވިފައިވެއެވެ. އޭގެ އެއްމަސްފަހުން ޗެކްކުރިއިރު ސައިމާސައި ދެވުނުމީހުންގެ79 އިންސައްތަ މީހުންގެ ލޭގެޕްރެޝަރ މަދުވެގެން 10 ޕޮއިންޓް ދައްވެފައިވއެވެ. އަދި ޑޮކްޓްރީ ބޭސްދެވުނުމީހުންގެ 82 އިންސއްތަ މީހުންގެ ލޭގެޕްރެޝަރވެސް މަދުވެގެން 10 ޕޮއިންޓް ދަށްވެފައިވެއެވެ.\nފާހަގަ: ހަފްތާ, މައުލޫމާތު


Evvana division ge hurihaa kulhuntherinnah vaccine dheefi\nއަޝްފާގަށް ވެކްސިން ދެނީ.\nއެއްވަނަ ޑިވިޝަނުގެ ހުރިހާ ކުޅުންތެރިންނަށް ވެކްސިން ދީފި\n21 ފެބްރުއަރީ 2021 - 08:59:27\nދިވެހި ޕްރިމިއަރ ލީގުގައި ވާދަކުރާ ހުރިހާ ކުލަބެއްގެ ހުރިހާ ކުޅުންތެރިންނާ އޮފިޝަލުންނަށް ވެކްސިން ދީފިއެވެ. ކުޅުންތެރިންނާ އޮފިޝަލުންނަށް ވެކްސިން ދިންކަން ހާމަ ކުރެއްވީ އެފްއޭއެމްގެ ރައީސް ބައްސާމް އަދީލް ޖަލީލް އެވެ.\nކޮވިޑުގެ ހާލަތު ގޯސްވާން ފެށުމާއި ގުޅިގެން އެޗްޕީއޭއިން އެޅި ރައްކާތެރިކަމުގެ ފިޔަވަޅުތަކުގެ ތެރޭން ލީގުގެ ކުޅުންވަނީ މި މަހުގެ ކުރީކޮޅު މެދު ކަނޑާލާފައެވެ. ކުޅުން މެދު ކަނޑާލިއިރުއްސުރެ ފެށިގެން ކްލަބުތަކާ އެފްއޭއެމުން އަންނަނީ ކުޅުން އަލުން ފެށުމުގެ ހުއްދައަށް އެދި ކަމާ ބެހޭ އިދާރާތަކުގައި އެދެމުންނެވެ. އެހެންނަމަވެސް އަދި ކުޅުން ފެށޭނެ ދުވަހެއް ޔަގީނެއް ނުވެއެވެ. ބައްސާމް ކުރެއްވި ޓްވީޓެއްގައި ވިދާޅުވީ، ވަރަށް އަވަހަށް ހުއްދަ ލިބޭނެ ކަމަށް އުއްމީދުކުރައްވާ ކަމަށެވެ.\nދިވެހި ލީގުގެ ކުޅުން މެދު ކަނޑާލީ ލީގުގެ ދެވަނަ ބުރުގެ ތެރެއިންނެވެ. ލީގުގެ ކުޅުން މެދު ކަނޑާލިއިރު ބައެއް ކްލަބުތަކުގެ ކުޅުންތެރިން ކޮވިޑަށް ޕޮޒިޓިވްވެފައިވެއެވެ. ޕޮޒިޓިވްވީ ބައެއް ކުޅުންތެރިންނަށް ކޮވިޑް ފެސިލިޓީތަކުގައި ފަރުވާ ދީފައިވާއިރު، ހުރިހާ ކުޅުންތެރިންގެވެސް ހާލު ރަނގަޅު ކަމަށް މައުލޫމާތު ލިބިފައިވެއެވެ.\nއެފްއޭއެމްބައްސާމް އަދީލް ޖަލީލް\nއެޗްޕީއޭއިން އެދުނު ގޮތާ ހިލާފަށް ފަރިތަކުރުން ފަށައިފި\nކެފޭ ރެސްޓޯރަންޓް ބަންދު- ބޯޅަ ކުޅެން ހުއްދަ!\nކުޅިވަރު ތެރޭ އޮތް ކޮރަޕްޝަންގެ ޝަކުވާ މަޖިލީހަށް\nހުރިހާ ފުޓްބޯޅަ ކުޅުންތެރިންނަށް މިއަދު ވެކްސިން ދެނީ\nމަހަކަށް ފަހު އަނެއްކާވެސް ދެއްވަދޫ މޮނީޓަރިންއަށް ލައައިފި\nއުސޫލާ ހިލާފަށް އަލީ އާޒިމްގެ އުފަން ދުވަސް ފާހަގަކޮށްފި\nއިންނަމާދޫ އިސްމެޖިސްޓްރޭޓްގެ ސުލޫކީ މައްސަލައެއް ބަލަނީ\nމިއަދު 5700 މީހުން ވެކްސިން ޖަހައިފި


Ziney | #Dhiislam\n4 years ago |0comment| December 9, 2013\nالزنا މި لفظ ގެ لغوي معنى އާއި شرعي މާނައަކީ: ފިރިހެނަކު، އޭނާގެ مِلْك ވެރިކަމުގައިނުވާ އަދި އެއްވެސް شبهة އެއްނެތި، އަންހެނެއްގެ ކުރިމަތި ފަރާތުން وطء ކުރުމެވެ.\nالشبهات އާއި އެއިގެ ބައިތައް-\nشافعي مذهب ގެ ދަންނަބޭކަލުންގެ އަރިހުގައި شبهة ތިންބަޔަކަށް ބެހިފައިވެއެވެ.\n1) شبهة في المحلّ (محل ގައި شبهة އުފެދިފައިވުން).\nމީގެ މިސާލަކީ ފިރިމީހާ އޭނާގެ حيض ވެފައިވާ އަނބިމީހާއާ وطء ކުރުމެވެ. ނުވަތަ ރޯދައަށް ހުރި އަނބިމީހާއާ وطء ކުރުމެވެ. ނުވަތަ އަނބިމީހާގެ ފުރަގަސްފަރާތުން وطء ކުރަމެވެ. މިތަނުގައި حرام فعل ގެ محل ގައި شبهة އުފެދިފައިވެއެވެ.\nއެއީ محل އަކީ ފިރިމީހާއަށް ملك ވެފައިވާތަނެވެ. އޭނާއަށް އޭނާގެ އަނބިމީހާއާ جماع ކުރުމުގެ حق ލިބިފައިވެއެވެ. ނަމަވެސް އޭނާ (ފިރިމީހާ) އޭނަގެ حيض ވެފައިވާ އަނބިމީހާއާ ނުވަތަ ރޯދައަށް ހުރި އަނބިމީހާއާ ނުވަތަ އަނބިމީހާގެ ފުރަގަސްފަރާތަށް وطء ކުރުން ހުއްދަވެގެނެއްނުވެއެވެ. މިތަނުގައި شبهة އޮތޭބުނެވޭނީ، މި محل އަކީ ފިރިމީހާގެ ملك ވެރިކަމުގެ ދަށުގައި ވާއިރު ފިރިމީހާއަށް އެ ބޭނުންކުރުމުގެ حق ލިބިފައިވާތީއެވެ. ވީމާ މިފަދަ شبهة لازم ކުރަނީ حد ނުޖަހައި ދޫކޮށްލުމަށެވެ. އެކަން ކުރިމީހާ އެކަންކުރީ އެއީ ހުއްދަކަމެއް ކަމަށް قبول ކުރާތީކަމުގައިވިޔަސް އަދި حرام ކަމެއްކަމަށް ޤަބޫލުކުރާތީ ކަމުގައިވިޔަސް އަދި حرام ކަމެއްކަމަށް قبول ކޮށްގެންހުރެ ކުރިޔަސް އެ شبهة އިގެ ސަބަބުން حد އެއް ނުޖެހޭނެއެވެ. މިތަނުގައި شبهة އިގެ أساس އަކީ اعتقاد އާއި އޭނާ ހީކުރާ ގޮތެއް ނޫނެވެ. އަދިކިއެއްތަ أساس އަކީ فعلގެ محل އެވެ. އަދި شرعي ގޮތަށް އެ محل އަށް فاعل ގެ ملك ވެރިކަން ޘާބިތުވެފައި ވުމެވެ.\n2) شبهة في الفاعل (ފާޢިލް (ކަންކުރާމީހާ) ގައި شبهة އުފެދިފައިވުން). މިގޮތުން އޭނާގެ އަނބިމީހާކަމަށް ހީކޮށް، އަލަށް ކާވެނިކުރިމީހާ އެހެން އަންހެނަކާ وطء ކުރުމަށްފަހު އެއަންހެނާއަކީ އޭނާގެ އަނބިމީހާނޫންކަން އެނގުމެވެ. މިތަނުގައި شبهة ގެ أساس އަކީ فاعل ގެ ظن އެވެ. އަޤީދާއެވެ. އެއީ އެނާ فعل ކުރިއިރު އޭނާ ހީކޮށްގެން ހުރީ އެކުރަނީ حرام ކަމެއްނޫންކަމުގައެވެ. މި فاعل މި ظن އާއި إعتقاد އޮތުން އެއީ شبهة އުފެދޭ ކަމެކެވެ. އެ شبهة އޭނާ حد ން ސަލާމްކުރެއެވެ. ނަމަވެސް فاعل އަށް އެ فعل އަކީ حرام ކަމެއްކަން އެނގިހުރެ ކޮށްފިނަމަ އެޔަކު އެއްވެސް شبهة އެއްނުވެއެވެ.\nشبهة في الجهة: (فعل ޙަލާލުވުމާއި حرام ވުމާއިމެދު شبهة އުފެދުން) މި شبهة އިގެ أساس އަކީ އެ فعل އަކާއިމެދު فقه علم ވެރިންގެ މެދުގައި ޚިލާފްއުފެދިފައި ވުމެވެ. މިގޮތުން އެ فعل އެއް ޙަލާލުވުމާއި ނުވަތަ ހުއްދަވުމާއި حرام ވުމާމެދު އިޚްތިލާފްވެފައިވާ ކޮންމެ ކަމަކީ އޭގައި شبهة އުފެދޭ އަދި (އެކަމެއްކުރުމުން) حد ނުޖެހޭނެ ކަންތައްތަކެވެ. މިސާލަކަށް الإمام أبو حنيفة ވަލީވެރިޔާ ނުލައި (އަންހެނާގެ) ކައިވެނި ހުއްދަކުރައްވައެވެ. އަދި الإمام مالك ހެކިވެރިންނާއި ނުލައި ކައިވެނި ހުއްދަކުރައްވައެވެ. ނަމަވެސް މިފަދަ ގޮތަށް ކުރާ ކާވެނި جمهور علم ވެރިން ހުއްދައެއް ނުކުރައްވައެވެ. މީގެ ނަތީޖާއަކީ މިފަދަ ދެބަސްވެފައިވާ ކައިވެނިތަކުގެ وطء ކުރަމަކުން حد އެއް ނުޖެހޭނެއެވެ. އެއީ ޚިލާފް އުފެދިފައިވުމުން شبهة އެއް އުޅޭތީއެވެ. شبهة އަކީ حد ޖެހުން މަނާ ކުރާކަމެކެވެ. އެކަމަކީ فاعل حرام ކަމެއް ކަމުގައި ދެކެދެކެ ހުރި ކުރިކަމެއް ކަމުގައިވިޔަސްމެއެވެ. އެއީ فقه علم ވެރިން އެކަމެއް ހުއްދަވުމާއި حرام ވުމާ މެދު ދެބަސްވެފައިވާއިރު އެ إعتقاد އަކުން އޭނާއަކަށް أثر އެއްނުކުރާނެއެވެ.\nޝާފިޢީ މަޛްހަބުގެ ދަންނަ ބޭކަލުން ޒިނޭގެ ތަޢުރީފުކުރައްވާ ގޮތް:\nއަންހެނެއްކަމަށް ރަގަޅަށް އެނގޭ އަންހެނެއްގެ ކުރިމަތިފަރާތަށް ނުވަތަ ފަރުޖުގެ ބަދަލުގައި ހުރި (އަޑި) ތަނަކަށް ފިރިހެނެއްކަން ރަގަޅަށް އެނގޭ ތަކުލީފު ލިބިފައިވާ ފިރިހެނަކު އޭނައާއި ގުޅިފައިވާ އޭނާގެ އަޞްލީ ޛަކަރުގެ حشفة (ޚިތާނުކުރީމާ ޛަކަރުން ފާޅުވާ ހިސާބު) ނުވަތަ ބުރިވެފައިވާނަމަ އެހުރި މިންވަރެއް ވެއްދުމެވެ. \nމާތްﷲ ކީރިތި ޤުރުއާނުގައި ވަޙީކުރައްވާފައިވާ ބަސްފުޅުގެ މާނައީ: [ތިޔަބައިމީހުން ޒިނޭއާއި ގާތްނުވާށެވެ. ހަމަކަށަވަރުން އެއީ ހުތުރުކަން ބޮޑުވެގެންވާ ފާފައެއް ކަމުގައިވެއެވެ. އަދި މަގެއްގެ ގޮތުން އެކަންތައް ހައުދަހާ ނުބައި ވެގެންވެއެވެ.]\n[ޒިނޭ ކުރާމީހުންނަށް ޤިޔާމަތްދުވަހުން ގަދަފަދަ عذاب ހުރިކަން ކީރިތި قرآن ންނާއި سنة ން ސާބިތުވެއެވެ. ދުނިޔެމަތީގައިވެސް އެބައިމީހުންނަށް ގަދަފަދަ عقوبات، ﷲ ކަނޑައަޅުއްވާފައި ވެއެވެ. ޒިނޭކުރާމީހާ حد ޖެހުން މާތްﷲ ކަނޑައަޅުއްވާފައި ވެއެވެ. ޒިނޭކުރާމީހާގެ حدކީ ހަމައެކަނި މިއުއްމަތަށް ކަނޑައަޅުއްވާފައިވާ حكم އެއް ނުމެނޫންމެއެވެ. މި حكمއަކީ ތައުރާތަށް ޔަހޫދީން ބަދަލުގެނައުމުގެ ކުރީގައި ތައުރާތުގައިވެސް އޮންނަ ޙުކުމެކެވެ. ޒިނޭއިން ދުރުވެ ރައްކާތެރިވާންވީއެވެ. އޭރުން މިޙުކުމާއި ހަމައަށް އެއްވެސް މީހަކު އަންނާކަށް ނުޖެހޭނެއެވެ. މި حكم تنفيذ ކުރާކަށް ނުޖެހޭނެއެވެ.\nޒިނޭގެ حد ޝަރުޢުކުރެއްވުން:\nމާތްﷲ ކީރިތި ޤުރުއާނުގައި ވަޙީކުރައްވާފައިވާ ބަސްފުޅުގެ މާނައީ: [ޒިނޭކުރާ އަންހެނާއާއި ޒިނޭކުރާފިރިހެނާއާއި ދެމީހުންކުރެ ކޮންމެ މީހަކު، ދުއްރާއިން ސަތޭކަފަހަރު ޖަހާ އަދަބުދޭށެވެ. މާތްﷲ އަށާއި އާޚިރަތްދުވަހަށް ތިޔބައިމީހުން އީމާންވާކަމުގައި ވަނީނަމަ މާތްﷲގެ ޙުކުމް ހިންގުމުގައި އެދެމީހުންނާއިމެދު އޯގާވެރިކަމެއް ތިޔަބައިމީހުން ނުހިފާހުށި ކަމެވެ. އަދި އެދެމީހުންނަށް އަދަބު ދެވޭތަނަށް މުއުމިނުންގެ ބަޔަކު ޙާޟިރުވެ އެތަން ދެކޭހުށިކަމެވެ.]\nﷲ ރުއްސުންލެއްވި إبن عمر ގެ އަރިހުން الإ مام البخارى އާއި الإ مام مسلم ރިވާކުރެއްވި حديث އެއްގައިވެއެވެ. [ހަމަކަށަވަރުން ރަސޫލުﷲ z ގެ އަރިހަށް ޔަހޫދީ ފިރިހެނަކާއި އަންހެނަކު ގޮވައިގެން ޔަހޫދީންގެ ބަޔަކު އައެވެ. އެދެމީހުންނަކީ ޒިނޭކޮށްފައި ތިބި ދެމީހުންނެވެ. ފަހެ ރަސޫލުﷲ z އެމީހުންނަށް حديث ކުރެއްވިއެވެ. ކަލޭމެންގެ ފޮތުގައި (ޔަޢުނީ:ތައުރާތުގައި) ޒިނޭއާއި ބެހޭގޮތުން އޮންނަނީ ކޮންޙުކުމެއް ހެއްޔެވެ؟ އެބައިމީހުން ދެންނެވިއެވެ. ޒިނޭކުރި ދެމީހުންގެ މޫނުގައި އަޅިދެލިކުރަހާފައި ފަޟީޙަތް ކުރުމެވެ. حديث ކުރެއްވިއެވެ. ތިޔަބައިމީހުން ތިޔަހެދީ ދޮގެކެވެ. ހަމަކަށަވަރުން ތައުރާތުގައި އޮންނަ ޙުކުމަކީ ރަޖަމުކުރުމެވެ. ތިޔަބައިމީހުން ތައުރާތު ގެންނާށެވެ! އަދި ތިޔަހަދަނީ ތެދެއް ކަމުގައިވާނަމަ އެތައުރާތު ކިޔާބަލާށެވެ. ދެން އެބައިމީހުން ތައުރާތު ކިޔަވާ މީހަކު ގެނެސްފިއެވެ. އޭނާ ތައުރާތު ކިޔަމުންގޮސް ވަކި ހިސާބަކަށް ކިޔާފައި އޭގެމަތީގައި އަތް އަޅައިފިއެވެ. އޭނާއަށް ބުނެވުނެވެ. ތިޔަތަނުން ކަލޭގެ އަތް އުފުލާށެވެ! ފަހޭ އޭނާގެ އަތް އެތަނުން އުފުލިހިނދު އެތާނގައި ރަޖަމުކުރުމުގެ އާޔަތް އޮތެވެ. އެބައިމީހުން ދެންނެވިއެވެ. އޭ މުޙައްމަދުގެފާނެވެ. ހަމަކަށަވަރުން ތައުރާތުގައި ރަޖަމުކުރުމުގެ އާޔަތް އެބައޮތެވެ. އެހެނެއްކަމަކު އަޅުގަނޑުމެން، އަޅުގަނޑުމެންގެ މެދުގައި މިކަންވަންހަނާކޮށްފައި ބާއްވަނިއެވެ. ރަސޫލުﷲ z އެ ދެ ޔަހޫދީން ރަޖަމުކުރުމަށް އަމުރުކުރެއްވިއެވެ. ވީމާ، އެދެމީހުން ރަޖަމުކުރެވުނެވެ.]\nޒިނޭގެ حد ގެ شرط ތައް:\nޒިނޭކުރި އަންހެނާއާއި ފިރިހެނާގެ މައްޗައް حد قائم ކުރެވޭހުށީ އަންނަނިވި شرط ތައް ފުރިހަމަވެގެންނެވެ. އޭގެ ތެރެއިން ބައެއް شرط ތަކަކީ ދަންނަބޭކަލުން އެއްބަސްވެ ވަޑައިގެންފައިވާ شرط ތަކެވެ. އަދި އަނެއްބައި شرط ތަކަކީ އެބޭކަލުންގެ މެދުގައި خلاف އުފެދިފައިވާ شرط ތަކެވެ.\n1- ޒިނޭކުރި މީހަކީ بالغ ވެފައިވާ މީހަކު ކަމުގައިވުން.\nމިގޮތުން بالغ ނުވާ ކުޑަކުދިންގެ މައްޗަކަށް، ހުރިހާ ދަންނަބޭކަލުން އެއްބަސްވެ ވަޑައިގަންނަވާފައިވާ ގޮތުގައި، حد قائم އެއްނުކުރެވޭނެއެވެ.\n2- ބުއްދިސަލާމަތުން ހުރުން.\nމިގޮތުން مجنون އަކު ޒިނޭކުރުމުން حد އެއްނުޖެހޭނެއެވެ. މިއީވެސް اتفاق شرط އެކެވެ. އަދި ހަމައެފަދައިން عاقل އަކު مجنونة އަކާ ޒިނޭކޮށްފިނަމަ، އެ عاقل ގައިގައި حد ޖެހޭނެއެވެ. ނަމަވެސް އެމޮޔަ އަންހެނާގެ ގައިގައެއް ޙައްދެއް ނުހޭނެއެވެ.\n3- މުސްލިމަކު ކަމުގައިވުން.\nމިއީ مالكي مذهب ގެ ދަންނަބޭކަލުންގެ رأي އެވެ. މިގޮތުން ކާފިރަކު ކާފިރަކާ ޒިނޭކުރަމަކުން حد އެއްނުޖެހޭނެއެވެ. ނަމަވެސް އެކަންފާޅުގައި ކުރާނަމަ އަދަބު ދެވޭނެއެވެ.\nجمهور ދަންނަބޭކަލުންގެ އަރިހުގައި حد ޖެހޭހުއްޓެވެ. ނަމަވެސް حنفي مذهب ގައި އެފަދަ މީހުންގެ محصن ން رجم އެއްނުކުރެވޭނެއެވެ. ހަމައެކަނި އެމީހުންގައިގައި ޖެހޭހުށި حد އެވެ.\nشافعي مذهب ގައި، އެ ފަދަމީހުން ޒިނޭކުރުމަކުން އަދި ރާބުއިމަކުން حد އެއްނުޖެހޭ ހުއްޓެވެ.\n4- އަމިއްލަ އިޚްތިޔާރުގައި އެކަމުގެ އެދުމުގައި ކުރުން.\nجمهور ދަންނަ ބޭކަލުން ވިދާޅުވާގޮތުގައި مجبور ކޮށްގެން ކުރާ ޒިނޭގައި حد އެއް ނުޖެހޭނެތެވެ. މި مسألة އަކީ فقه علم ވެރިން ދެބަސްވެ ވަޑައިގެންފައިވާ مسألة އެކެވެ. حنبلي مذهب ގައި حد ޖެހޭ ހުއްޓެވެ. فقه علم ވެރިން އެއްބަސްވެ ވަޑައިގެންފައިވާ ގޮތުގައި، އަންހެނާއަށް مجبور ކޮށްގެން ގަދަކަމުން ޒިނޭކޮށްފިނަމަ އެއަންހެނާގެ މައްޗަކަށް حد އެއް ނުޖެހޭނެތެވެ. އެއީ އަންނަނިވި ޙަދީޘްގައި ވާފަދައިން “رُفِعَ عَنْ أُمَّتِي الخَطَأُ وَالنِّسْيَانِ وَمَا اسْتُكْرِهُوا عَليَه” މާނައީ: “ތިމަންކަލޭގެފާނުންގެ އުއްމަތަށް ވަނީ ޤަޞްދަކާ ނުލައި ކުރެވޭ ކުށްތަކަށާއި ހަނދާންނެތިގެން ކުރެވޭ ކުށްތަކަށާއި މަޖުބޫރު ކޮށްގެން ކުރެވޭ ކުށްތަކަށް މަޢާފު ކުރައްވާފައެވެ.”\n5- އަންހެނަކާ ޒިނޭކުރުން.\nމިގޮތުން، ޖަނަވާރަކާ وطء ކުރުމަކުން އޭނާއަކަށް حد އެއް ނުޖެހޭނެއެވެ. މިކަމަށް ހަތަރު مذهب ވަނީ اتفاق ވެފައެވެ. އަދި شافعي مذهب ގައި صح ގޮތަކީވެސް މިއީއެވެ. ނަމަވެސް تعزير ކުރެވޭހުއްޓެވެ. އަދި އެޖަނަވާރު މަރައެއްވެސް ނުލެވޭނެއެވެ. އަދި جمهور ދަންނަބޭކަލުންގެ އަރިހުގައި އޭގެ މަސްކެއުމަކުން މައްސަލައެއްނެތެވެ. އަދި حنبلي مذهب ގައި އެޖަނަވާރަކާ އެކު އެފަދަ فعل އެއްކުރިކަމަށް ދެފިރިހެނުން ހެކިދީފިނަމަ، އެޖަނަވާރު މަރާލެވޭހުއްޓެވެ. އަދި އެ ކެއުން حرام ވާހުއްޓެވެ. އަދި އެކަންކުރި މީހާ އޭގެ ޒިންމާ އުފުލަންޖެހޭނެއެވެ. (އެބަހީ އޭގެ އަގު އަދާކުރަން ޖެހޭނެއެވެ.)\n6- އެ އަންހެނަކާއި އެކު ޒިނޭކުރި އަންހެނަކީ وطء ކުރެވޭފަދަ އަންހެނަކަށްވުން.\nމިގޮތަށް އެޒިނޭ ކުރި ކުއްޖަކީ وطء ނުކުރެވޭފަދަ ކުޑަ ކުއްޖަކު ކަމުގައިވާނަމަ އެއިން އެކެއްގެ ގައިގައިވެސް حد އެއް ނުޖެހޭނެއެވެ. އަދި وطء ކުރާ ފިރިހެނަކީ بالغ ނުވާ ކުއްޖެއްނަމަ އެ وطء ވެވުނު އަންހެނާގެ ގައިގާވެސް حد އެއް ނުޖެހޭނެއެވެ.\nالسيد سابق ބަޔާންކުރަށްވާފައިވަނީ4شرط އެވެ. އެއީ:\n1- ބުއްދި ސަލާމަތުންހުރުން.\n2- بالغ ވުން.\n3- އިޚުތިޔާރުގައި (އެއްވެސް مجبور ކަމެއްނެތި) ޒިނޭކުރުން.\n4- އެކަމަކީ حرام ކަމެއްކަން އެގުން، މިއެވެ\nޒިނޭކުރާ މީހުން ބެހިފައިވާ ބައިތައް.\nޒިނޭކުރާމީހުން ބެހިފައިވަނީ ދެބަޔަކަށެވެ. އެއީ غير محصن ންނާއި محصن ންނެވެ.\n1) ބިކުރުވެރިންގެ حد: (އެބަހީ: غير محصن ންގެ حد)\nހުރިހާ فقه علم ވެރިން އެއްބަސްވެ ވަޑައިގަންނަވާފައިވާ ގޮތުގައި މިނިވަން غير محصن އަކު ޒިނޭކޮށްފިނަމަ އެމީހެއްގެ حد އަކީ ސަތޭކަ އެތިފަހަރެވެ. އެއީ، އަންހެނަކުވިޔަސް އަދި ފިރިހެނަކު ވިޔަސްމެއެވެ. އޭގެ ދަލީލަކީ އަންނަނިވި އާޔަތެވެ. މާތްﷲ ކީރިތި ޤުރުއާނުގައި ވަޙީކުރައްވާފައިވާ ބަސްފުޅުގެ މާނައީ: “ޒިނޭކުރާ އަންހެނާއާއި ޒިނޭކުރާ ފިރިހެނާ އާއި ދެމީހުންކުރެ ކޮންމެ މީހަކުގައިގާ ސަތޭކައެތިފަހަރު ޖަހާހުއްޓެވެ. މާތްﷲ އަށާއި آخرة ދުވަހަށް ތިޔަބައިމީހުން އީމާންވާކަމުގައި ވަނީނަމަ މާތްﷲ ގެ حكم ތަންފީޛު ކުރުމުގައި އެދެމީހުންނަށް އޯގާތެރި ނުވާހުށިކަމެވެ. އަދި، އެމީހުންނަށް އަދަބު ދެވޭތަނަށް މުއްމިނުންގެ ތެރެއިން ބަޔަކު ޙާޟިރުވާހުއްޓެވެ.”\nحد ޘާބިތުވާހުށި ދެކަމަކުންނެވެ.\n1- އެކަން ކުރިމީހާގެ إقرار.ން\n2- ހެކިވެރިންގެ ހެކިބަހުން.\nއެހެންކަމާއި އެކު ޒިނޭކުރުން ފަދަ ބޮޑެތިފާފަތަކަށް އަރައިގަތުމުގެ ނުބައިކަންވިސްނާ މިފަދަ ބޮޑެތި ފާފަތަކުގެ ތެރެއަށް ނުވަދެ ރައްކާވެ ތިބުމަކީ އަޅުގަނޑުމެން ހުރިހާ މުސްލިމުންގެ މައްޗަށް ވާޖިބުވެގެންވާ ކަމެކެވެ. އަޅުގަނޑުމެންނީ މުސްލިމުން ކަމުގައި ވާޙާލު ކިޔަމަންތެރިން ކަމުގައިވާށެވެ.


Mohamed Shafiu: ކީރިތި ޤުރުއާނުގައި ނަންގަނެވިގެންވާ ކުލަތައް- ރީނދޫ ކުލަ\nރީނދޫކުލައަކީ ކީރިތި ޤުރުއާނުގައި ނަންގަނެވިފައިވާ ކުލަތަކުގެ ތެރެއިން ފުރަތަމަ ކުލައެވެ. މިކުލަ ފަސް އާޔަތެއްގައި ފަސްފަހަރު ނަންގަނެވިފައިވެއެވެ. އެއީ ޖަނަވާރާ ގުޅޭގޮތުން ދެފަހަރުއާއި ވަޔާގުޅޭގޮތުން އެއްފަހަރު އަދި ދަނޑުފަނގާ ބެހޭގޮތުން ދެފަހަރުއެވެ. ރީނދޫ ކުލައިން ބައެއް ކަންތައްތަކަށް ދަލީލުކުރެއެވެ. އެގޮތުން\nއަދިވެސް ﷲ ތަޢާލާ ކީރިތި ޤުރުއާނުގައި ވަޙީކުރައްވާފައިވެއެވެ. كَأَنَّهُ جِمَالَتٌ صُفْرٌ -المرسلات33-”(އެ ކަނިތައް)، ރީނދޫކުލައިގެ ޖަމަލުތަކެއް ފަދައެވެ.\nPosted by Mohamed Shafiu at 4:01 AM\nLabels: މުޙައްމަދު ޝާފިޢު ބިން ޢަބްދުލްޣަފޫރު, ޤުރުއާނުގައިވާ ކުލަތައް, ޤުރްއާން


350 Kilo Huri Bodu Miyareh Baanaifi - Vaguthu\n350 ކިލޯ ހުރި ބޮޑު މިޔަރެއް ބާނައިފި\nމަހެއް ބާނަން ބައެއް މީހުން ވަރަށް ގިނައިރު ހޭދަކުރެއެވެ. ބައެއް ފަހަރު އެނބުރި ގެއަށް ދާން ޖެހެނީ ހުސް އަތާއެވެ. ނަމަވެސް ބައެއް މީހުން ނަސީބު ކަންދިމާވާގޮތުން އެތައް މަހެއް ބާނައިގެން ގެއަށް ދެއެވެ. ޔޫއޭއީ އަށް ނިސްބަތްވާ މި މީހާ މަހަށް ގޮސް، އެނބުރި ގެއަށް އައީ ބޮޑު މާސިންގާ މިޔަރެއް ބާނައިގެންނެވެ.\nއެ މިޔަރުގެ ދިގުމިނުގައި ތިން މީޓަރު ހުޓެއްވެ.\nއީދު އަހުމަދު ސަލައިމާނަކީ އާއްމުކޮށް މަހަށް ގޮސް އުޅޭ މީހެއް ކަމުން އެ ދުވަހުވެސް މަހަށް ދިޔައީ އާދައިގެ މަތިން މަސް ބާނާށެވެ. ނަމަވެސް އެ ދުވަހު ކުއްލިއަކަށް ދޮށީގައި ވަރަށް ބޮޑު އަދި ބަރު އެއްޗެއް ގަތް ކަން އޭނާ އަށް އެނގުނެވެ.\nސުލައިމާން ބުނީ އެއީ ބޮޑު މިޔަރެއްކަން އެނގުމުން ވަރަށް ބޮޑަށް ހައިރާންވި ކަމަށެވެ.\nއަދި އެ މިޔަރު ބާނަން ވަރަށް ގިނަ ވަގުުތު ދިޔަކަމަށް އޭނާ ބުނެފައި ވެއެވެ.\n"އެ މިޔަރު ބާނަން ވަރަށް ވަގުތު ދިޔަ، އެ މިޔަރު ބޭނުމުގައި އެހީތެރިވެފައި ވަނީ އަހަރެންގެ ޓީމުން، އަހަރެމުން ބޭނި އެ މިޔަރުގައި 350 ކިލޯ ހުރި" ސުލައިމާން ބުންޏެވެ.\nސުލައިމާން ވަނީ އޭނާ ބޭނި މިޔަރުގެ ފޮޓޯއެއް މީސް މީޑިއާގައި ހިއްސާކޮށްފައެވެ. އެއާއެކު ގިނަބަޔަކު އެ ޕޯސްޓް ޝެއާކޮށް މުޅި މީސް މީޑިއާ ފުރާލިއެވެ.\nމީގެ ކުރިންވެސް މަހަށް ގޮސް އުޅޭ މީހުންނަށް ނަސީބު އަތުޖެހިފައި ވެއެވެ. ބައެއް މީހުންނަށް މާވަަހަރު ހޮވައިގެން މިހާރު މުއްސަނދި ވެފައިވެސް އެބަ ތިއްބެވެ.\nޖެނުއަރީ 24, 2020 10:50\nމިޔަރު ބާނާފޮޓޯ ސާއިރުކުރިޔަސް ކުއްވެރިވާ ގައުމެއްގައި މިކަހަލަ ހަބަރު ޖެހުން މީ މާބުއްދިވަރިކަމެއްނޫ\nޖެނުއަރީ 24, 2020 11:53\nތިމިޔަރު ދާއިރާގެ އެއްމެން ބާނާމަސްކޮޅު ކާއިހުސްކޮށްލާނެ.\nއެއްމެން ބަލަންތިބޭތި! އިއްޒައްތެރި މަޖިލީހުން ތިމިޔަރު ބޭނިމީހާގެ ގައުމާއިދޭތެރޭ ޒީރޯޓޮލެރެންސުގާ ފިޔަވަޅުއަލާނެ.😀😀😀\nޖެނުއަރީ 24, 2020 13:29\nރާއްޖެމީހުން ބޭނީމަދޯ ކަނޑުތަކުން މިޔަރު ހުސްވަނީ؟ ތިތިބީ މިޔަރު ބާނައިގެން ފަހުރުވެރިވެގެން މުޅި ދުނިޔެއަށް އިޝްތިހާރުވާމީހުން.\nޖެނުއަރީ 24, 2020 14:38\nމިވަރު ހަމަ ބާނަންވީ...\nޖެނުއަރީ 24, 2020 22:28\nސުލައިމާނުވިޔަސް ތިކުރީ ވަރަށް ގޯސްކަމެެތް ތީ އަހަރުމެން ޖަޒީރާ ރާއްޖޭގައި މަހާ ގަންޖާ ހަރާމް ތަކެތީގެތެރޭގައި ހިމަނާފައިވާ އެއްޗެއް އަދި ތީގެ މިޔަރެތް މަޑިއެތް މަރާލިމީހަކު 1 މިލިޔަން އާ ހަމަޔަށް އާމްދަނީ ސަރުކާރަށް ދައްކަންޖެހޭ، އާދަމުގެ ދަރިއަކު މެރީމަ 30 ހާހުންނިމޭނެ. އެހެންވީމަ ސުލެއިމާނުވެސް ތިހިރީ ކުއްވެރިވެ....\nސުލައިމާނުވިޔަސް ތިކުރީ ވަރަށް ގޯސްކަމެެތް ތީ އަހަރުމެން ޖަޒީރާ ރާއްޖޭގައި މަހާ ގަންޖާ ހަރާމް ތަކެތީގެތެރޭގައި ހިމަނާފައިވާ އެއްޗެއް އަދި ތީގެ މިޔަރެތް މަޑިއެތް މަރާލިމީހަކު 1 މިލިޔަން އާ ހަމަޔަށް އާމްދަނީ ސަރުކާރަށް ދައްކަންޖެހޭ، އާދަމުގެ ދަރިއަކު މެރީމަ 30 ހާހުންނިމޭނެ. އެހެންވީމަ ސުލެއިމާނުވެސް ތިހިރީ ކުއްވެރިވެ.... 😭\nޖެނުއަރީ 25, 2020 02:44\nކޮބާ ތިޔަބުނާ މިޔަރުބޭނުން ދުނިޔެއިން މަނަލޭ ކިޔާފަ މިގައުމުގެ ރައްޔަތުން ގުނބޯހައްދާފައި މިޔަރުގެ މަސްވެރިކަން ކުރާމީހުން އިނދަ ޖައްސާލީ ދެވަނަ ބޭނުމަކުނޫން ރައްޔަތުން ފަގީރްކޮއް ސަލާންޖަހާ ސިޔާސަތު ދަމަހައްޓާ ފަސޭހަ ކަމާށއެކު ވޯޓް ހޯދަން މިހާރު ތިޔާވީގޮތުން ތިޔަ މިޔަރުގެ ޙަބަރު ލިޔުނުމީހުންނާއި ތިޔަނޫސް ކުއްވެރިވާނެ އެޖެންޓް 19 ގެދަށުން\nޖެނުއަރީ 25, 2020 15:12


ވަރުން ދަވަން ރާއްޖޭގައި – Haftha\nThu, 26 May, 2022, 12:34 pm\nވަރުން ދަވަން ރާއްޖޭގައި\nކޮވިޑް-19އާ ގުޅިގެން ހަތް ވަރަކަށް މަސް ވަންދެން ގޭބަންދުގައި ތިބުމަށްފަހު ބޮލީވުޑްގެ ތަރިން ޗުއްޓީތަކަށް ފުރަން މިވަނީ ފަށައިފަ އެވެ. އެގޮތުން ބޮލީވުޑްގެ ތަރިންގެ މެދުގައި އަބަދުވެސް މަޝްހޫރު އެއް ތަނަކީ ރާއްޖެ އެވެ.\nމިފަހުން މޯނީ ރޯއީ އާއި ތާޕްސީ ޕަންނޫ ވެސް ވަނީ ރާއްޖެ އައިސްފަ އެވެ. ސޯޝަލް މީޑިއާއަށް އެމީހުން ދޫކޮށްލި ރާއްޖޭގެ ރީތިކަމުގެ ފޮޓޯތަކާއި ކުރި މަޖަލުގެ ޖާދޫގައި ޖެހި އެންމެ ފަހުން ރާއްޖެ އައިސްފައި މިވަނީ އެކްޓަރު ވަރުން ދަވަން އެވެ.\nއިންޑިއާގެ ބައެއް ނޫސްތަކުން ރިޕޯޓްކޮށްފައިވާ ގޮތުގައި ވަރުން ރާއްޖޭގައި އެބަ އުޅެ އެވެ. އަދި އިއްޔެ ވަރުން ވަނީ އޭނާގެ އިންސްޓަގުރަމްގައި ރާއްޖޭގެ ރިސޯޓެއްގެ ޕޫލްގައި ނަގާފައިވާ ފޮޓޯއެއް ވެސް ހިއްސާކޮށްފަ އެވެ. އެ ފޮޓޯގައި ޓެގްކޮށްފައިވަނީ ސޮނެވާގެ އިންސްޓަގްރަމް އެކައުންޓެވެ. ނަމަވެސް އޭނާ ޗުއްޓީ ހޭދަކުރަމުން އަންނަނީ ސޮނެވާ އިން ރާއްޖޭގައި ހިންގާ ކޮން ރިސޯޓެއްގައި ކަމެއް އަދި އޭނާ ރާއްޖެ އައިސްފައިނީ ކޮންއިރަކު ކަމެއް އަދި ނޭނގެ އެވެ.\nވަރުން ވަނީ މީގެ ދެ އަހަރު ކުރިން އާ އަހަރު ފާހަގަކުރަން ވެސް ރާއްޖެ އައިސްފަ އެވެ. އެފަހަރު އޭނާ އައީ ލޯބިވެރިޔާ ނަތާޝާއާ ވެސް އެކުގަ އެވެ. ނަމަވެސް މިފަހަރު އޭނާ ރާއްޖެ އައިސްފައިނީ ކޮން ބަޔަކާއެކު ކަމެއް އަދި ނޭނގެ އެވެ.\nވަރުން ރާއްޖެ އައިސްފައިވާއިރު، އިރުގެ އަލި ޖެހިލައި، ރީތި ދޮންވެލިގަނޑުގައި ހިނގާލައި މޫދަށް އެރިލުމުގެ ހުވަފެން ވަރުން ދެކެމުން އަންނަތާ ވަރަށް ގިނަ ދުވަސް ވެއްޖެ އެވެ. އެގޮތުން އިންޑިޔާ ތެރޭގައި ދަތުރުކުރުމަށް އަޅާފައިވާ އޮތް ފިޔަވަޅުތަކަށް ލުއި ދިނުމުން އޭނާ ވަނީ އާއިލާ އާއި ލޯބިވެރިޔާ ނަތާޝާ ދަލާލް ގޮވައިގެން ގޯއާ އަށް ގޮސް އެ ތަނުގައި ވެސް ޗުއްޓީއެއް ހޭދަކޮށްފަ އެވެ.


Raees Nasheed ge surgery thah nimijje، dhen othee recovery | Jazeera\tރައީސް ނަޝީދުގެ ސާޖަރީތައް ނިމިއްޖެ - Jazeera\nރައީސް ނަޝީދުގެ ސާޖަރީތައް ނިމިއްޖެ, ދެން އޮތީ ރިކަވަރީ\nސާއިފް ޝިޔާދު May 7, 2021 96 views0\nރައްޔިތުންގެ މަޖިލީހުގެ ރައީސް މުހައްމަދު ނަޝީދު-- ފޮޓޯ: މަޖިލިސް\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދެވުނު ޓެރަރިސްޓް ހަމަލާއާ ގުޅިގެން އެމަނިކުފާނަށް ލިބިވަޑައިގެންނެވި އަނިޔާތަކާއި ގުޅިގެން ފުރިހަމަކުރައްވަން ޖެހިވަޑައިގެންނެވި ސާޖަރީތައް ނިމިފައިވާ ކަމަށް އެމަނިކުފާނުގެ އާއިލާއިން ހާމަކޮށްފިއެވެ.\nއެމަނިކުފާނުގެ ކޮއްކޯފުޅު ނާޒިމް އަބްދުއްސައްތާރު ވަނީ މިހާރު ސާޖަރީތައް ނިމިފައިވާ ކަމަށާއި އަދި ދެން އޮތީ ރިކަވަރީ ކަމަށް ވިދާޅުވެ ޓްވީޓް ކުރައްވާފައެވެ. ގިނަ ބަޔަކު އަންނަނީ ރައީސް ނަޝީދަށް އަވަސް ޝިފާއެއް ދެއްވުމަށް އެދި އެމަނިކުފާނުގެ ކޮއްކޯފުޅުގެ ޓްވީޓަށް ރިޕްލައި ކުރަމުންނެވެ.\nރައީސް ނަޝީދަށް ލިބިވަޑައިގެންނެވި އަނިޔާތަކުގެ ތަފްސީލްތައް މިހާތަނަށް ހާމަކޮށްފައިނުވާއިރު އެމަނިކުފާނަށް ފަރުވާ ދެމުން ގެންދަނީ އޭޑީކޭ ހޮސްޕިޓަލްގެ މަލްޓި ޑިސިޕްލިނަރީ ޑޮކްޓަރުންގެ ޓީމަކުންނެވެ.\nރައީސް ނަޝީދުގެ ސިއްހީ ހާލުކޮޅާއި ގުޅޭ މައުލޫމާތު އެނގޭ ބައެއް ފަރާތްތަކުން ހާމަކޮށްފައިވާގޮތުގައި ހަމަލާގައި އެމަނިކުފާނުގެ ހަށިގަނޑުގެ އެކި ސަރަހައްދުތަކަށް އެކިއެކި އަނިޔާތައް ލިބިފައިވެއެވެ. އެގޮތުން މިހާތަނަށް ދެ އޮޕަރޭޝަނެއްކޮށްފައިވެއެވެ. އަދި ކަންފަތުގެ ތޫރި ފަޅައިގެން ގޮސްފައިވާ ކަމަށާއި، ގޮވުމުގެ ސަބަބުން އެމަނިކުފާނުގެ ގޮހޮރަށްވެސް އަސަރުކޮށްފައިވާކަމަށް ވެއެވެ.\nރައީސް ނަޝީދަށް އަމާޒުކޮށް ދެވުނު އެ ހަމަލާގައި ފަސް މީހަކަށް އެކިވަރުގެ އަނިޔާތަކެއް ލިބިފައިވެއެވެ. އެގޮތުން ރައީސް ނަޝީދުގެ ހަށިފާރަވެރިންގެ ގޮތުގައި މަސައްކަތްކުރެއްވި ސިފައިންގެ ދެ މީހަކަށާއި، ފަތުރުވެރިއަކަށް އަދި އާންމު ރައްޔިތަކަށް އަނިޔާތަކެއް ލިބި ފަރުވާދީފައިވެއެވެ. ރައީސް ނަޝީދު ފިޔަވައިި، އަނިޔާތަކުގައި ފަރުވާދެވުނު އެންމެން ވަނީ ހޮސްޕިޓަލުން ދޫކޮށްލާފަ އެވެ.\nހަމަލާއާ ގުޅިގެން އިތުރު މީހަކު ހައްޔަރު ނުކުރޭ!\nމަހްލޫފްގެ މައްސަލަ ފުރިހަމަކުރުމަށް އޭސީސީއަށް އަންގައިފި


vnews - Geygai thibegen viyafaari kureveyne faseyha gotheh!\nގޭގައި ތިބެގެން ވިޔަފާރި ކުރެވޭނެ ފަސޭހަ ގޮތެއް!\nއޮން ލައިންކޮށް އޯޑަރު ދިނުމުން ބޭނުން އެއްޗެއް ޑެލިވަރ ކޮށްދޭ އޮންލައިން ޕްލެޓްފޯމެއް ތައާރަފް ކޮށްފިއެވެ.\nއޮބި އެކްސް ޕްރެސް ނަމުގައި ތައާރަފް ކުރި އޮންލައިން ޕްލެޓް ފޯމަކީ ރާއްޖެގެ ކޮންމެ ތާކު ހުރެގެންވެސް އޯޑަރު ދިނުމުން ބޭނުންވާ ފިހާރައަކުން އެއެއްޗެއް ގަނެގެން ބުނާ ތަނަކަށް ވަގުތުން ޑެލިވަރީ ކޮށްދެއެވެ.\nއޮބި އެކްސްޕްރެސްގެ އެއް ހިއްސާދާރު ވާސިއު އިމްދާދު ބުނީ އޮބި އެކްސްޕްރެސްގެ ވެބްސައިޓަށްވަދެ ރަޖިސްޓަރ ކުރުމަށްފަހު، ވެބްސައިޓުން ރިކުއެސްޓު ކުރުމުން ކަސްޓަމަރު ބޭނުންވާ ފިހާރައަކުން ބޭނުންވާ އެއްޗެއް ބުނާ ތަނަކަށް ޑެލިވަރީ ކޮށްދޭނެ ކަމަށެވެ. ގަންނަ މުދާ ފިހާރައިން ވިއްކާ އަގަށް އެއްވެސް ބަދަލެއް ނާންނާނެ ކަމަށް ވާސިއު މައުލޫމާތު ދެއެވެ.\nއެހެންނަމަވެސް ޑެލިވަރީ ފީ އެއްގެ ގޮތުގައި އެގަންނަ އެއްޗަކާ އެކަށޭނަ ފީއެއް ނަގާނެ ކަމަށް ވާސިއު ބުނެއެވެ.\nއެންމެ އާދައިގެ ކުދި ފިހާރަ ތަކުން ފެށިގެން އާންމުކޮށް ގޭގެއަށް ބޭނުންވާ ސާމާނުން ފެށިގެން ގަނޑުކޮށްވެސް އެއްޗެހި ޑެލިވަރީ ކޮށްދެއެވެ.\nރާއްޖޭގެ ރަށަކުން ނަމަ ކަސްޓަމަރަކު ބުނާ ފިހާރައަކުން ބުނާ އެއްޗެއް އެކަސްޓަމަރަކު ބެނުންވާ މީހަކާ ހާވާލު ކޮށްދޭނެ ކަމަށާ ނުވަތަ ބުނާ ބޯޓަކަށް ގެންގޮސް ދޭނެ ކަމަށް ވާސިއު ބުނެއެވެ.\nފިހާރަތަކުގެ އިތުރުން އޮފީސްތަކުން ނުވަތަ ބޭންކުތަކުންނާއި ޔުނިވަސިޓީ ކޮލެޖް ފަދަ ތަންތަނުންވެސް ލިޔެކިޔުންތައް ނަގައިދީ ބުނާތަނަކަށް ގެންގޮސް ދިނުމުގެ ޚިދުމަތް ވެސް ދޭ ކަމަށް ވާސިއު ބުންޏެވެ.\nއޮބި އެކްސްޕްރެސްގެ އެއް ހިއްސާދާރު ވާސިއު ބުނި ގޮތުގައި މިއީ ރަށްރަށުގައި ވިޔަފާރި ކުރާ މީހުންނަށް ވަރަށް ފަސޭހަ ރައްކާތެރި ގޮތަކަށް ވާނެ ކަމަށެވެ.\nރާއްޖޭގެ އިތުރުން ރާއްޖެއިން ބޭރުގައި ތިބޭ ދިވެހީންނަށްވެސް އެމީހުން ބުނާއެއްޗެއް ބުނާތަނަކުން ނަގައިގެން ޑެލިވަރީވެސް ކޮށްދިނުމުގެ އިތުރުން އޮބި އެކްސްޕްރެސްގެ މޯބައިލްފޯން އެޕްލިކޭޝަން މާޗު މަހުގެ ތެރޭގައި އިފްތިތާހުކުރާނެ ކަމަށް ވާސިއު ބުންޏެވެ.\nމީގެ އިތުރަށް ކުރިއަށް އޮތް ރޯދަ މަހަށް ޚާއްސަ ޕްރޮމޯޝަނެއްވެސް ފަށާނެ ކަމަށް މައުލޫމާތުދޭއެވެ.


ކޯވިޑް19: މިއަދު ފެނުނީ އިތުރު 386 ވޭދަނަ! | Sandhaanu\nކޯވިޑް19: މިއަދު ފެނުނީ އިތުރު 386 ވޭދަނަ!\nރާއްޖެއިން ކޯވިޑް19 އަށް އިތުރު 386 މީހަކު ފައްސިވެއްޖެއެވެ. މިއަދު ފެނުނު ކޭސްތަކުގެ ތެރެއިން 198މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން6މީހަކާއި ސިނާޢީ މަސައްކަތް ކުރާ ރަށަަކުން 77 މީހަކުވަނީ ފައްސިވެފައެވެ.އަނެއް 105 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 28,588 އަށް އަރައިފައެވެ. އޭގެ ތެރޭގައި، 4,009 އެކްޓިވް ކޭސް ހިމެނޭއިރު 119 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ.\nމިހާތަނަށް ރާއްޖެ އިން 71 މީހަކުވަނީ މި ބަލީގައި މަރުވެފައެވެ. އަދި 24,499 މީހަކު ވަނީ މިބަލިން ރަނގަޅުވެފައެވެ.


2013 ވަނަ އަހަރުގެ ދެވަނަ ކުއާރޓަރގެ އާމްދަނީގެ ގޮތުގައި 2.14 ބިލިއަން ރުފިޔާ ލިބިއްޖެ\n2013 ވަނަ އަހަރުގެ ދެވަނަ ކުއާރޓަރގެ އާމްދަނީގެ ގޮތުގައި މީރާއަށް 2.14 (ދޭއް ޕޮއިންޓް އެކެއް ހަތަރެއް) ބިލިއަން ރުފިޔާ ލިބިފައިވެއެވެ. މި އަދަދަކީ 2012 ވަނަ އަހަރުގެ މިމުއްދަތުގައި ލިބިފައިވާ އަދަދާއި އަޅާ ބަލާއިރު %48 އިތުރު އަދަދެކެވެ. އަދި މިއީ މި ކުއާރޓަރގައި ލިބޭނެކަމަށް އަންދާޒާކުރެވިފައިވާ އަދަދަށްވުރެ %34.3 އިތުރު އަދަދެކެވެ. އަދި މިއާމްދަނީގެ %89 ލިބިފައިވަނީ ޖީ.އެސް.ޓީ، ބީ.ޕީ.ޓީ، ޓޫރިޒަމް ލޭންޑް ރެންޓް، ޓޫރިޒަމް ޓެކްސް އަދި ބޭންކް ޕްރޮފިޓް ޓެކުހުންނެވެ.\nމިއަހަރުގެ ދެވަނަ ކުއާރޓަރގައި ލިބިފައިވާ އާމްދަނީގެ %59.9 ލިބިފައިވަނީ އެމެރިކާ ޑޮލަރުންނެވެ. މިއީ ޖުމްލަ 83.8 (އަށްޑިހަ ތިނެއް ޕޮއިންޓް އަށެއް) މިލިއަން އެމެރިކާ ޑޮލަރެވެ. އަދި މިއީ 2012 ވަނަ އަހަރުގެ މިމުއްދަތުގައި އެމެރިކާ ޑޮލަރަން ލިބިފައިވާ އާމްދަނީއަށް ވުރެ %40.1 އިތުރު އަދަދެކެވެ. ޑޮލަރުން އެންމެ ބޮޑު އާމްދަނީއެއް ލިބިފައިވަނީ ޓޫރިޒަމް ދާއިރާގެ ޖީ.އެސް.ޓީ އިންނެވެ. އަދި މިޓެކުހުގެ ގޮތުގައި 41.8 މިލިއަން ޑޮލަރު ލިބިފައިވެއެވެ.\nމިއަހަރުގެ ދެވަނަ ކުއާރޓަރގައި އެންމެ ގިނައިން އާމްދަނީ ލިބިފައިވަނީ ޖީ.އެސް.ޓީ އިންނެވެ. ޖީ.އެސް.ޓީ އިން ޖުމްލަ 933.8 (ނުވަސަތޭކަ ތިރީސް އަށެއް ޕޮއިންޓް އަށެއް) މިލިއަން ރުފިޔާ ލިބިފައިވެއެވެ. ދެވަނައަށް އެންމެ ގިނައިން އާމްދަނީ ލިބިފައިވަނީ ބީ.ޕީ.ޓީ އިންނެވެ. އަދި ބީ.ޕީ.ޓީ އިން ޖުމްލަ 391.5 (ތިންސަތޭކަ ނުވަދިހަ އެކެއް ޕޮއިންޓް ފަހެއް) މިލިއަން ރުފިޔާ ލިބިފައިވެއެވެ.\nމިމަހުގެ ފަހު ހަފްތާއަކީ މުހިންމު ދެ ސުންގަޑިއެއް އަންނަ ހަފްތާއެކެވެ. މިގޮތުން 28 ޖުލައި 2013 އަކީ މަހުން މަހަށް ޖީ.އެސް.ޓީ ދައްކާ ފަރާތްތަކުގެ ޖޫން މަހުގެ އަދި ތިންމަހުން އެއްފަހަރު ޖީ.އެސް.ޓީ ދައްކާ ފަރާތްތަކުގެ ދެވަނަ ކުއާރޓަރގެ ސުންގަޑިއެވެ. މީގެ އިތުރުން، 31 ޖުލައި އަކީ 2013 ވަނަ އަހަރުގެ ބީ.ޕީ.ޓީ ގެ ފުރަތަމަ އިންޓެރިމް ދައްކަންޖެހޭ ސުންގަޑިއެވެ.